text:
በቲ ‘ኺግለጽ ዘይከኣል ውህበት ኣምላኽ’ ንደረኽ
“ስለቲ ኺግለጽ ዘይከኣል ውህበቱ፡ ንኣምላኽ ምስጋና ይኹኖ።”—2 ቈረ. 9:15።
መዝሙር፦ 53, 18
1, 2. (ሀ) እቲ ‘ኺግለጽ ዘይከኣል ውህበት’ ኣምላኽ እንታይ የጠቓልል፧ (ለ) ኣብዛ ዓንቀጽ እዚኣ እንታይ ሕቶታት ኢና ኽንምርምር፧
የሆዋ ነቲ ሓደ ወዱ ናብዛ ምድሪ ኺልእኮ ኸሎ፡ ካብ ኵሉ ዝዓበየ ውህበት ፍቕሪ እዩ ሂቡና! (ዮሃ. 3:16፣ 1 ዮሃ. 4:9, 10) ሃዋርያ ጳውሎስ ነቲ ተግባር እቲ፡ ‘ኪግለጽ ዘይከኣል ውህበት’ ኣምላኽ ኢሉ ጸዊዕዎ ኣሎ። (2 ቈረ. 9:15) ነዚ መግለጺ እዚ እተጠቕመ ስለምንታይ እዩ፧
2 ምኽንያቱ፡ ጳውሎስ፡ ኵሉ እቲ ኣምላኽ ዘተስፈወና ዓበይቲ ነገራት በቲ ፍጹም መስዋእቲ ክርስቶስ ውሑስ ከም ዚኸውን ይፈልጥ ነይሩ እዩ። (2 ቈረንቶስ 1:20 ኣንብብ።) በዚ ኸምዚ ኸኣ፡ እቲ “ኺግለጽ ዘይከኣል ውህበቱ” ንዅሉ እቲ የሆዋ ብየሱስ ኣቢሉ ዚገብረልና ሰናይን ብተኣማንነት ዜርእየና ፍቕርን የጠቓልል። እቲ ውህበት እቲ ኣዝዩ ዜደንቕ ካብ ምዃኑ እተላዕለ፡ ምሉእ ብምሉእ ብሰባት ኪግለጽ ኣይከኣልን እዩ። ከምዚ ዝበለ ዜደንቕ ውህበት ምቕባልና እንታይ ጽልዋ ኼሕድረልና ይግባእ፧ ረቡዕ 23 መጋቢት 2016 ዝኽሪ ሞት ክርስቶስ ንምብዓል ክንዳሎ ኸለና፡ እዚ ውህበት እዚ ኣብ ምንታይ ግብራዊ መገድታት ድራኸ ኺገብረልና ኣለዎ፧
ፍሉይ ውህበት ኣምላኽ
3, 4. (ሀ) ሓደ ሰብ ውህበት ምስ ዚህበካ፡ ከመይ ይስምዓካ፧ (ለ) ፍሉይ ውህበት ንኣነባብራ ህይወትካ ብኸመይ ይጸልዎ፧
3 ውህበት ኪውሃበካ ኸሎ፡ እተፈላለየ ስምዒታት ከም ዚስምዓካ ዜጠራጥር ኣይኰነን። ገሊኡ ውህበት ግና ኣዝዩ ፍሉይ ወይ ዓብዪ ትርጉም ዘለዎ ኻብ ምዃኑ እተላዕለ፡ ብሓቂ ንህይወትካ ይቕይሮ እዩ። ንኣብነት፡ ብሓደ ገበን ተፈሪድካስ ክትቅተል ትውሰድ ከም ዘለኻ ጌርካ እሞ ሕሰብ። ብሃንደበት ግና፡ ካብ መንጎ እቶም ኣብኡ ዘለዉ ሰባት ሓደ መጺኡ፡ መቕጻዕትኻ ንሱ ኺስከሞ ፍቓደኛ ይኸውን። ብኻልእ ኣበሃህላ፡ ኣብ ክንዳኻ ኺመውት እዩ ፍቓደኛ ዀይኑ! እዚ ዜደንቕ ውህበት እዚ ኣባኻ እንታይ ጽልዋ ኺህልዎ ይኽእል፧
4 እቲ ሰብ እቲ ጥቕሚ ርእሱ ሰዊኡ ኸምዚ ዝበለ ዜደንቕ ፍቕሪ ስለ ዘርኣየካ፡ ንተግባራትካ ዳግም ክትሓስበሉ፡ ንኣነባብራ ህይወትካ እውን ክትቅይር ከም እትድረኽ ዜጠራጥር ኣይኰነን። ንኻልኦት ሰባት ብዝያዳ ለጋስን ፈቃርን ክትከውን፡ አረ ንዝበደለካ እውን ይቕረ ኽትብል ትድረኽ ኢኻ። ኣብ ዝተረፈ ህይወትካ፡ ነቲ ኣብ ክንዳኻ ህይወቱ ዝሃበ ሰብ ብዓል ዕዳኡ ኸም ዝዀንካ እዩ ዚስምዓካ።
5. እቲ ኣምላኽ በጃ ብምስንዳው ዝሃበና ውህበት፡ ካብ ዝዀነ ኻልእ ውህበት ኣጸቢቑ ዚዓቢ ብኸመይ እዩ፧
5 ኰይኑ ግና፡ እቲ የሆዋ ብክርስቶስ ኣቢሉ ዝሃበና ውህበት፡ ካብቲ ኣብዚ ኣብነት እዚ እተገልጸ ውህበት ኣጸቢቑ ይዓቢ እዩ። (1 ጴጥ. 3:18) ስለምንታይ ከምኡ ኸም እንብል እስከ ንርአ። ንሕና ብሰንኪ እቲ ዝወረስናዮ ሓጢኣት፡ ኵላትና መቕጻዕቲ ሞት እዩ ዚጽበየና ዘሎ። (ሮሜ 5:12) የሆዋ ግና ብፍቕሩ ተደሪኹ፡ የሱስ ናብ ምድሪ መጺኡ “ኣብ ክንዲ ዅሉ ሞት ኪጥዕም” መሰናድዎ ገይሩ። (እብ. 2:9) የሆዋ ንህሉው ህይወትና ጥራይ ኣይኰነን ኣድሒኑ፣ የግዳስ፡ ንጠንቂ ሞት ንዘለኣለም ንምድምሳስ እዩ መሰረት ኣንጺፉ። (ኢሳ. 25:7, 8፣ 1 ቈረ. 15:22, 26) ኵሎም እቶም ብየሱስ ዚኣምኑ ኸኣ ምድራውያን ተገዛእቲ መንግስቲ ኣምላኽ ብምዃን፡ ወይ ቅቡኣት እንተ ዀይኖም ድማ ኣብታ መንግስቲ መጋዝእቲ ክርስቶስ ብምዃን ናይ ዘለኣለም ህይወት ምስ ሰላምን ሓጐስን ኪረኽቡ እዮም። (ሮሜ 6:23፣ ራእ. 5:9, 10) እዚ የሆዋ ዝሃበና ውህበት እዚ፡ እንታይ ካልእ በረኸት እዩ ዜጠቓልል፧
6. (ሀ) በቲ የሆዋ ዚህበና ውህበት ንዚርከብ ነየናይ እተፈላለየ በረኸት ኢኻ ተሃንጢኻ እትጽበዮ፧ (ለ) ፍቕሪ ኣምላኽ ነየናይ ሰለስተ ነገራት ክንገብር ከም ዚድርኸና ጥቐስ።
6 የሆዋ ዝሃበና ውህበት ካብ ኵሉ ሕማማትና ምሕዋይን ንምድሪ ናብ ገነት ምቕያርን ንምዉታት ምትንሳእን እውን የጠቓልል እዩ። (ኢሳ. 33:24፣ 35:5, 6፣ ዮሃ. 5:28, 29) የሆዋን እቲ ፍቑር ወዱን ነዚ ‘ኺግለጽ ዘይከኣል ውህበት’ ስለ ዝሃቡና፡ ነፍቅሮም ኢና። ኰይኑ ግና፡ ‘ፍቕሪ ኣምላኽ እንታይ ክንገብር እያ እትድርኸና፧’ እትብል ሕቶ ምላሽ የድልያ እዩ። እምበኣር፡ ፍቕሪ ኣምላኽ፡ (1) ኣስኣሰር ክርስቶስ የሱስ ንምስዓብ፡ (2) ንኣሕዋትና ፍቕርና ንምግላጽ፡ (3) ንኻልኦት ካብ ልብና ይቕረ ንምባል ከመይ ገይራ ኸም እትድርኸና ንርአ።
“እታ ክርስቶስ ዘላቶ ፍቕሪ ደሪኻትና እያ”
7, 8. ብዛዕባ ፍቕሪ ክርስቶስ ከመይ ኪስምዓና ይግባእ፧ እዚኸ እንታይ ክንገብር ኪድርኸና ይግባእ፧
7 ቀዳማይ፡ ንክርስቶስ የሱስ ክንነብር ክንድረኽ ይግባእ። ሃዋርያ ጳውሎስ፡ “እታ ክርስቶስ ዘላቶ ፍቕሪ ደሪኻትና እያ” ኢሉ እዩ። (2 ቈረንቶስ 5:14, 15 ኣንብብ።) ንክርስቶስ ክንነብር ዘይንድረኽ እንተ ዄንና፡ እታ ሓለፍ ዝበለት ፍቕሩ ኽንረክብ ኸም ዘይንኽእል ጳውሎስ ኣስተውዒሉ እዩ። ኣእምሮና ነቲ የሆዋ ዝገበረልና ነገር ምሉእ ብምሉእ ምስ ዚርድኦ እሞ ልብና ብፍቕሩ ምስ ዚድረኽ፡ ብምሉእ ነፍስና ንክርስቶስ የሱስ ንምንባር ባህጊ ይሓድረና እዩ። ነቲ ባህጊ እቲኸ ኸመይ ጌርና ኢና እነርእዮ፧
8 እቶም ንየሆዋ ዜፍቅርዎ፡ ኣብነት ክርስቶስ ኪስዕቡ፡ ማለት ከምቲ ንሱ እተመላለሶ ኺመላለሱን ኣስኣሰሩ ኺስዕቡን ይድረኹ እዮም። (1 ጴጥ. 2:21፣ 1 ዮሃ. 2:6) ብተኣዛዝነትና ድማ፡ ንኣምላኽን ንክርስቶስን ፍቕሪ ኸም ዘሎና ነርኢ ኢና። ምስዚ ብዚተሓሓዝ፡ የሱስ፡ “እቲ ትእዛዛተይ ዘለዎ እሞ ዚሕልዎ፡ ንሱ እዩ ዜፍቅረኒ። እቲ ዜፍቅረኒ ድማ፡ ኣቦይ የፍቅሮ እዩ፣ ኣነ ኸኣ አፍቅሮ፡ ርእሰይ እውን እገልጸሉ እየ” ኢሉ እዩ።—ዮሃ. 14:21፣ 1 ዮሃ. 5:3።
9. እንታይ ጸቕጥታት እዩ ዘሎና፧
9 ኣብ ወቕቲ በዓል ዝኽሪ፡ ብዛዕባ ኣነባብራና ኸነስተንትን ኣሎና። ንርእስና ኸኣ፡ ‘ኣስኣሰር ክርስቶስ የሱስ ንምስዓብ ኣብ ምንታይ መዳያት እየ ጽቡቕ ዘለኹ፧ ኣብ ምንታይ መዳያትከ እየ ኸመሓይሽ ዘሎኒ፧’ ኢልና ንሕተት። መገድታት እዛ ዓለም ክንስዕብ ቀጻሊ ጸቕጢ ስለ ዘሎና፡ ንርእስና ኸምዚ ኢልና ምምርማርና ኣገዳሲ እዩ። (ሮሜ 12:2) እንተ ዘይተጠንቂቕና፡ ደቀ መዛሙርቲ ፈላስፋታት ዓለም ወይ ደቀ መዛሙርቲ ውሩያት ሰባት ወይ ደቀ መዛሙርቲ ፍሉጣት ስፖርተኛታት ክንከውን ንኽእል ኢና። (ቈሎ. 2:8፣ 1 ዮሃ. 2:15-17) ነዚ ጸቕጥታት እዚ ብኸመይ ክንጻረሮ ንኽእል፧
10. ኣብዚ ወቕቲ በዓል ዝኽሪ እዚ እንታይ ሕቶታት ኢና ንርእስና ኽንሓትት ዘሎና፧ መልስታቱኸ እንታይ ክንገብር እዩ ኺድርኸና ዚኽእል፧ (ኣብ መእተዊ ዘላ ስእሊ ርአ።)
10 ኣብዚ ወቕቲ በዓል ዝኽሪ እዚ፡ ንኽዳውንትናን ንፊልምታትናን ንሙዚቃታትናን ኽንምርምር፡ ከምኡ ድማ ነቲ ኣብ ኮምፕዩተራትናን ተሌፎናትናን ታብለታትናን ዚርከብ ክንምርምር ንኽእል ኢና። ነቲ ኸብሕና ኽንምርምሮ ኸለና፡ ከምዚ ኢልና ንርእስና ንሕተት፦ ‘የሱስ ናብ ዚርከበሉ ቦታ እንተ ዝኸይድ፡ ከይተሰከፍኩ ነዚ ኽዳን እዚ ምተኸደንክዎዶ፧’ (1 ጢሞቴዎስ 2:9, 10 ኣንብብ።) ‘ነዚ እንተ ዝኽደንሲ፡ ሰዓቢ ክርስቶስ የሱስ ምዃነይ ኵሉዶ ምፈለጠ፧’ ብዛዕባ እንመርጾ ፊልምታትን ሙዚቃታትን እውን ከምዚ ኢልና ተመሳሳሊ ሕቶታት ክንሓትት ንኽእል ኢና፦ ‘የሱስ ነዚ ፊልም እዚ እናረኣየ ወይ ነዚ ሙዚቃ እዚ እናሰምዐ ምተዘናግዐዶ፧ ተሌፎነይ ወይ ታብለተይ እንተ ዚልቃሕ ነይሩ፡ በቲ ንሱ ኣብኡ ዚርእዮ ነገር ምሓፈርኩዶ፧’ ብዛዕባ ጸወታ ቪድዮ ድማ፡ ‘ነዚ ጸወታ ቪድዮ እዚ ምጽዋት ስለምንታይ ከም ዘሐጕሰኒ ንየሱስ ምግላጽ ምኸበደኒዶ፧’ ኢልና ንርእስና ኽንሓትት ንኽእል ኢና። እታ ንየሆዋ ዘላትና ፍቕሪ ነቲ ንወደ መዝሙር ክርስቶስ ዘይበቅዕ ዝዀነ ይኹን ነገር፡ ዋጋኡ ብዘየገድስ ከነወግዶ ትድርኸና እያ። (ግብ. 19:19, 20) ርእስና ኽንውፊ ኸለና፡ ንክርስቶስ ደኣ እምበር፡ ደጊም ንርእስና ኸም ዘይንነብር ቃል ኣቲና ኢና። ስለዚ፡ ኣስኣሰር ክርስቶስ ንምስዓብ ዕንቅፋት ኪዀነና ዚኽእል ምሳና ኣይንሓዝ።—ማቴ. 5:29, 30፣ ፊል. 4:8።
11. (ሀ) ንየሆዋን ንየሱስን ዘላትና ፍቕሪ ኣብ ዕዮ ስብከት ብኸመይ ትድርኸና፧ (ለ) ፍቕርና ነቶም ኣብ ጉባኤና ዘለዉ ክርስትያናት ንምሕጋዝ ብኸመይ ትድርኸና፧
11 ንየሱስ ዘላትና ፍቕሪ ኣብቲ ናይ ምስባኽን ደቀ መዛሙርቲ ናይ ምግባርን ዕዮ ብምሉእ ነፍስና ኽንዓዪ ትድርኸና እያ። (ማቴ. 28:19, 20፣ ሉቃ. 4:43) ኣብ ወቕቲ በዓል ዝኽሪ፡ ሓገዝቲ ፈለምቲ ዄንና ብምግልጋል፡ ኣብ ዕዮ ስብከት 30 ወይ 50 ሰዓት ናይ ምውፋይ ኣጋጣሚ ኣሎና። እሞኸ ኣብዚ ንምስታፍ ኵነታትካ ኸተተዓራሪ ትኽእልዶ፧ ሓደ ሰበይቱ ዝሞተቶ ወዲ 84 ዓመት ሓው፡ ብሰንኪ ዕድሚኡን ኵነታት ጥዕናኡን ሓጋዚ ፈላሚ ኪኸውን ዘይክእል መሲልዎ ነይሩ። ይኹን እምበር፡ ኣብ ከባቢኡ ዝነበሩ ፈለምቲ ሓጊዞምዎ እዮም። ነቲ 30 ሰዓት ንምግልጋል ዝገበሮ ሸቶ ምእንቲ ኺወቕዖ፡ መጓዓዝያ ኣዳልዮምሉን ኪዓይዮ ዚኽእል ክሊ ተጠንቂቖም ሓርዮምሉን እዮም። ንስኻኸ ኣብ ጉባኤኻ ንዚርከብ ሓው ወይ ሓብቲ፡ ኣብ ወቕቲ በዓል ዝኽሪ ሓጋዚ ፈላሚ ብምዃን ምእንቲ ኺሕጐስ ክትሕግዞዶ ትኽእል፧ ልክዕ እዩ፡ ኵላትና ኣይኰንናን ሓገዝቲ ፈለምቲ ኽንከውን እንኽእል። ይኹን እምበር፡ ነቲ ንየሆዋ እነቕርቦ መስዋእቲ ውዳሰ ንምውሳኽ፡ ዘሎና ዘበለ ግዜን ጕልበትን ክንጥቀም ንኽእል ኢና። ከምኡ ምስ እንገብር፡ ከምቲ ጳውሎስ እተደረኸ፡ ንሕና እውን በታ ክርስቶስ ዘላቶ ፍቕሪ ኸም እንድረኽ ከነርኢ ኢና። ፍቕሪ ኣምላኽ እንታይ ካልእ ነገር ክንገብር እያ እትድርኸና፧
ንሓድሕድና ኽንፋቐር ግዴታ ኣሎና
12. ፍቕሪ ኣምላኽ እንታይ ክንገብር እያ እትድርኸና፧
12 ካልኣይ፡ ፍቕሪ ኣምላኽ ንኣሕዋትና ፍቕርና ኽንገልጸሎም ትድርኸና እያ። ሃዋርያ ዮሃንስ ነዚ ተገንዚብዎ እዩ። ብዛዕባ እዚ ኸኣ፡ “ፍቑራተየ፡ ኣምላኽ ከምዚ ገይሩ ኻብ ኣፍቀረናስ፡ ንሕና እውን ንሓድሕድና ኽንፋቐር ግዴታ ኣሎና” ኢሉ ጽሒፉ እዩ። (1 ዮሃ. 4:7-11) እወ፡ ንኣሕዋትና ኸነፍቅር ግዴታ ኸም ዘሎና ኸይተገንዘብና፡ ፍቕሪ ኣምላኽ ብግቡእ ክንቅበል ኣይንኽእልን ኢና። (1 ዮሃ. 3:16) እሞ ደኣ ንፍቕርና ኸመይ ጌርና ኢና ብግብራዊ መገድታት ክንገልጽ እንኽእል፧
13. የሱስ ንኻልኦት ብምፍቃር ዝመጸ፡ እንታይ ኣብነት እዩ ሓዲጉ፧
13 የሱስ ዝሓደጎ ኣብነት እስከ ንርአ። ኣብ ምድራዊ ኣገልግሎቱ፡ ትሑት ደረጃ ንዝነበሮም ፍሉይ ቈላሕታ ይገብረሎም ነይሩ እዩ። ነቶም ኣካላዊ ስንክልና ዘለዎም፡ ማለት ንሓንካሳትን ንዕዉራትን ንጸማማትን ንዓባሳትን ይሓልየሎም ነይሩ እዩ። (ማቴ. 11:4, 5) ነቶም ብመንፈሳዊ መዳይ ዝጠመዩ እሞ ብመራሕቲ ሃይማኖት ኣይሁድ “ርጉም” ዚብሃሉ ዝነበሩ ህዝቢ ምምሃር ባህ የብሎ ነይሩ እዩ። (ዮሃ. 7:49) ነዞም ትሑታት የፍቅሮም፡ ንምግልጋሎም ድማ ኣበርቲዑ ይዓዪ ነይሩ እዩ።—ማቴ. 20:28።
14. ንኣሕዋትካ ፍቕርኻ ንምግላጽ እንታይ ክትገብር ትኽእል፧
14 ወቕቲ በዓል ዝኽሪ ነቶም ኣብ ጉባኤኻ ዘለዉ ኣሕዋትን ኣሓትን እንታይ ክትገብረሎም ከም እትኽእል ብምሕሳብ፡ ንየሱስ ክትመስሎ ኣጋጣሚ ኪኸፍተልካ እዩ። ከምኡ ኽትገብር ከለኻ፡ ካብ ፍቕርኻ ኪጥቀሙ ዚኽእሉ ኸም እትረክብ ኣየጠራጥርን እዩ። ምናልባት ሓገዝ ዜድልዮም ኣረጋውያን ኣሕዋትን ኣሓትን ኪዀኑ ይኽእሉ እዮም። ንኸምዚኣቶም ዝበሉ ኽትበጽሖም ትኽእልዶ፧ ምግቢ ሒዝካሎም ክትከይድ፡ ኣብ ቤት ዚዕየ ዕዮ ኽትሕግዞም፡ ናብ ኣኼባታት ብማኪናኻ ኽትወስዶም፡ ወይ ኣብ ኣገልግሎት ምሳኻ ኺሳተፉ ኽትዕድሞም ትኽእልዶ፧ (ሉቃስ 14:12-14 ኣንብብ።) ፍቕሪ ኣምላኽ ንኣሕዋትና ፍቕርና ኽንገልጸሎም ክትድርኸና ይግባእ።
ንኣሕዋትናን ንኣሓትናን ንምሓሮም
15. እንታይ ኢና ኽንግንዘብ ዘሎና፧
15 ሳልሳይ፡ ፍቕሪ የሆዋ ንኣሕዋትናን ንኣሓትናን ይቕረ ኽንብለሎም ክትድርኸና ኣለዋ። ደቂ እቲ ቐዳማይ ሰብኣይ ኣዳም ብምዃንና፡ ኵላትና ሓጢኣትን ሞትን ወሪስና ኢና። “በጃ ኪኽፈለለይ ኣየድለየንን እዩ” ኺብል ዚኽእል ሓደ እኳ የልቦን። ልዕሊ ዅሉ እሙን ዝዀነ ኣገልጋሊ ኣምላኽ እኳ እንተ ዀነ፡ ብክርስቶስ ኣቢሉ ዚግለጽ ጸጋ የሆዋ የድልዮ እዩ። ንነፍሲ ወከፍና ኣዝዩ ዓብዪ ዕዳ ኸም እተሓድገልና ኽንግንዘብ ኣሎና። እዚ ኣገዳሲ ዝዀነ ስለምንታይ እዩ፧ መልሲ እዛ ሕቶ እዚኣ፡ ኣብ ሓደ ኻብቲ የሱስ ዝመሰሎ ምሳሌታት ይርከብ እዩ።
16, 17. (ሀ) ካብቲ የሱስ ብዛዕባ እቲ ንጉስን እቲ ባርያን ዝመሰሎ ምሳሌ እንታይ ክንምሃር ኣሎና፧ (ለ) ነቲ የሱስ ዝመሰሎ ምሳሌ ምስ እነስተንትነሉ፡ እንታይ ክንገብር ኢና እንድረኽ፧
16 የሱስ ኣብ ዘዘንተዎ ምሳሌ፡ ሓደ ንጉስ ንባርያኡ 10,000 ታለንት ወይ 60,000,000 ዲናር ዚኣክል ብዙሕ ዕዳ ሓደገሉ። ይኹን እምበር፡ እቲ ብዙሕ እተሓድገሉ ባርያ ንሓደ 100 ዲናር ዚእውዶ ብጻዩ ባርያ ኺሓድገሉ ፍቓደኛ ኣይኰነን። እቲ ንጉስ ድማ ንጭካነ እቲ ምሒርዎ ዝነበረ ባርያ ምስ ሰምዐ፡ ኣዝዩ ተቘጥዐ እሞ፡ “ኣታ እኩይ ባርያ፡ ምስ ለመንካኒ፡ ኵሉ ዕዳኻ ሰሪዘልካ። ንስኻኸ ኸምቲ ዝመሓርኩኻ ንብጻይካ ኽትምሕሮዶ ኣይምተገብኣካን፧” በሎ። (ማቴ. 18:23-35) እወ፡ እቲ ባርያ በቲ እቲ ንጉስ ዝገበረሉ ፍሉይ ምሕረት ተደሪኹ ነቲ ብጻዩ ባርያ ኺሓድገሉ ነይርዎ። ንዓናኸ ፍቕርን ምሕረትን የሆዋ እንታይ ክንገብር እዩ ኺድርኸና ዘለዎ፧
17 ወቕቲ በዓል ዝኽሪ፡ ኣብ ኣሕዋትና ወይ ኣብ ኣሓትና ቕር ዘበለና ነገር እንተ ኣልዩ ኽንምርምር ኣጋጣሚ ይኸፍተልና እዩ። ቅር ዘበለና ነገር እንተ ኣልዩ፡ እዚ ወቕቲ እዚ ነቲ “ንይቕረታ ድልዊ” ዝዀነ የሆዋ ኽንመስለሉ እንኽእል ጽቡቕ ግዜ እዩ። (ነህ. 9:17፣ መዝ. 86:5) የሆዋ ነቲ ዓብዪ ዕዳና ብምስራዝ ዝገበረልና ነገር ነመስግነሉ እንተ ዄንና፡ ንኻልኦት ካብ ልብና ይቕረ ኽንብለሎም ንደሊ ኢና። ንኻልኦት ዘይነፍቅርን ይቕረ ዘይንብልን እንተ ዄንና፡ ካብ ኣምላኽ ፍቕርን ይቕረታን ክንረክብ ኣይንኽእልን ኢና። (ማቴ. 6:14, 15) ይቕረ ምባል ንሕሉፍ ከም ዘይቅይሮ ዘይከሓድ እኳ እንተ ዀነ፡ ንመጻኢ ግና ብርግጽ ናብ ጽቡቕ ይቕይሮ እዩ።
18. ሓንቲ ሓብቲ ንዘይፍጽምና ኻልእ ሓብቲ ምእንቲ ኽትዕገስ፡ ፍቕሪ ኣምላኽ ዝደረኸታ ብኸመይ እያ፧
18 መብዛሕትና፡ መዓልቲ መዓልቲ ንኣሕዋትና ንኣሓትናን ‘ክንዕገሶም’ የጸግመና እዩ። (ቈሎሴ 3:13, 14፣ ኤፌሶን 4:32 ኣንብብ።) ንኣብነት፡ ሊሊ እትብሃል ዘይተመርዓወት ሓብቲ ኣብ ጉባኤኣ ንእትርከብ ካሮል ዝስማ መበለት ክትሕግዛ ትጽዕር ነይራ። [1] ክትከዶ ናብ እትደሊ ብማኪና ትወስዳ፡ ዜድልያ ዘበለ ትለኣኣኻ፡ ብእተፈላለየ ኻልእ ግብራዊ መገድታት እውን ትልውሃላ ነይራ። ሊሊ እዚ ዅሉ እናገበረት ክነሳ ግና፡ ካሮል ብቐጻሊ ትነቕፋን ተሸግራን ነይራ። ይኹን እምበር፡ ሊሊ ኣብ ጽቡቕ ባህርያት ካሮል እያ ኣተኲራ። ካሮል ከቢድ ሕማም ሓሚማ ክሳዕ እትመውት እውን ንዓመታት ካብ ምሕጋዛ ኣየቋረጸትን። ካሮል ንሊሊ እኳ እንተ ኣሸገረታ፡ ሊሊ ግና፡ “ንካሮል ብትንሳኤ ኽረኽባ እህንጠ እየ። ፍጽምቲ ምስ ኰነት ክፈልጣ እደሊ እየ” ብምባል ሓሳባ ትገልጽ። እወ፡ ፍቕሪ ኣምላኽ ንኣሕዋትናን ንኣሓትናን ክንዕገሶም፡ ነቲ ሰብኣዊ ዘይፍጽምና ንሓዋሩ ዚጠፍኣሉ ግዜ ድማ ብህንጥዮት ክንጽበ ትድርኸና እያ።
19. እቲ ‘ኺግለጽ ዘይከኣል ውህበት’ ኣምላኽ ብኸመይ ኪድርኸካ እዩ፧
19 ብሓቂ እምበኣር ካብ የሆዋ ‘ኺግለጽ ዘይከኣል ውህበት’ ተዋሂቡና ኣሎ። ነዚ ኽቡር ውህበት እዚ ኣቕሊልና ኣይንርኣዮ። ምናዳ ኣብ ወቕቲ በዓል ዝኽሪ፡ ብዛዕባ ዅሉ እቲ የሆዋን የሱስን ዝገበሩልና ነገር ብምስጋና ነስተንትን። እወ፡ እታ ንሳቶም ዘርኣዩና ፍቕሪ፡ ኣስኣሰር የሱስ ንምስዓብን ንኣሕዋትና ፍቕርና ንምግላጽን ንክርስትያናት ብጾትና ኻብ ልቢ ይቕረ ንምባልን ትደርኸና።
^ [1] (ሕጡብ ጽሑፍ 18) ኣብዛ ዓንቀጽ ዚርከብ ገሊኡ ስማት ተቐዪሩ እዩ።


c: text/html

text:
Erena on Facebook
Articles
ፖሊስ እስራኤል፣ ኣብ ዘካየድዎ ግፋ 400 ስደተኛታት ኣብ ቀይዲ የእትዮም
Radio Erena: January 2, 2014
ፖሊስ እስራኤል ኣብዘን ዝሓለፋ ክልተ መዓልታት ብዘካየድዎ ግፋ፣ ኣስታት 400 ስደተኛታት ኣብ ቀይዲ ከምዘእተዉ ወኪል ሬድዮ ኤረና ካብ ቴልኣቪቭ ኣፍሊጡ።
መንግስቲ እስራኤል፣ ንስደተኛታት ናይ ምግፋፍን ኣብ ሓደ ክፉት መዳጎኒ መዓስከር ናይ ምሓዞምን መስርሕ ኣብ ግብሪ ምውዓል ካብ ዝጀመረሉ፣ ሚኒስትሪ ውሽጣዊ ጉዳያት ነቲ ዕማም ንምስላጥ ኣስታት ፍርቂ ቢልዮን ገንዘብ ብምስላዕ ልዕሊ 500 ተወሰኽቲ ፖሊስ ኣዋፊሩ ይርከብ።
እዞም ስደተኛታት ንምግፋፍ ተዋፊሮም ዘለዉ ኣባልት ፖሊስ እስራኤል ኣብ ገለ ገለ ኣጋጣሚታት'ውን ገዛ ገዛ እናኣተዉ ይፍትሹን ይገፉን ምህላዎም'ዩ ዝግለጽ።
መንግስቲ እስራኤል ኣብ ልዕሊ ስደተኛታት ጸቕጢ ንምፍጣር፣ ኣብታ ሃገር ብግዜያውነት መንበሪ ፍቓድ ወይ ቪዛ ዝሕደስሉ ሰዓታት ኣብ ርእሲ ምጽባቡ፣ ኣብ ኣርባዕተ ከተማታት ጥራይ ክኸውን ወሲኑ ኣሎ።
እዚ ድማ ብሰንኪ ምሕዳስ ቪዛ ስደተኛታት ክጨናነቕን፣ ቪዛ ዘየሐደሰ ድማ ተገፊፉ ናብቲ ክፉት መዳጎኒ መዓስከር ንኽውሰድን ዝተኣታተወ ሜላ ምዃኑ ዝተረጋገጸ'ዩ ክብል ወኪል ሬድዮ ኤረና ኣረዲኡ።
ኣብታ ሃገር ዝርከቡ ኤርትራውያን ዜጋታት ካልኦት ሃገራትን ምስ ዝተፈላለዩ ተጣበቕቲ ሰብኣዊ መሰላት ብምትሕብባር፣ ነዚ መንግስቲ እስራኤል ጀሚርዎ ዘሎ ግፋን ተወሳኺ ጸቕጢ ኣብ ልዕሊ ስደተኛታትን ብምቅዋም ሰልፊ ክውድቡን ስራሕ ደው ናይ ምባል ኣድማ ከካይዱን ምዃኖም'ውን ኣሚቱ።
ኣብቲ ዝካየድ ሰለማዊ ሰልፊ ድማ ኣብታ ሃገር ዝርከቡ ኤርትራውያንን ተጣበቕቲ ሰብኣዊ መሰላትን ክሳተፉ ወደብቲ ይምሕጸኑ።
===================================

robotstxt: allowed

filter: keep


text:
ዋና መምረፂ
ሓገዝቲ ሰነዳት
ሕትመታት
ቀንዲ ተግባራት ኣውራ ከይዲ ስራሕ ኣተኣኻኽባ እቶትን ክትትልን
እዚ ኣውራ ከይዲ ስራሕ እዚ እዞም ዝስዕቡ ተግባራት ናይ ምፍፃም ሓላፍነት ኣለዎ፡፡
1. ምድላው ዓመታዊ እቶት ትልምን መደብ ምውፃእን
2. ስራሕቲ ኣተኣኻኽባን ምውሃድን መረዳእታ
2.1 ግዝኢትን መሸጣን መረዳእታ ምጥንኻርን
2.2 መዓልታዊ እቶት ግብሪ ከፈልቲ ምፅናዕ
2.3 ክትትል ግብኦም ዘይተዋፅኡን ናብ መርበብ ኸፈልቲ ግብርን ታክስን ግልጋሎት ክፍሊትን ዘይኣተዉ ከፈልቲ ግብሪ
3. ግልጋሎት ዓማዊል ምሃብ
3.1 ንግዲ ፍቓድ ንዘሐድሱን ዝስርዙን ክሊራንስ ምሃብ
3.2 ቲንን ቫት ሰርቲፊኬትን ምስክር ወረቐት ምሃብ
3.3 ንግብሪ ከፈልቲ ናይ ሕትመት ፍቓድ ይህብ ከምኡ እውን ሕትመት ቅብሊት ይቕበልን ይስርዝን
4. ምውሳን ግብርን ግልጋሎትን
4.1 ብመዓልታዊ መሸጣ፣ ሒሳብ መዝገብ ብ3ይ ወገን መረዳእታ ግብሪ ይውስን
4.2 ቫት ኦዲት ይገብር ይውስን
5. ምክትታል መሳርሒ መመዝገቢ መሸጣ
6. ምንዋሕ /ኣከፋፍላ ምንዋሕ/ ግብሪ ዕዳ
7. ክትትል ግብኦም ዘይዋፅኡ ከፈልቲ ግብሪ
8. ብሓደራ ኣታዊ ዝተገበረ ገንዘብ ይከታተል
8.1 ብሓደራ ኣታዊ ዝተገበረ ቅድመ ታክስ ክፍሊት
8.2 ኣብ ውልቀ ትካላት ዝተቆፀሩ ሰራሕተኛታት ጡሮታ መዋጮ ይከታተል
8.3 ካብ ላዕለዎት ትካላት ተመሪቖም ናይ ዝወፁ ትካላት ተምሃሮ ክፍሊት (ኮስት ሼሪንግ) ይእክብ
9. ናይ ከተማታት እቶት (ቤት ማዘጋጃ) ይእክብ
10. ቴምብር የከፋፍል ይሸይጥ
11. ግልጋሎት ትምህርትን ስልጠናን ንግብሪ ከፈልቲ ይህብ
12. ብሉፃት ግብሪ ከፈልትን ግብሪ ኣከብትን ይምልምል ይሽልም
13. ስረዓት ግብሪ ኣመልኪቱ ካብ ግብሪ ከፈልትን ግብሪ ኣከብትን ንዝቐርቡ ሕቶታት ብሰልክን ብፅሑፍን ብኣካልን መብርሂ ይህብ፡፡
14. ስራሕቲ ርክብ ህዝቢ ክጠናኸሩ ይገብር፡፡
14.1 ሓበሬታ የተኣኻኽብ ዝተፈላለዩ መረዳእታታት ብምድላው ብዝተፈላለዩ ውፅኢት ሕትመትን ብሚድያታትን ክጋዋሕ ይገብር፡፡
14.2 ስራሕቲ ኢዲቲንግ እውን የካይድ፡፡
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 69 guests and no members online


text:
ክብረ በዓል ክቡር መስቀል 10 መጋቢት ተኸቢሩ!
10 መጋቢት ዓመት መጽአ ክብረ በዓል ክቡር መስቀል ጐይታናን ኣምላኽናን መድኃኒናን ኢየሱስ ክርስቶስ እዩ። እዚ በዓል እዚ ዝብእለሉ ምኽንያት ጐይታና ኢየሱስ ክርስቶስ ምእንናታ ኣብ ዕፀ መስቀል ድኅሪ ምስቓሉ ፡ መስቀል ክርስቶስ ብዙኅ ዓበይቲ ተኣምራት ይገብር ብምንባሩ ኣይሁድ ብቕንዓት ነቲ መስቀል ቀቢሮም ጸላእቲ ክርስቶስ ዘበሉ ዅሎም ጕሓፍ ክጕሕፉሉ ኣዚዞም ብኸምዚ ንኣስታት 300 ዓመታት ተጐሒፍዎ። ብድኅር እዚ ክብሩ ዝግለጸሉ ሰዓት ምስ ኣኸለ ጐይታ ብምኽንያት እሌኒ ንግሥት መስቀሉ ካብ ዝተቐብረሉ ቦታ ኣብ መስከረም ዕለት 17 ኵዕታ ተጀሚሩ ዕለት 10 መጋቢት ድኅሪ ብዙኅ ጻዕሪ ወፅአ፡ እዚ መዓልቲ እዚ እቲ ክቡር መስቀሉ ዝተረኽበሉ ብምዃኑ ኣብ ምሉእ ዓለም ብዘለዉ ክርስቲያን ብድምቐት ይኽበር።
ኣብ ኤርትራ እውን እዚ ክቡር መስቀል ኣብ ገዳም ጉናጉና መስቀል ብምእራፉ ዓመት መጸ ነጋድያን ካብ ቀረባን ርሑቅን ብምምጻእ ናይቲ በረኸት ተሳተፍቲ ይኾኑ። ገዳም ጉናጉና መስቀል ኣቡነ ሊባኖስ ንብዙኅ ዓመታት ብብሕትውና ይነብሉ ድኅሪ ምንባሮም ብሓጼ ገብረ መስቀል ዝተገደመ እዩ፡ ብድኅሪኡ'ውን ብዙኃት ባሕተውቲ ኣቦታት ዝነብርሉ ቅዱስ ገዳም እዩ።
ሎሚ ዓመት እውን ከምቲ ኹል ጊዜ ካብ ዋዜማ ኣትሒዞም ናብዚ ቦታ ብዝተጋብኡ ሊቃውንት ውሉደ ክህነት ክሳዕ ወጋሕታ 10 መጋቢት ጸሎተ ማኅሌትን ሰዓታትን ከብጽሑ ምስ ሓደሩ ሰዓት 5፡00 ወጋሕታ ጸሎተ ቅዳሴ በጽሐ፡ ብድኅሪኡ ታቦት ብለባስያን ውሉደ ክህነት ተኣጂቡ ነቲ ምእመን እናባረኸ ናብ ዝተዳለወሉ ቦታ ደው ምስ በለ፡ መዘምራን ሊቃውንት ‘ ዝንቱ መስቀል ለአዳም ዘአግብኦ ውስተ ገነት፡ ሃሌ ሉያ መርኅ ወፍኖት ሞገሶሙ ለጻድቃን ሞገስ ’ ኢሎም ጣዕመ ዜማ ምስ ኣስምኡ ሰላመ ኣብ ተባሂሉ ናይቲ መዓል ፍጻመ ኾነ።


text:
ቅ.ኣ.ር.ሊ.ጳ ፍራንቸስኮስ ትማል ሮቡዕ ዕለት 19 ሚያዝያ ኣብ ዘቅረብዎ ሶሙናዊ ናይ ዕለተ ሮቡዕ ሓፈሻዊ ትምህርተ ክርስቶስ ‘ኢየሱስ ኣብዚ ኣብ መንጎና ኣብዚ ቅርዓትዚ ኣሎ እቲ ሕያው ዝኾነ ካብ ሙታን ዝተንሰኤ ኢየሱስ ኣብዚ ምሳና ኣሎ’ እንክብሉ ነቶም ልዕሊ ዕስራ ሺሕ ዝኾኑ ኣብ ቅርዓት ቅዱስ ጴጥሮስ ተኣኪቦም ንዝነበሩ ነጋድያንን ምእመናን ሮማን ኣስተምሂሮም፣
ክርስትና ሓደ ስነሓሳብ ወይ ናይ ምንባር ፍልስፍና ዘይኮነስ ኣብ ትንሳኤ ክርስቶስ ዝተመስረተ ሕይወት ምዃኑ ዝገልጹ ቅዱስነቶም፣ እምነትና ካብ ጊሓት ፋሲካ ከምዝውለድን ብትንሳኤ ክርስቶስ ከምዝጸንዕን ቀንዲ ዕርድና ትናሴ ክርስቶስ ምዃኑን ኣዘኻኺሮም፣ ቅዱስነቶም ናይ ትማሊ ትምህርተ ክርስቶስ ኣብ ምስክርነት ናይቲ ኣሳዳዲ ዝነበረ ደሓር ግን ሓዋርያን ሰባኺ ወንጌልን ክኸውን ዝተመርጸ ጳውሎስ ንምምስራት ነቲ ሓዋርያ ጳውሎስ ናብ ሰብ ቆሮንጦስ ዝጸሓፎ ቀዳማይ መልእኽቲ 15 ዘሎ ‘ኣሕዋትይ ነቲ ኣነ ዘበሠርኩኹም ወንጌል ከምቲ ዝሰበኽኩልኩም ገይርኩም ኣጽኒዕኩም ኂዝኩምዎ ከምዘሎኹም እፈልጥ እየ፣ ከምቲ ዝሰበኽኩልኩም ገይርኩም እንተደኣ ኂዝኩምዎ ድኅነትኩም ኪኸውን እዩ፣ እንተዘይኮነ እምነትኩም ከንቱ እዩ፣ ቅድሚ ኩሉ እቲ ዝተቐበልኩዎ ትምህርቲ አመሓላልፈልኩም ኣሎኹ፣ ማለት ከምቲ ጽሑፋት ዝብልዎ ክርስቶስ ምእንቲ ኃጢኣትና ሞተ። እቶም ጽሑፋት ከምዝብልዎ ከኣ ተቐብረ። ኣብ ሣልሳይ መዓልቱ’ውን ተንሥኤ። ንኬፋ ደኀር ነቶም ዓሠርተው ክልተ ትራእዮም’ ዝብል ትንሣኤ ክርስቶስ ዘረጋግጽ ጥቅሲ ከምዝንበብ ገይሮም፣ ምስዚ ኣተሓሒዞም ከኣ ‘ኢየሱስ ካብ ሞት ዘይተንሰኤ እንተዝኸውን ምናልባ ብናይ ዘይኣመንቲ ቋንቋ እቲ ዝለዓለ ውፉይ ምተባህለ፣ ግን ከምኡ ኣይኮነን፣ መይቱ ኣይተረፈን፣ ስለዚኸስ ክርስቶስ ኣብ መስቀል ተሰቂሉ መይቱ ዘይኮነስ ካብ ሞት ከምዝተንሰኤ ምእማን እዩ እቲ እምነት ዝበሃል፣ እምነት ከኣ ካብ ትንሳኤ ክርስቶስ እያ እትውለድ` ቢሎም፣
ቅዱስ ጳውሎስ ኣብ መልእኽቱ ጐይታና ኢየሱስ ክርስቶስ ድሕሪ ትንሳኤኡ ንመነመን ከምዝተራእየ በብሓደ ይዝርዝር እሞ ኣብ መወዳእታ ‘ድኅሪ ኵላቶም ንኣይ ንቊላዕ ዝመስል’ውን ተራእየኒ’ ይብል፣ ናይ ቅዱስ ጳውሎስ ታሪኽ ሕይወት ክብድ ዝበለ እዩ ነይሩ፣ ሓደ ረድኢ ኣገልጋሊ ወይውን ሓዋርያ ኣይነበረን፣ ባዕሉ ከምዝምስክሮ ኣሳዳዲ ቤተክርስትያን ነዚ ከኣ ብዓቢ ቅንኣት ይገብሮ ነሩ፣ ኣብዚ ብኩሉ ፍጹም ኰይኑ ኣብ ዝስምዖን ንሕጊ ጐይታ ከኽብር ዝጋደለሉን ዝነበረ ግዜ እቲ ዘይሓሰቦ ነገር የጋጥም ምስ ኢየሱስ ይራኸብ፣ እቲ ኣሳዳዲ ዝነበረ ከኣ ሓዋርያ ይኸውን፣ ከመይ ቢሉ እዚ ኩሉ ለውጢ ቢልና ምስ እንሓትት ጳውሎስ ባዕሉ ይምልሽ፣ ከምዚ ከኣ ይብል ‘ኣነ ነቲ ሕያው ኢየሱስ ርእየዮ፣ ንኢየሱስ ክርስቶስ ብሕይወቱ ርኣኹዎ፣ ንኢየሱስ ክርስቶስ ተንሢኡ ረኣኽዎ’ ይብል፣ እዚ ከኣ ኢዩ መሰረት እምነት ቅ.ጳውሎስን ካልኦት ሓዋርያትን፣ ቤተ ክርስትያንን፣ እምነትና’ውን እዚ እዩ።
ብመሰረቱ ክርስትና ከምዚ ምዃኑ ምሕሳብ ክንደይ ሰናይ ኢዩ። ሓቀኛ ክርስትና ንእግዚኣብሔር ብብዙሕ ርቀትን ሓሳብን ምድላይ ኣይኮነን፣ ሓቀኛ ምድላይስ እግዚኣብሔር ባዕሉ ክደልየና ምምጽኡ ተረዲእና ልብና ምኽፋት ኢዩ። ክርስትና ጸጋ እዩ፣ እወ ከምቲ ንቅዱስ ጳውሎስ ኣብ መንገዲ ደማስቆስ ዘጋጠሞ ብሃንደበት ዝወሃበና ትዕድልትን ጸጋን እዩ፣ በዚ ከኣ ነዚ ጸጋዚ ዘደንቅ ልብን በዚ ጸጋዚ ዝምሰጥ ሕልናን የድሊ፣ በዚ ምኽንያትዚ ክርስትና ክትርድኦ ቢልካ ሒዂ እትበለሉ ጉዳይ ዘይኮነስ ብምድናቅን ልዑል ኣኽብሮን ዝቅበል ልቢ እዩ ዘድልዮ፣ ስለዝኾነ ከኣ ዕጽው ልቢ ኣብ ኣመኽንዮ ሸንኮለል ዝብል ልቢ ከድንቅ ዘይክእል ልቢ ንክርስትና ክርድኦ ኣይክእልን፣ ስለዚ ሽሕኳ ሓቲኣተኛታት እንተኾና ወላውን ኣብ ሕይወትና ብዙሕ ፍሽለት እንተኣጋጠመና ናብ መቃብር ክርስቶስ ንኺድ እሞ ነታ ዘንከራረወት እምኒ ንመልከት፣
‘ይንኣስ ይዕበ ኩልና ኣብ ውሽጢ ልብና ሓደ መቃብር ኣሎና፣ እስኪ ናብኡ ገጽና ንኺድ፣ እግዚኣብሔር ካብዚ መቃብርዚ ከመይ ቢሉ ክትንስእ ከምዝኸኣለ ንተዓዘብ፣ ብዙሓት ኣብዚ መቃብር እዚ ሓዘንን ፍሽለትን ጸልማትን እዩ ዘሎ ቢሎም ኣንኪሓስቡ ጐይታ ግን ንኩሉ ፈንጢሱ እንክትንስእ ዓቢ ሓጐስን ደስታን ሕይወትን ይህብ፣ ኢየሱስ ኣብዚ ኣብ ማእከልና ኣሎ፣ ሕያው እዩ! ካብ ሞት ተንሲኡ እዩ፣ መንቀሊ ባይታናኸስ ሞት ዘይኰነስ እቲ እግዚኣብሔር ነቲ ጥንተጸላኢና ዝኾነ ሞት ዘሸነፈሉ ፍቅሩን መደብ ድሕነቱን ትንሳኤኡን እዩ ክኸውን ዘለዎ፣ ነዚ ምስ እንገብር ከምቲ ቅዱስ ጳውሎስ ‘ኦ ሞት ኣበይ ኣሎ ሓልኻ! ኣበይ ኣሎ ዓወትካ!’ ቢሉ ዝጭርሖ ንሕናውን ከምኡ ክንብል ኢና፣ ኣብ ትሕቲ ዝኾነ ይኹን ኩነት ክንሕጐስ እንክርእዩና እንታይ እዩ ምኽንያት ሓጐስኩም ቢሎም ምስ ዝሓቱና ኢየሱስ ኣብዚ ምሳና ኣሎ! ኣብ ማእከልና ይነብር ኣሎ ኣብ ዘሎና ኩሉ ምሳና እዩ፣ እቲ ሕያው ዝኾነ ካብ ዝተንሰኤ ክርስቶስ ኣብዚ ቅርዓትዚ ኣብ ማእከልና ምሳና ኣሎ ቢልና ክንምልሽ ንኽእል፣ እንክብሉ ትምህርቶም ዛዘሙ፣


text:
ኣብ ኢትዮጵያ ብሰንኪ ዘጋጠመ ደርቂ፣ በዝሒ ረድኤት ዘድልዮም ሰባት 5.6 ሚልዮን ምኻኖም ካብ ዝግለጽ ውዒሉ ሓዲሩ’ሎ። ጉድኣት’ቲ ደርቂ ኣዝዩ ዝበርተዐሉ ግና ኣብ ቦረናን ጉጂን ክልላት ኦሮምያ፣ ኣብ ምብራቅ ሃረርጌን ክልል ሶማሌን’ዩ።
ነባራይ ነገሌ ቦረና ዞባ ጉጂ ዝኾኑን መንነቶም ክዕቀበሎም ዝሓተቱን ሰብ ‘ኣብ ገለ ከባቢታት ኣብ’ዘን ክልተ መዓልታት ውሑድ መጠን ዝናብ ከምዝወቅዐ ገሊጾም። እንተኾነ ኣብ’ቲ ከባቢ ንዘጋጠመ ሞት ጥሪት ንምድሓን ግና እኹል ኣይኮነን ኢሎም።
ኣብ’ዚ እዋን’ዚ ተማሃሮ ካብ ትምህርቶም ከምዝቦኸሩ፣ ጸገም ዝስተ ማይ ከምዝተራኣየ፣ ከብቲ ይሞታ ዘለዋ ዝሰትየኦ ማይን ዝበልዐኦ ሳዕሪ ስለሳኣና ከምዝኾነን ብሕማም ስለዝተጠቕዓ ምኻኑ ገሊጾም፣ ሞት ሰባት ብዝምልከት ግና በተን ዝርካበን መጠነኛ ረድኤት ይናበሩ ከምዘለው ሓቢሮም።
ኮምሽነር ሓደጋ፣ ስግኣትን ድልዉነትን ክልል ኦሮምያ ኣቶ መኮንን ሌንጀሶ ብወገኖም፣ ኣብ ክልል ኦሮምያ ጥራሕ ልዕሊ 2 ሚልዮን ህዝቢ ተጸባያይ ረድኤት ኮይኑ ከምዘሎ ገሊጾም።
ኣቶ መኮነን ከምዝበልዎ፣ ክልላዊ መንግስቲ ምስ ፌደራላዊ መንግስቲ ተሓባቢሩ ክሳብ 1 ሚልዮን ቅርሺ መዲቡ ይንቀሳቀስ ከምዘሎ ሓቢሮም።


text:
ኣብ ገለ እዋን፡ ካብ ታሪክ ብኣዝዩ ዘሕፍር ስዕረት ዝተሰናበቱ ወገናት እንታይ ከምዝብሉ ክትሰምዕ ትህንጠ ኢካ። እቲምንታይ ንስዕረቶም እንታይ ኢሎም ኮን የመክንይሉ ብዝብል ምክኒያት። ኣብዚ እዋን ብካድረታት ወያነን ሰዓብቶምን ዝጸሓፉ ዘለዉ ጽሑፋትን ብቃላቶም ዝህብዎ ዘለዉ መግለጺታትን፡ ግደፍ ንዓና ንኤርትራውያን ሰብ እቲጉዳይ፡ ነቲ ናትና ዝብልዎ ህዝቦም`ውን እንተኮነ ከእምን ዘይክእል ሕልሚ ካብምኳን ሓሊፉ ካልእ ፋይዳ የብሉን። ህዝቢ ኤርትራ ነቶም ኣብ ልዕሊኡን ልዕሊ ሃገሩን እናተበራረዩ ከቢድ ሕሰም መግዛእቲ ዘውረድሉ ገዛእቲ ሓይልታት ካባ ሕፍረት ኣጎልቢቡ ከም ዘባረሮም ዓለም ብዓለማ እትፈልጦ ናይ ትማሊ ተዘክሮ ክነሱ፡ ሎሚ መራሕቲ ወያነን ጸሓፍቲ ኢትዮጵያን ታሪክ ህዝቢ ኤርትራን ሰውርኡን ንዕኦም ብዘርብሖም መንገዲ ክጠማዝዝዎ ንዕዘብ ኣለና. ህዝባዊ ግንባር ንባዕሉ ታሪክ ክነሱ መን’ዩ ታሪክ ህዝባዊ ግንባር ዝነግር፣፣
ፈላስፋታት ወያነ እንታይ ኢሎም እንታይከ ጽሒፎም ዘይኮነስ፡ ንሕና ኤርትራውያን ታሪክና በቲ ቅኑዕ መንገዲ ንምጽሓፉን ምስናዱን ንመጻእቲ ወለዶ ኣብ ምትሕልላፉን እንታይ ገይርና እንታይከ ክንገብር ኣለና?
ጌና ዝክሪ ብረታዊ ቃልስና ህያው እናሃለወ፡ ነቲ ቅያን ጅግንነትን ዝሰርሕዎን ዝፈጸምዎን ብህይወት እንከለዉ፡ በደልን ጥልመትን ክፍጸም ክትርእይ እንከለካ ኣዝዩ ዘገርም ነገር እዩ።
ተዛረብትን ጸሓፍትን ወያነ፡ ሰኣን ኣፍልጦን ሓበሬታን ዘይኮነ፡ ኮነ ኢልካ ታሪክናን መንነትናን ንምህሳሱን ሱር መሰረቱ ንምጥፍኡን ተባሂሉ ዝስራሓሉ ዘሎ ከንቱ ውዲት ምኳኑ ኣይጠፍኣናን እዩ። እዚ ከኣ ደቂቅ ክንስካ ክንዲ ገዚፍ እምባ ኬንካ ክትርኤ ምፍታን እዩ። ግን ብዋጋ መን? ብዋጋ ህዝብን መንግስትን ኤርትራ
ዕላማ ካድራት ወያነ፡ ከምቲ ኣብ መጽሓፍትን ኣብ ዝተፈላለያ ፓልቶካትን እናቀረቡ ምስሊ ህዝብን መንግስትን ኤርትራ ንምድዋን ዘየለን ዘይተባህለን ጠቀነታት ኣብ ምዝርጋሕ ተዋፊሮምሉ ዘለዉ ዕላማ፡ ካብ ነብሰ ምትሓት ዝተበገሰን ብዘይ ገበርካዮን ዘይወዓልካዮን ኣርሓ ክትከውን ምድላይ`ዩ። እዚ ግን ንመን ንምትላል ተባሂሉ ዝተገብረ ክከውን ይክእል? ነቲ ታሪክ ዝሰርሑ ሰብ ቅያ ጀጋኑ እናሃለዉ፡ ህዝባዊ ግንባር ንባዕሉ ታሪክ ክነሱ፡ ካብ ታሪክ ዝሰርሓ ህዝባዊ ግንባር ካብታ ዝደቀቀት መርፍእ ክሳብ እታ ዝዓበየት መድፍዕ ሓገዝ ዝተቀበልኩም ባዕልካትኩም መራሕቲ ወያነ እናሃለኩም፡ ህዝብታት ኤርትራን ኢትዮጵያን ነቲ ሓቀኛ ታሪክ ኣጸቢቆም እናፈለጡ ደኣሞ ሕጂ ከምዚ ዓይነት ይቅረ ዘይበሃሎ ገበናት ኣብ ልዕሊ ታሪክ ክሕደት ምፍጻም፡ ንምንታይ ዕላማ`ዩ፡ኣናፍራ ቆቃሕ ዘይፈልጥሲ ኣይሃዳናይን ዝብል ግርም ዝኮነ ምስላ ኣቦታትና ኣለና ፡
ህዝቢ ኤርትራ ናትናዩ ህዝቢ ኢትዮጵያ ድማ ናይ ህዝቢ ኤርትራ`ዩ ምባሎም ዘገርም`ውን ኣይኮነን። ካብ መንፈሱ ዝሃደመ፡ ተቀባልነቱ ዝላሕልሐ ወያነ ክንጽበዮ እንክእል ሓቀኛ ነገር ኣሎና ድዩ? ስለዚ እቲ ዝዓበየ ተራን እጃምን ናትና ግደ እዩ። ታሪክ ህዝቢ ኤርትራን ህዝባዊ ግንባርን ብእልፊ ዝጠፈሹን ታሪክ ዝፈንፈኖምን ሰባት ከምዘይትንከፍ ንምግባሩ ብርዕና ክንስሕል እጅገና ክንስብስብ ጥራዩ ዘለና። እንተ`ቶም ንውዕለት`ቲ ዝሃነጾም ህዝባዊ ግንባር ሓርነት ኤርትራ ከነኣእሱን ክክሕዱን ዝፍትኑ ዘለዉ ግን ኣብዚ ዘለውዎ ደረጃ ኮይኖም ነብሶም ከለልዩ`ውን ዓቅምን ብቅዓትን የብሎምን? ሃገር ምስ ኮኑ`ውን እንተኮነ ብዘይ ምዕራባዊ ትካቦን ምጽወታን ኣብራኮም ኣሚኖም ደው ክብሉ ዘይከኣሉ ደኣ እቲ ሓይሊ ነይሩና ዝብልዎ ናበይ ኣበለ? ኣብ ብልሽውናን ጉቦን ዝገማድሑ ዘለዉ ደኣ እቲ ሃኒጽናዮ ወይ ነይሩና ዝብልዎ ሰውራዊ ሓይሎም ናበይ ኣበለ?
ህዝባዊ ግንባር ትማሊ ሎሚ ጽባሕ ፡እሙን እቲ ዘይንቅነቅ ሃገራዊ ሓይሊ ህዝቢ ኤርትራ እዩ። እዚ ሓይሊ`ዚ ከኣ እዩ ንደርማስ ተጻብኦታት ሕቡራት መንግስታት ኣሜሪካን ስርዓት ወያነን ኣላሽ ኣቢሉ ስልጥንትን ሰላም ዝዓሰላ ርግእቲ ሃገር ኣብ ምህናጽ ለይትን መዓልትን ከይበለ ደም ረሃጹ እናከፈለ ዓቢ ሰረት ናይ ምዕባለ ዘንብር ዘሎ። እዚ`ውን ከምቲ ናታትኩም ብትካቦ ዘይኮነስ ኣብ ጉልበቱን ብቅዓቱን ኣብ ገዛእ ነፍሱ ኣሚኑ ይምርሽ ኣሎ ጌና`ውን ልምዓትና ቀጻሊ`ዩ።
ሕጂድማ፡ ከምቲ ዕንቅርኦብ ክንዲ ብዕራይ ክትከውን ኢላ ተነፊሓ ተነፊሓ ተተኩሳ ዝሞተት፡ ካድራት ወያነ ኸኣ ነቲ ኣብ መዛግብቲ ሰውራታት ዓለም ዓቢ ክብሪ ዘለዎ ዓርሞሽሽ ሓይሊ ህዝባዊ ግንባር ክወዳደርዎን ከነኣእስዎን ምፍታኖም ንጭፍራ ወያነ ነብሰ ቅትለት እዩ። ኣብ መወዳእታ ትሕዝቶ መልእክተይ ሬድዮ BBC ብዛዕባ ሓይሊ ህዝባዊ ግንባር ኣመልኪታ ንዝሃበቶ ቃለ ምስክርነት ጌረ ክዛዝሞየ ጸላእቲ`ውን እቲ ሓቂ ንሱ ምኳኑ ኣሚንኩም እቲ ዕረ ውሓጥዎ።
/ ህዝባዊ ግንባር ሓርነት ኤርትራ ዝበለጸ ደባይ ወተሃደራዊ ሓይሊ ኣብ ዓለም / ። Radio Bbc
ህዝባዊ ግንባር መንነትና`ዩ
ሰማእታትና ዘንተእለት ይዘከሩ
ዓወት ንሓፋሽ
ተኬኤ ክብሮም
ስዊዘርላንድ


text:
ኣብ ለንደን ውሽጢ ቀጽሪ ፓርላማን ኣብ ጥቕኡ ኣብ ዝርከብ ድልድልን “ግብረሽበራዊ መጥቃዕቲ” ኣጋጢሙ።
ኣብ ከተማ ለንደን ኣብ ውሽጢ ቀጽሪ ፓርላማ ዓዲ እንግሊዝ፣ ሓደ ፖሊስ ብኻራ ክጉዳእ ከሎ፣ ኣሸባሪ ብ ፖሊስ ተቐቲሉ፣ ኣብ ጥቕኡ ኣብ ዝርከብ ድንድል ብመኪና ኣብ ዘጋጠመ ሽበራዊ ናይ መኪና ግጭት ‘ውን ሰላማውያን ሰባት ከምዝቖሰሉን ከምዝሞቱን
ኣብ ከተማ ለንደን ኣብ ውሽጢ ቀጽሪ ፓርላማ ዓዲ እንግሊዝ፣ ሓደ ፖሊስ ብኻራ ክጉዳእ ከሎ፣ ኣሸባሪ ብ ፖሊስ ተቐቲሉ፣ ኣብ ጥቕኡ ኣብ ዝርከብ ድንድል ብመኪና ኣብ ዘጋጠመ ሽበራዊ ናይ መኪና ግጭት ‘ውን ሰላማውያን ሰባት ከምዝቖሰሉን ከምዝሞቱን ኣብቲ ባይታ ዝርከቡ ናይ ዓበይቲ ማዕከናት ዜና ጋዜጠኛታትን ናይ ዓይኒ መሰኻኽርን ይሕብሩ ኣለዉ።
ነቲ ፍጻሜ ዝምልከቱ ሓበሬታታት ገና ኣብ መስርሕ ምጽራይ ኳ እንተለዉ፣ ብመሰረት እቶም ጸብጻባት፣ ዛጊት፣ ብዘይካ ብኻራ ዝተወቕዐ ፖሊስን፣ ብፖሊስ ዝተቐትለ ኣሸባርን፣ ሓንቲ ካብቶም ኣብ Westminster Bridge ካልእ ኣሸባሪ ብዝፈጸሞ ናይ መኪና መጥቃዕቲ ብኸቢድ ካብ ዝቖሰሉ ቁጽሮም ብልክዕ ዘይትገልጸ ሰላማውያን ሰባት ሓንቲ ጓል ኣንስተይቲ ድሮ ሞይታ ኣላ።
እቶም ክልተ መጥቃዕትታት ዝተኣሳሰሩ ምዃኖም ማዕከናት ጸጥታ ዓዲ እንግሊዝ ይእምቱ።
ኣብ ከባቢ ናይቲ ብ Westminster ዝፍለጥ ትእምርቲ ከተማ ለንደን ዝኾነ ህንጻ ፓርላማ ዓዲ እንግሊዝ ኣዝዩ ጽዑቕ ናይ ፖሊስን ዕጡቓት ሓይልታት ጸጥታን ምንቅስቓስ ይርአ ‘ሎ።
ሎሚ ኣብ ፓርላማ ዓዲ እንግሊዝ ቀዳመይቲ ሚኒስተር ዓባይ ብሪጣንያ ተሪዛ መይ ዝተረኽበትሉ ዘተ ክካየድ ኣርፊዱ ነይሩ።
እዚ ብ ፖሊስ ዓዲ እንግሊዝ ከም ግብረሸበራዊ መጥቃዕቲ ምጽራይ ዝካየደሉ ዘሎ ፍጻሜ፣ ድሕሪ እቲ ኣብ መስመር ባቡራት ከተማ ለንደን ብ ሓምለ 2005 ዝተኻየደ ልዕሊ 50 ሰላማውያን ዝሞቱሉ ግብረሸበራዊ መጥቃዕቲ ሓደ ካብቶም ዝዓበዩ ፍጻሜታት ሽበራ እዩ።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
13 በታ መዓልቲ እቲኣ፡ የሱስ ካብ ቤት ወጺኡ፡ ኣብ ገምገም ባሕሪ ተቐመጠ።
2 ብዙሕ ህዝቢ ድማ ናብኡ ተኣከበ፣ ስለዚ፡ ኣብ ጃልባ ደዪቡ ተቐመጠ፣ ኵሉ እቲ ህዝቢ ኸኣ ኣብቲ ገምገም ደው ኢሉ ነበረ።
3 ሽዑ፡ ብምሳሌታት ብዙሕ ነገሮም፣ ከምዚ እናበለ፦ “እንሆ፡ ሓደ ዘራኢ ኺዘርእ ወፈረ።
4 ኪዘርእ ከሎ ኸኣ፡ ገሊኡ ኣብ ጥቓ መገዲ ወደቐ፣ ኣዕዋፍ መጺአን ድማ በልዓኦ።
5 ገሊኡ ኸኣ ብዙሕ ሓመድ ኣብ ዘይብሉ ኸውሒ ወደቐ፣ ዓሚቝ ሓመድ ስለ ዘይብሉ ድማ፡ ቀልጢፉ በቘለ።
6 ጸሓይ ምስ በረቐት ግና ሓረረ፣ ሱር ስለ ዘይብሉ ድማ ነቐጸ።
7 ገሊኡ እውን ኣብ ማእከል ኣእሻዅ ወደቐ፣ እቲ ኣእሻዅ ድማ ዓብዩ ሓነቖ።
8 ገሊኡ ኸኣ ኣብ ጽቡቕ መሬት ወደቐ እሞ፡ ገሊኡ ሚእቲ፡ ገሊኡ ስሳ፡ ገሊኡ ድማ ሰላሳ ፈረየ።
9 እዝኒ ዘለዎ ይስማዕ።”
10 ስለዚ፡ እቶም ደቀ መዛሙርቲ መጺኦም፡ “ስለምንታይ ኢኻ ብምሳሌታት እትዛረቦም፧” በልዎ።
11 ንሱ ድማ ከምዚ ኢሉ መለሰሎም፦ “ንዓኻትኩም፡ ምስትውዓል እቲ ቕዱስ ምስጢር መንግስተ ሰማያት ተዋሂቡኩም ኣሎ፣ ንዓታቶም ግና ኣይተዋህቦምን።
12 ከመይሲ፡ ንዘለዎ ይውሰኾ፡ ይበዝሓሉ ኸኣ፣ ንዘይብሉ ግና፡ እታ ዘላቶ እኳ ይግደፍ።
13 እናረኣዩ ኣይርእዩን፡ እናሰምዑ ኣይሰምዑን፡ ኣየስተውዕሉን እውን እዮም እሞ፡ ስለዚ እየ ብምሳሌታት ዝዛረቦም።
14 ትንቢት ኢሳይያስ ከኣ ኣባታቶም ይፍጸም ኣሎ፡ ከምዚ ዚብል፦ ‘ምስማዕሲ ኽትሰምዑ፡ ግናኸ ኸቶ ኣይከተስተውዕሉን ኢኹም፣ ምርኣይ እውን ክትርእዩ፡ ግናኸ ኸቶ ኣይከተስተብህሉን ኢኹም።
15 ከመይሲ፡ ልቢ እዚ ህዝቢ እዚ ተሪሩ ኣሎ እሞ፡ ብኣዒንቶም ከይርእዩ፡ ብኣእዛኖም ከይሰምዑ፡ ብልቦም ከየስተውዕሉ፡ ከይምለሱ፡ ኣነ እውን ከየሕውዮምሲ፡ ብኣእዛኖም ሰሚዖም ምላሽ ኣይሃቡን፡ ኣዒንቶም ከኣ ዓመቱ።’
16 “ግናኸ፡ ኣዒንትኹም ዚርእያ፡ ኣእዛንኩም ከኣ ዚሰምዓ እየን እሞ፡ ሕጉሳት እየን።
17 ከመይሲ፡ ብዙሓት ነብያትን ጻድቃንን ነዚ እትርእይዎ ዘለኹም ኪርእዩ ተመንዮም ኣይረኣይዎን፡ ነዚ እትሰምዕዎ ዘለኹም ኪሰምዑ ተመንዮም እውን ኣይሰምዕዎን፡ ብሓቂ እብለኩም ኣለኹ።
18 “እምበኣር፡ ምሳሌ እቲ ዘራኢ ስምዑ።
19 ቃል መንግስቲ ሰሚዑ ንዘየስተውዕሎ ዘበለ፡ እቲ እኩይ መጺኡ ነቲ ኣብ ልቡ እተዘርአ ይምንጥሎ፣ እቲ ኣብ ጥቓ መገዲ እተዘርአ እዚ እዩ።
20 እቲ ኣብ ከውሒ እተዘርአ ድማ፡ ነቲ ቓል ሰሚዑ ብኡብኡ ብሓጐስ ዚቕበሎ እዩ።
21 ኣብኡ ሱር ስለ ዘይሰደደ ግና፡ ንግዜኡ ጥራይ እዩ ዚጸንሕ፣ ስለ እቲ ቓል፡ ጸበባ ወይ መስጐጕቲ ምስ ተላዕለ ድማ፡ ብኡብኡ ይዕንቀፍ።
22 እቲ ኣብ ኣእሻዅ እተዘርአ ኸኣ፡ ነቲ ቓል ዚሰምዕ እዩ፣ ጭንቀት እዚ ስርዓት ዓለምን ምትላል ሃብትን ግና፡ ነቲ ቓል ይሓንቆ፡ ዘይፈሪ ድማ ይኸውን።
23 እቲ ኣብ ጽቡቕ መሬት እተዘርአ ኸኣ፡ ነቲ ቓል ሰሚዑ ዜስተውዕሎ እዩ፣ ንሱ ፍረ ይፈሪ፣ ገሊኡ ሚእቲ፡ ገሊኡ ስሳ፡ ገሊኡ ሰላሳ ድማ ይህብ።”
24 ካልእ ምሳሌ ድማ ከምዚ ኢሉ መሰለሎም፦ “መንግስተ ሰማያት ኣብ ግራቱ ጽቡቕ ዘርኢ ዝዘርአ ሰብ ትመስል።
25 ሰባት ደቂሶም ከለዉ፡ ጸላኢኡ መጺኡ ኣብ መንጎ እቲ ስርናይ ክርዳድ ዘርአ።
26 እቲ ብቝሊ ዓብዩ ፍረ ምስ ፈረየ፡ ሽዑ እቲ ኽርዳድ ተራእየ።
27 ባሮት እቲ ብዓል ቤት መጺኦም ድማ፡ ‘ጐይታይ፡ ኣብ ግራትካ ጽቡቕ ዘርኢዶ ዘሪእካ ኣይነበርካን፧ እዚ ኽርዳድ ደኣ ኻበይ መጸ፧’ በልዎ።
28 ንሱ ኸኣ፡ ‘ነዝስ ጸላኢ እዩ ገይርዎ’ በሎም። ንሳቶም ድማ፡ ‘እሞ ደኣ ኼድናዶ ኽንኣርዮ ትደሊ ኢኻ፧’ በልዎ።
29 ንሱ ኸኣ፡ ‘ነቲ ኽርዳድ ክትኣርዩ ኸለኹም፡ ምስኡ ነቲ ስርናይ ከይትምሕውዎስ፡ ኣይፋልኩምን ደኣ።
30 ክሳዕ ቀውዒ ኽልቲኡ ብሓደ ይዕበ ሕደግዎ፣ ብግዜ ቐውዒ ኸኣ ንዓጻዶ፡ ቅድም ነቲ ኽርዳድ ኪኣርይዎን ንኺነድድ ድማ በብእንዳእቲ ገይሮም ኪኣስርዎን፡ ድሕሪኡ ነቲ ስርናይ ናብ ማዕከነይ ኪእክብዎ ኽነግሮም እየ’ በሎም።”
31 ካልእ ምሳሌ ኸኣ ከምዚ ኢሉ መሰለሎም፦ “መንግስተ ሰማያት፡ ሰብ ወሲዱ ኣብ ግራቱ ዝዘርኣ ፍረ ኣድሪ ትመስል።
32 ንሳ ኻብ ኵሉ ዘርኢ ዝደቐቐት ክነሳ፡ ምስ ዓበየት ግና፡ ካብ ኣሕምልቲ ዝዓበየት ኦም ትኸውን፣ ስለዚ ኸኣ፡ ኣዕዋፍ ሰማይ መጺአን ኣብ ጨናፍራ ይሰፍራ።”
33 ካልእ ምሳሌ እውን መሰለሎም፦ “መንግስተ ሰማያት፡ ሰበይቲ ወሲዳ፡ ኵሉ ኽሳዕ ዚበኵዕ፡ ኣብ ሰለስተ ስፍሪ ሓርጭ ዝለወሰቶ ማይ ብሑቝ ትመስል።”
34 የሱስ ነቶም ህዝቢ፡ እዚ ዅሉ ብምሳሌታት ነገሮም። ብዘይ ምሳሌ ኣይዛረቦምን ነበረ፣
35 ከምኡ ዝገበረ ድማ፡ እቲ ብነብዪ፡ “ኣፈይ ብምሳሌታት እኸፍት፡ ካብ ምስራት ኣትሒዙ ተሓቢኡ ዝነበረ እነግር” ተባሂሉ ዝነበረ ምእንቲ ኺፍጸም እዩ።
36 ሽዑ፡ ነቶም ህዝቢ ምስ ኣፋነዎም፡ ናብ ቤት ኣተወ። ደቀ መዛሙርቱ ኸኣ ናብኡ ቐሪቦም፡ “ምሳሌ እቲ ኣብ ግራት ዝበቘለ ኽርዳድ ግለጸልና” በልዎ።
37 ንሱ ድማ ከምዚ ኢሉ መለሰሎም፦ “እቲ ዘራኢ ጽቡቕ ዘርኢ፡ ወዲ ሰብ እዩ፣
38 እታ ግራት ከኣ ዓለም እያ፣ እቲ ጽቡቕ ዘርኢ ድማ ደቂ መንግስቲ እዮም፣ እቲ ኽርዳድ ግና ደቂ እቲ እኩይ እዮም፣
39 እቲ ዝዘርኦም ጸላኢ ኸኣ ድያብሎስ እዩ። እቲ ቐውዒ፡ መደምደምታ ስርዓት ዓለም እዩ፣ እቶም ዓጻዶ ኸኣ መላእኽቲ እዮም።
40 እምበኣር፡ ከምቲ ኽርዳድ ተኣኪቡ ብሓዊ ዚነድድ፡ ኣብ መደምደምታ ስርዓት ዓለም እውን ከምኡ ኪኸውን እዩ።
41 ወዲ ሰብ መላእኽቱ ኺልእኽ እዩ፣ ንሳቶም ከኣ መዐንቀፊ ዘበለን ጠሓስቲ ሕጊ ዘበሉን ካብ መንግስቱ ኺኣርዩ እዮም፣
42 ናብ እቶን ሓዊ ኸኣ ኺድርብይዎም እዮም። ኣብኡ ድማ ኪበኽዩን ኣስናኖም ኪሕርቅሙን እዮም።
43 ሽዑ፡ ጻድቃን ኣብ መንግስቲ ኣቦኦም ከም ጸሓይ ደሚቖም ኪበርሁ እዮም። እዝኒ ዘለዎ ይስማዕ።
44 “መንግስተ ሰማያት፡ ኣብ ሓንቲ መሬት ተሓቢኡ ዝነበረ እሞ፡ ሰብ ረኺቡ ዝሓብኦ መዝገብ ትመስል። ተሓጒሱ ድማ ከይዱ ዘለዎ ሸይጡ፡ ነታ መሬት እቲኣ ዓደጋ።
45 “መንግስተ ሰማያት ጽቡቕ ሉላት ዚደሊ ነጋዳይ እውን ትመስል።
46 ሓንቲ ኽብርቲ ሉል ምስ ረኸበ፡ ብኡብኡ ኸይዱ ዘለዎ ዅሉ ሸይጡ ዓደጋ።
47 “መንግስተ ሰማያት ኣብ ባሕሪ እተደርበየት እሞ፡ ኵሉ ዓይነት ዓሳ ዝኣከበት መርበብ እውን ትመስል።
48 ምስ መልአት፡ ጐቲቶም ናብ ገምገም ኣውጽእዋ፣ ተቐሚጦም ከኣ ጸጽቡቑ ናብ ኣቓሑ ኣከቡ፡ ሐሕማቑ ኸኣ ደርበይዎ።
49 ኣብ መደምደምታ ስርዓት ዓለም እውን ከምኡ ኪኸውን እዩ፦ መላእኽቲ ወጺኦም፡ ነቶም እኩያት ካብ መንጎ ጻድቃን ኪፈልይዎም እዮም፣
50 ናብ እቶን ሓዊ ድማ ኪድርብይዎም እዮም። ኣብኡ ኸኣ ኪበኽዩን ኣስናኖም ኪሕርቅሙን እዮም።
51 “ነዚ ዅሉስ ኣስተውዒልኩምዎዶ፧” ንሳቶም ድማ፡ “እወ” በልዎ።
52 ንሱ ኸኣ፡ “እምበኣርከስ፡ ኵሉ መምህር ብዛዕባ መንግስተ ሰማያት ምስ ተማህረ፡ ካብ መዝገቡ ሓድሽን ብሉይን ዜውጽእ ብዓል ቤት ይመስል” በሎም።
53 ኰነ ድማ፡ የሱስ ነዚ ምሳሌታት እዚ ምስ ወድአ፡ ካብኡ ነቐለ።
54 ናብ ዓዱ ምስ መጸ ኸኣ፡ ኣብ ምኵራቦም መሃሮም፣ ንሳቶም ስለ እተገረሙ ድማ፡ ከምዚ በሉ፦ “እዚ ሰብ እዚ፡ ነዚ ጥበብን ነዚ ግብርታት ሓይልን ካበይ ረኸቦ፧
55 እዝስ ወዲ እቲ ጸራቢ ደይኰነን፧ ኣዲኡስ ማርያም እትብሃል፡ ኣሕዋቱ ኸኣ ያእቆብን ዮሴፍን ስምኦንን ይሁዳን ደይኰኑን፧
56 ኣሓቱስ ኵላተን ምሳናዶ የለዋን፧ እዚ ሰብ እዚ ደኣ ነዚ ዅሉ ኻበይ ረኸቦ፧”
57 ብእኡ ድማ ተዓንቀፉ። የሱስ ግና፡ “ነብዪ ብዘይካ ኣብ ዓዱን ኣብ ቤቱን ኣይንዓቕን እዩ” በሎም።
58 ብሰሪ ዘይምእማኖም ከኣ፡ ኣብኡ ብዙሕ ግብርታት ሓይሊ ኣይገበረን።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ማቴዎስ 13
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ህግደፍ ፥ ኣብ ፈለማ ንስንኩላን ኲናት ኤርትራ ተባሂሎም ዝተሃንጹ 164 መንበሪ ገዛውቲ፡ ንስንኩላን ምሃብ ተገዲፉስ ንካልኦት ሰባት ከምዝተዓደለ ወኪላ ድምጺ መድረኽ ካብ ከተማ ኣስመራ ኣቃሊሑ።
እቶም ኣብ ትሕቲ ምክትታል ሚኒስትሪ ዕዮን ሰብኣዊ ድሕነት ኤርትራ ኣብ ከባቢ ማእከል መሰልጠኒ መምሃራን ማለት TTI ዝተሃንጹ ኣማኢት ኣባይቲ ፥ ካብቶም ናጽነት ኣብ ምምጻእ ህይወቶም ዝጎደሉን ክሳብ ሕጂ ኣብ ዚንጎታት ቃኘው ተደርብዮም ዘለዉ ስንኩላን ተመንጢሉ ንኻልኦት ምሃቡ ምኽንያቱ ብንጹር ኣይተፈልጠን።
እቶም ሚኒስትሪ ዕዮን ሰብኣዊ ድሕነትን ንገለ ስንኲላን ኩናት ከጣይሰሉ እየ ብምባል ካብ ኣህጉራውያን ወገናት ብዝረኸቦ ሰብኣዊ ሓገዝ ዝተሃንጹ ገዛውቲ ፥ ናብ ካልኦት የምርሑ ምህላዎም ዝተቖጥዑ ገለ ስንኩላን ኲናት ተቛውሞኦም ብግህዶ የስምዑ ከምዘለዉ እዮ ወኪልና ዝሕብር።
ኣቐዲሙ ፕረዚደንት ኢሳያስ ኣፈወርቂ ኣብ ማይ ተመናይ ከባቢ እንዳዘይቲ ንስንኩላን ኩናት ተባሂሉ እምነመሰረት ዘንበረሉ ፕሮጀክት ምህናጽ ኣባይቲ ሻቡ ናብ ላዕለዎት ሓለፍቲን ሰብ-ገንዘብ ዝኾኑ ዜጋታትን ከምዝተረከበ ዝፍለጥ ኮይኑ፥ እዚ ኣብ ከባቢ ማእከል መሰልጠኒ መምሃራን ንስንኩላን ተባሂሉ ክህነጽ ዝጸንሐ ልዕሊ 160 ገዛውቲ ንስንኩላን ቀዳምነት ክወሃቦም ከምዝግባእ ይሕብሩ።
ህግደፍ ንምምጻእ ናጽነትን ምሕላው ልዑላውነትን ሃገር ኣካሎም ዝኸፈሉ ሓርበኛታት እቲ ዝነኣሰ ማሕበራዊ ኣገልግሎት ከሊኡ ከምዘሎ ዝግለጽ ኮይኑ ፥ ብዓሰርተታት ኣሽሓት ዝቚጸሩ ስንኩላን ኲናት ኤርትራ ኣብ ከም መዓስከራት ኣልጌንን ደንደንን ተጸፍጺፎም ሕሱም ናብራ ከሕልፉ ምርኣይ ናይቲ ዝምባለ ኣብነት እዩ።


text:
ትራንስፓረንሲ ኢንተርናሽናል ዝተባህለ ብልሽዉና ዝከታተል ኣህጉራዊ ኣካል ፥ ኣብ ናይ ሎሚ ዓመት መስፍራዊ ጸብጻቡ ንኤርትራ ድሕሪ ኩለን ሃገራት ከምዝሰረዓ ተገሊጹ።
እቲ ኣህጉራዊ ኣካል ኣብ መንግስታዊ ትካላትን ህዝባዊ ጽላትን ንዝምዝገብ ብልሽዉና ከም መምዘኒ ወሲዱ ካብ ዘጽነዐን 175 ሃገራት ፥ ንኤርትራ ኣብ መበል 175 ደረጃ እዩ ሰሪዑዋ ዘሎ።
ኣብ ኤርትራ ትካላዉነት ዝነፍግ ምሕደራ ነጊሱ ብምህላዉን፣ ንሱ ብዝጠንቚ – ተሓታቲን ክፉትን ባጀታዊ ስርዓት ብዘይምህላዉን ፥ ብልሽዉና ኣብ መንግስታዊ ትካላት ሳዕሪሩ ከምዘሎ ዝጠቐሰ ትራንስፓረንሲ ኢንተርናሽናል፥ እዚ ኩነት እዚ ን25 ዓመታት ዝቐጸለ ኩነት ብምዃኑ ፥ ነጸብራቕ ናይዚን ብሰንኩ ዝኽሰት ብልሽዉናን በቲ ነጊሱ ዘሎ ኣዚዩ ትሑት ደረጃ መነባብሮ ህዝቢ ኤርትራ ዝምስከር እዩ ኢሉ።
በቲ ዝተመዝነ ብልሽዉና ምስ ቐዳሞት 10 ሃገራት ዝተሰርዓ ፥ ሶማል፣ ሰሜን ኮርያ ፣ ሰሜን ሱዳን፣ ኣፍጋኒስታን፣ ደቡብ ሱዳን፣ ዒራቕ፣ ቱርኪሚኒስታን፣ ኡዝበኺስታን፣ ሊብያን ኤርትራን ክኾና እንከለዋ፥ ካብ ብልሽዉና ዝነጸሃ ቐዳሞት 10 ሃገራት ድማ ዴንማርክ፣ ቻናዳ፣ ሉግዘንበርግ፣ ሆላንድ፣ ነው-ዚላንድ፣ ፊንላንድ፣ ሽወደን፣ ኖርወይ፣ ስዊዘርላንድን ሲንጋፖር እየን።


text:
ኣብ ቃል ኣምላኽ ዚርከብ መዛግብቲ | እዮብ 1-5
እዮብ ፈተና ምስ ኣጋጠሞ፡ ንጽህናኡ ሓለወ
እዮብ ኣብቲ እስራኤላውያን ኣብ ባርነት ግብጺ ዝነበሩሉ እዋን፡ ኣብ ዑጽ ይነብር ነበረ። እስራኤላዊ እኳ እንተ ዘይነበረ፡ ንየሆዋ ብተኣማንነት ዜምልኽ ሰብ እዩ ነይሩ። ዓባይ ስድራ ቤትን ብዙሕ ሃብትን ኣብ ሕብረተሰቡ ድማ ተሰማዕነት ነበሮ። ኣዝዩ ዚኽበር ኣማኻርን ፍትሓዊ ዳኛን እዩ ነይሩ። ንድኻታትን ንስኡናትን ከኣ ይልግሰሎም ነበረ። ንጽህናኡ እውን ይሕሉ ነበረ።
እዮብ ንየሆዋ ኣብ ህይወቱ ዝያዳ ኣገዳሲ ቦታ ኸም ዚህቦ ብንጹር ኣርኣየ
ሰይጣን ንንጽህና እዮብ ኣስተብሃለሉ። እዮብ ንየሆዋ እዙዝ ምዃኑ ኣይከሓደን፣ ንድራኸ እዮብ ግና ኣብ ሕቶ ኣእተዎ
ሰይጣን፡ እዮብ ንየሆዋ ዜገልግሎ ብስስዐ ተደሪኹ ኸም ዝዀነ ገለጸ
የሆዋ፡ ነቲ ሰይጣን ዘበገሶ ኽሲ ምላሽ ንምሃብ፡ ሰይጣን ነቲ እሙን ሰብ ኪፍትኖ ፈቐደ። ሰይጣን ድማ ኣብ ኵሉ መዳይ ህይወት እዮብ ጥፍኣት ኣውረደ
እዮብ ንጽህናኡ ምስ ሓለወ፡ ሰይጣን ንንጽህና ዅሉ ሰብ ኣብ ሕቶ ኣእተዎ
እዮብ ኣይሓጥአን፡ ንኣምላኽ እውን ከም ዝበደለ ገይሩ ኣይከሰሶን


text:
ሞት ሓደ ካብ’ቶም ዘይተርፉ ዕጫ ወዲ ሰብ እዩ። ሞት መዓስን ኣበይን ከም ዘጋጥም ስለ ዘይፍለጥ ድማ፡ ዝበዝሐ እዋን ልዕሊ ሞት፡ ኣማውታ ናይ ሰባት ክገርመና ይኽእል’ዩ።
ኣባል 26 ሃገራዊ ኣገልግሎት ብንያም መሓሪ ብዕለት 4/8/2015 ሰዓት 8፡30 ኣብ ኣስመራ ካብ ቤት ጽሕፈት ኣሃድኡ ሜካ-74 ብሽክለታኡ ተወጢሑ ደም ክልግስ ክጎዪ ከሎ፡ ብልግሲ ደሙ ህይወት ሰብ ከትርፍ’ምበር ሓደጋ ከዉርድ ኢሉ ኣይነበረን። ግና ብንያም፡ ደም ለጊሱ ብሽክለታ ተወጢሑ እናኸደ፡ ኣብ ጎደና ሳዋ ጥቓ ቤ/ጽ ሚኒስትሪ ሕርሻ ካብ ጸጋማይ ኣጋር መንገዲ ጽርግያ ቆሪጻ ንየማን ትሰግር ንዝነበረት ጽገ ኣስፍሃ ብብሽክለታኡ ሃሪሙ ኣውደቓ። ንሳ በቲ ዝወረዳ ሓደጋ ንኣስታት ሰለስተ ሰሙን ኣብ ሆስፒታል ኦሮታ ክትእለ ድሕሪ ምጽናሕ፡ ብ1 መስከረም 2015 ዓሪፋ። ድሕሪ ዘጋጠመ ሓደጋ ዝሰዓበ ኩነታት ከመይ ይመስል ነበረ?
“እቶም ስድራ ብምልኦም ምቑሉላት እዮም። ብልቢ ከኣ ካብ ሆስፒታል ጀሚርካ ኣብ ጸበባናን ሓዘናን ተኻፈልቲ ኮይኖም እዮም።’’ በዓል ቤት መዋቲት ኣማሓዳሪ ንኡስ ዞባ ዓዲ ተከለዛን ኣቶ ሰለሙን ሃይለ (ወዲ ሃይለ) ድሕሪ ዕርቂ ዝበሎ’ዩ። ንሱ ከምዚ ብምባል ይቕጽል። “እዚ መንእሰይ ሓደጋ ምስ ፈጸመ ክሃድም ከይፈተነ ባዕሉ ናብ ሆስፒታል ወሲዱዋ’ዩ። ብዓቕሙ ንድሕነታ ተጓይዩ’። ብወገንና ንኹሉ ኣብ ግምት ብምእታው ካብ ቤት ማእሰርቲ ክወጽእ ምስ ተሰማማዕና ኢና ጋር ነብሲ ምሒርናዮ፡” ይብል።
ፈጻሚ ሓደጋ ብንያም ብወገኑ፡ “ካብ እዋን ፍጻሜ ሓደጋ ጀሚረ ክትሓውየለይ ጥራይ’የ ዝጽበ ኔረ። እንተ ሞይታ እንታይ’የ ክኸውን ዝብል ሻቕሎት’ዉን ነይሩኒ። ዕርቂ ምስ ተባህለ ግና ኣዝየ’የ ተሓጉሰ። ገንዘብ ቀሊል’ኳ እንተዘይኮነ፡ ቅለቱኒ ኢልካ ግና ክኽፈል ይክኣል’ዩ። እቲ ናይ ሰላም መንፈስ ናይ’ቶም ስድራ ግና ኣብ ዉሑዳትን ለባማትን ጥራይ ዝርከብ ኣጋጣሚ’ዩ። በዚ ተግባራቶም ድማ ከም ስድራይ እምበር ከም ካልእ ክርእዮም’ዉን ኣይክእልን’የ፡ ” ብምባል ሳዕቤን ሓደጋ ዝፈጠረሉ ሻቕሎትን ዕርቂ ምስ ተፈጸመ ዘሕደረሉ ተምሳጥን ይገልጽ።
ብንያም ዝሓደሮ ጸቕጢ ክፈኲስ ዝጀመረ፡ ጽገ ኣስፍሃ ኣብ ሆስፒታል እንከላ ስድራ ተረዳዲኦም ብዋሕስ ከም ዝልቀቕ ምስ ገበሩን፡ ናብ ዓዱ እንዳ ጊዮርጊስ ክኸይድ ምስ ተፈቕዶ’ዩ።
1 መስከረም 2015 ኣብ ኣስመራ ምስ ኣሃዱ ብንያም ሜካ-74 ኮይኑ ጉዳይ ወዲ ሓዉ ዝከታተል ዝነበረ ሓዎቦኡ ኣባል ክፍሊ ጉምሩክ ሜጀር መኮነን ሃብቱ፡ መስዋእቲ ጽገ ፍስሃየ ንስድራቤት ቢንያም ብቴለፎን ምስ ሓበሮም ምቑሉልነት ከም ዘርኣዩ’ዩ ዝገልጽ። ኣቶ መሓሪ ውላዶም ሰንቢዱ ባዕሉ ዘይድለ ስጉምቲ ከይወስድ’ዉን፡ ካብ እንዳ ጊዮርጊስ ናብ መደበር ፖሊስ ዓድዃላ’ዮም ኣረኪቦሞ። ድሕር’ዚ ንሶም ቀብሪ ከርክቡ ናብ ኣስመራ መቓብር ሓርበኛታት መጹ። ስድራቤት ኣቶ መሓሪ ድሕሪ ሓደጋ ዘርኣይዎ ድንጋጸ ንስድራቤት መቕርብን መዋቲት ኣብ ምልስላስ ናቱ እጃም ነይርዎ’ዩ። ኣብ መዓልቲ ዕርቂ ፈጸምቲ ሓደጋ፡ “ትብሉና ክንሰምዕን ጽንዓት ይሃብኩም ክንብልን መጺእና ኣሎና” ምስ በሉ፡ ስድራ መዋቲት ከኣ “ሰብ ንሰብ ክህቦ ዝግባእ ክብረት ሒዝኩም ኢኹም መጺኹም ዘለኹም። ኮፍ በሉ ንበሩ፡” ብምባል ኣብ ጋር ነብሲን ዋጋ ዕዳጋን ዘይኮነ፡ ኣብ ዕርቅን ምሕረትን’ዮም ኣድሂቦም።
ጽገ ድሕሪ ሓደጋ ዓይና ከይከፈተት ንሰለስተ ቕነ ኣብ ሆስፒታል ኦሮታ ክትእለ ከላ፡ ስድራቤት ብንያም ዘርእይዎ ምምልላስ፡ ኣቦ ቢንያም ኣቶ መሓሪ ካብ ዓዶም እንዳ ገርግስ ቀጻሊ ቴሌፎን እናደወሉ ይሓቱ ምንባሮም፡ ውላዶም ካብ ተሓታትነት ንምርሓቕ ዘይድለ ስጉምቲ ከይወስድ ኣብ እንዳ ፖሊስ ምርካቦም መገለጺ ሰብኣዊ ክብሪ ስድራ ፈጻም ሓደጋ’ዩ።
ኣብ ምርድዳእ እዞም ስድራቤት ባህልና ንወዲ ሰብ ክሳብ ክንደይ ክብረት ይህቦ ኢና ኣስተብሂልና። ሞት ፍትውካ ናይ ብሓቂ ከቢድ እዩ። ካብኡ ብዘይ ፍለ ፍቕራዊ ዛንታ መጻምድቲ ዝተፈላልየ ኩርናዕ ስለ ዘለዎ ንተራፊ ዘሕድረሉ ስምዒት ከቢድ’ዩ።
ጽገ ኣስፍሃን ወዲ ሃይለን ሌላኦም ኣብ ቃልሲ ንናጻነት፡ ጽገ ካብቲ ድሕሪ ታዕሊም 1977 ጀሚራ ተመዲባትሉ ዝነበረት ኣላዪት ተማሃሮ ቤት ምህርቲ ሰውራ ኣብ 1983 ናብ ብርጌድ 44 ምስ ከተት ቅድሚ 32 ዓመት’ዩ ዝጅምር። ኣብ 1990 ከኣ ኣብ ማይ ሰራው -ዓዲ ዂታ ምስ ኣስታት 80 መጻምድቲ ስነ ስርዓት መርዓ ፈጺሞም። ጽገ ከም ሰብ ፍረ ማህጸና ዘሕቆፋ ቈልዓ ሓቚፋ ከተዓቢ ኣይበቐዐትን። ግን ከኣ ደቀይ ትብሎም፡ ማማ ዝብልዋ ሰለስተ ቈልዑ ኣዕብያ። ጽገ ኣፋ ኣይከፈተትን ኮይና’ምበር ነዚ ቈልዓ ገለ ከይትብልዎ መሓርዎ ምበለትና፡ ” ትብል ሚዛን ኣስፍሃ ሓብቲ መዋቲት።
ጉድኣት ዝበጽሖ ሰብ ብገንዘብ ይኹን ብኻልእ እንተተኻሕሰ መተካእታ ዝጎደለ ኣካል ወይ ሂወት ኮይኑ ሓጐስ ናብ ንቡር ኣይምለስን እዩ። ሕድገትን ምሕረትን ምስ ኣፍልጦኡ ግና ይፍውሶ እዩ። “ውልቀ ሰብ ምስ ሞተ መንግስቲ ኣኽባር ሕጊ የቑመሉ። ምኽንያቱ ብፍላጥ ይኹን ብሸለልትነት ዝተፈጥረ ጉድኣት ህይወት ንዂሉ ሕብረተሰብ ስለ ዝስምዖ። እዚ ተፈጺሙ ዘሎ ጉድለት ኮነ ኢልካ ስለ ዘይኮነ ግን፡ ገንዘብ’ውን ሓላፊ ስለ ዝኾነ ካብ ጥዑም ሽታ ከኣ ጥዑም ሽም ስለ ዝበልጽ ኩልና ስድራቤት ምሒርናኩም ኢና፡” ኢሎም ካብ ስድራቤት መዋቲት ቃል ዕርቂ ዘስምዑ መርጌታ ተወልደ መድህን መንግስቱ።
በዓል ቤታ ተጋዳላይ ሰለሙን ሃይለ (ወዲ ሃይለ) ኣብ እዚ እዋን ኣመሓዳሪ ንኡስ ዞባ ዓዲ ተከሌዛን ኮይኑ ዝሰርሕ ዘሎ’ዩ። ንሱ ኣብ ቃሉ፡ ‘ሓደጋ’ዩ ኣብ ሓደጋ ንብሎ የብልናን’ ካብ ስድራቤት ቢንያም ንደልዮ ፍቕርን ሕውነትን ጥራይ እዩ፡” ኢሉ። ሓዎቡኡ ንፈጸሚ ሓደጋ ሜጄር መኮነን ሃብቱ ማዕረ ዝተገብረሎም ምሕረት ውህደት እቲ ስድራ ኣብ መስርሕ ዕርቂ ከም ዝመሰጦ ብምግላጽ፡ ኣብ ከምዚ ህሞት ስምዒትካ ተቖጻጺርካ፡ ንሕድገት ከም ዓቢ ሕልና ሒዝካ ክትጓዓዝ ብሓቂ ትዕድልቲ እዩ። ኣብ ከምዚ ኩነት ሳሕቲ ዝረአ ምቑሉልነትን ንጹህ ሕልናን ካብ ስድራቤት ጽገ ረኺብናዮ ኣለና። እዚ ከኣ ንዓና ምሕረት ጥራይ ዘይኮነ ካብ ኣእሙሮና ወርትግ ዘይሃስስ ሰናይ ተግባር እዩ። በደልቲ ኮይና ከም በደልና ፍቓድ ክንመልእ ኢና መጺእና። ለባማትን ዓበይትን ስለ ዝረኸብና ግና፡ ‘ሓብትና ዘበርከተቶ፡ ዝተወፈየቶ፡ መዐቀኒኡ ገንዘብ ስለዘይኮነ ምሒርናኩም ኣለና ተባሂልና። እዚ ዘረባ’ዚ ብሓቂ ክወራረስን ንኹልና ኣብነት ክኸውን ዝኽእል ቅዱስ ቃል’ዩ። ብወገን ወለድን ኣሕዋትን መዋቲት፡ በዓል ቤታን ስድራቤቱን ዝደገፍዎ ብምዃኑ ከኣ ንውህደቶም ዝያዳ የድንቖ፡” ብምባል ይገልጾ።
ኣሃዱ ሜካ-74 ማዕረ ስድራ ቢንያም፡ ካብ እዋን ፍጻሜ ሓደጋ ጀሚሩ ትራፊክ ብምጽዋዕ፡ ኣብ ሆስፒታል ብምምልላስ ምስ ስድራ ጽገ ብምድንጋጽ፡ እቲ ጉዳይ ብዕርቂ ንኽዛዘም ክልተ ካብ ኣባላቱ መዚዙ ኣብ መስርሕ ዕርቂ ኣሳቲፉ‘ዩ።
ሳምሶን ዮሃንስ
ጎስጓስን ሓበሬታን ሜ/ካ-74


text:
ኣቶ ጠዓመ በየነ ክሳብ 2001 ፕረዚደንት ላዕለዋይ ቤትፍርዲ ዝነበረ ኮይኑ ኣብ እዋን ናይቲ ጉጅለ ህግደፍ ሕጊ ብሓይሊ ረጊጹ ብኢደ ዋኒኑ ኣብ ልዕሊ ልዕልና ሕጊ ክዕንድረሉ ምስ ጀመረ፤ ነቲ ዘይሕጋዊ ኣሰራርሓ ዓገብ ብምባል ብወግዒ ስለዝነቕነፈ ጥራይ ካብ ቦትኡ ተኣሊዩ ንልዕሊ 15 ዓመታት ብዘይስራሕ ተወጊዱ ዝጸንሐ ገዲም ተጋዳላይ ኢዩ።
ኣቶ ጠዓመ ነቲ ፕረዚደንት ላዕለዋይ ቤት ፍርዲ ናይ ሙኻን ምደባ ዝነጸጎ፤ እቲ መንግስቲ ዝነቐፈሉ ጥሕሰት ሕግታት መሊሱ ኣብ 15 ዓመታት ብኢሱ ኣብ ዘለወሉ እዋን ዳግማይ ናብቲ ጥሕሰት ሕግታት ዝባርኽ ሽመት ምምላስ ኣንጻር ሕልንኡ ስለዝኾነ ሙኻኑ ናይ ቀረባ ፈለጥቱ ሓቢሮም። ኣቶ ጠዓመ ‘እቲ ጉዳይ ናተይ ምምላስን ዘይምምላስን ዘይኮነ ናይ ሕጊን ልዕልና ሕግን ናብ ዝግበኦ ቦታ ምምላስ ኢዩ’ ዝብል እምነት ከምዘለዎ እቶም ምንጭታት ሓቢሮም።
መንግስቲ ኤርትራ ብዙሓት ብፍልጠቶምን ክእለቶምን ዝለዓለ ብቕዓት ዘለዎም ሰባት ብስም እቲ ‘ምድስካል’ ዝበሃል ስነኣእሙሮኣዊ ቶርቸር ንነዊሕ እዋን ብምስቓይ ተመሊሶም ተንበርኪኾም ክምእዘዝዎ ዝጥቀመሉ ኣገባብ ኢዩ።
በዚ መሰረት፤ ብዙሓት ላዕለዎት ሓለፍቲ ከይተረፉ ደስኪሎም ድሕሪ ምጽናሕ ንዝተዋህቦም ስራሕ ተቐቢሎም ብዝያዳ ተማእዛዝነት ከምዝሰርሑ ይፍለጥ።
ቅድሚ ሕጂ ኣብ ዝደለዮ እዋን ብስም ‘ምድስካል’ ደርቢዮም ዝነበረ እሞ ኣብ ዝደለዮ እዋን ዝመደቦም እሞ ብዛዕባ መደስከሊኦም ምኽንያት ከይሓተቱ ናብ ዝተመደበሎም ስራሕ ዝጀመሩ ሓለፍቲ፡ ከም ሚኒስተር ዶክተር ጊዮርግስ፥ ሚኒስተር ወልዳይ ፍጡር፥ ሚኒስተር ኣምና ኑርሑሴን፥ መጀር ጀነራል ሃይለ ምሕጹን ብሪጋደር ጀነራል ኢዮብ ሓሊባይ፥ ብሪጋደር ጀነራል ስምኦን ርእሲ ምራኽ፥ ብሪጋደር ጀነራል ሙሳ ራብዓ፥ ኣምባሳደር ገብረሚካኤል ሊሎ፥ ኣመሓዳሪ ዞባ ዓንሰባ ነበር ኣቶ ገርጊስ፥ ኣመሓዳሪ ዞባ ደቡብ ( ተኣሲሩ ዝነበረሞ ሃንደበት ኣመሓዳሪ ዝተመደበ ) ኣቶ ኤፍሬም፥ ወዘተ ይርከብዎም።
ኣቶ ጠዓመ ልዑል ሞያውን ኣካዳምያውን ብቕዓት ዘለዎ ኮይኑ፤ ሓደ ካብቶም ብስነምግባራዊ ጽሬቱን ልዑል ክብርታቱን ዝልለ ኤርትራዊ ምሁር ኢዩ።


text:
Erena on Facebook
Welcome to Radio Erena!
ኣብ መዓስከር ሸገራብ፣ ሓደ ኤርትራዊ ብጥይት ተሃሪሙ
ኣብ መዓስከር ስደተኛታት ሸገራብ፣ ኤርትራውያን ኣንጸላልይዎም ካብ ዘሎ ናይ ጭውያታት ፍጻሜ ንምክልኻል ኣብ ዝሃቀንሉ እዋን ብዝተወልዐ ግጭት፣ ሓደ ኤርትራዊ ብጥይት ተሃሪሙ ቆሲሉ።
መገሻ ፕ. ኢሳይያስ ናብ ሱዳን ተሰሪዙ
ፕረዚደንት ኢሳይያስ ናብ ሱዳን ከካይዶ ዝወጠነ መገሻ ብዘይተፈልጠ ምኽንያት ተሰሪዙ።
ኣቶ ኢሳይያስ ኣፈወርቂ፣ ፕረዚደንት ሱዳን ዑመር ሓሰን ኣልበሽር ኣብቲ 27 ጥሪ ኣብ ኣዲስ ኣበባ ዝካየድ መራሕቲ ሃገራት ኣፍሪቃ ንምስታፍ ቅድሚ ምብጋሱ፣ ብዛዕባ ጉዳያት ደቡብ ሱዳን ምይይጥ ንምክያድ’ዩ ናብ ካርቱም ከምርሕ ወጢኑ ኔሩ።
ሰበር ዜና፣ ምቁጽጻር ሚኒስትሪ ዜና ብኣባላት ሰራዊት ኤርትራ
ኣብቲ ሚኒስትሪ ብእኩብ ከይወጹ ተታሒዞም ካብ ዘለዉ ኣባላት ሚኒስትሪ ዜና፣ ኣብዚ ቀረባ ናብቲ ትካል ዝተመደበት ጓል ንፕረዚደንት ኢሳይያስ፣ ኤልሳ ኢሳይያስ ኣፍወርቂ ከምእትርከቦም’ውን ተረጋጊጹ ኣሎ።
ንጋዜጠኛ ኣስመላሽ ኣብርሃ ድማ ብሓይሊ ብረት ብምግዳድ፣ ናይ ፖለቲካን ናይ ስግረ ዶብ እሱራትን ክፍትሑ ምዃኖም ቅዋም ድማ ክትግብር ምዃኑን ዝገልጽ ሓጺር መልእኽቲ ብቴሌቪዥን ከምዘመሓላልፍ ድሕሪ ምግባር’ዩ ፈነወ ቴሌቪዥን ኤርትራ ናብ ውስጢ ዓዲ ደው ኢሉ ዘሎ።
ሚ.ብርሃነ ኣብርሀ፣ ናይ ሕክምና ጠለቡ ተነጺጉ
ካብ መዝነቱ ካብ ዝእለ ልዕሊ ኣርባዕተ ኣዋርሕ ኣቝጺሩ ዘሎ ሚኒስተር ፋይናንስ ኤርትራ ነበር ኣቶ ብርሃነ ኣብርሀ፣ ብሰንኪ ናይ ጥዕና ጸገም ናብ ወጻኢ ከይዱ ንኽሕከንም ዘቕረቦ ጠለብ ብቤት ጽሕፈት ፕረዚደንት ከምእተነጽገ ምንጭታት ሬድዮ ኤረና ሓቢሮም።
ፈረንሳዊ ኣባል ስለያ ሓራ ንምውጻእ ዝተኻየደ ስርሒት ፈሺሉ
ኣብ ሶማል ንሰለስተ ዓመታት ብኣልሸባብ ተታሒዙ ዝጸንሐን ብመንጎኝነት መንግስቲ ኤርትራ ንምፍትሑ ጻዕርታት ይካየደሉ ዝነበረን ፈረንሳዊ ኣባል ስለያ ሓራ ንምውጻእ ብኮማንዶ ፈረንሳ ዝተኻየደ ስርሒት ፈሺሉ።


text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ምኽፋል ግብሪ ሓምለ-1/2008/9 ኣብ ኩሉ ከባቢታት ትግራይ ብውዑይ መንፈስ ከም ዝተጀመረ ኣፍሊጡ፤
ፌስቲቫል ምብሳር ምኽፋል ግብሪ ሓምለ 1/2008/9 ኣብ ክፍለ ከተማታት መቐለን ካልኦት ከተማታትን ወረዳታትን ኣብ ግልጋሎት መውሃቢ ማእኸላት ዳሳት ብምስራሕ ብጓይላ፣ፌስታን ካልኦት ምርኢታትን ተዓጂቡ ተኸቢሩ እዩ። ኣመራርሓ ውድብን መንግስትን ኣብያተ ዕዮ ክልል፣ ዞባታትን ወረዳታትን ኣብቶም መድረኻት ተረኺቦም ምኽፋል ግብርን ታክስን ኣመልኪቶም መኽፈቲ መደረ ብዕሊ ምስ ኣበሲሩ ኣብ ኩለን ማእኸላት እቲ ምኽፋል ግብሪ ብስሉጥ ግልጋሎት ተኻይዱ እዩ።
ኣብ ክፍለ ከተማ ሓድነት ተረኺቦም መኽፈቲ መደረ ዘቕረቡ ሓላፊ ቢሮ ፋይናንስን ኢኮኖሚያዊ ልምዓትን ኣይተ ብርሃነ ፅጋብ እንትገልፁ እቲ ሕዚ መንግስቲ ንክልልና 10.6 ቢልዮን ብር በጀት ተሰሊዑ ዘሎ ካብ ባንኪ ዘይኮነስ ንዓኹምን ንህዝቢ ትግራይን ኣሚኑ እዩ። ብፍላይ ህዝቢ ትግራይ ንመሰረተ ልምዓት፣ማሕበራዊ ግልጋሎትን ካልኦት ግልጋሎታትን ዝውዕል ፍትሓውን ተመጣጣንን ግብሪ ንምኽፋል ንድሕሪት ኣይብልን፣ ምኽንያቱ ኣብ ቃልሲ ህወሓት ሂወቱን ሂወት ውላዱን ብታሕጓስን ጓይላን ዝሃበ ህዝቢ ፤ ሕዚ ኣብ ልምዓት ዝውዕል ገንዘብ ምኽፋል ብሳዕስዒትን ፌስታን ከም ዝደግሞ፣እቲ ሰራሒ ጀግንነት ህዝቢ ኣብ ምጥፋእ ድኽነት’ውን ጅግና ከም ዝኾነ እንኣምነሉን እንኮርዐሉን ህዝቢ እዩ ኢሎም።
ምስዚ ብተዛማዲ ኣብ ክፍለ ከተማ ዓዲ ሓቂ ዝተረኸባ ዋና ዳይሬክተር በዓል መዚ ልምዓት እቶት ወ/ሮ ምሕረት በየነ ከም ዝበልኦ ድማ ክልልና ንሪፎርምታት ግብርን ታክስን ተግባራዊ ብምግባር ብኣተሓሳስባ፣ክእለትን ፍልጠትን ዝበቕዐ ሰራዊት ብምውናን ኩሉ በቢ ውዳብኡ ዘፈር ማሕበራት፣መዳርግቲ ኣካላት፣ማሕበረሰብ ንግዲን ውዳበታትን ውዑይ ቃልሲ ብምክያድ ግብርን ታክስን ዝሓሸ ግንዛበን ፍልጠትን ብምፍጣር ውሽጣዊ ዓቕምታትና ዘፈልፈሎ ተመጣጣንን ፍትሓውን ግብርን ኣብ ምእካብ ውፅኢታዊ ስራሕ ከም ዝተሰርሐ ኣፍሊጠን።
ብተወሳኺ ኣብ ኩለን ክፍለ ከተማታት መቐለ እናተረኸቡ ትዕዝብቲ ዘካየዱ ከንቲባ መቐለ ኣይተ ዳኒኤል ኣሰፋ ከም ዝበልዎ ድማ እቲ ባሕቲ ገንዛብ ኣይወፅእን ዝብል ዝነበረ ድሑር ባህሊ ተሰይሩ ኩሉ ሕብረተሰብ ኣብቲ ምኽፋል ግብሪ ተረኺቡ ዝተወሰነሉ ተመጣጣንን ፍትሓውን ግብሪ ብታሕጓስን ጓይላን ይኸፍል ከም ዘሎ ገሊፆም።
ኣብቶም ናይ ፌስቲቫል መድረኻት ዝተረኸቡን ብእዋኑ ዝተወሰነሎም ግብርን ታክስን እናኸፈሉ ካብ ዘዘራረብናዮም ከፈልቲ ግብሪ ዝሃቡና ርኢቶ ኣታዊና መሰረት ዝገበረ መጠን ግብሪ ብክኢላታት 2ተ ግዜን ልዕሊኡን ፅንዓት ተገይሩ ኣብ ናይ ዝተፈላለዩ ውዳበታትን ህዝብን መድረኻት ርኢቶ ከም ዝተውሃበ ኣብ ዝተፈላለዩ መለጠፊ ማእኸላት ተለጢፉ ኩሉ ህዝቢ ዝተወሰነሉ መጠን ግብሪ ክሪኦን ክፈልጦን ተገይሩ እዩ። ስለዚ እዚ ዝኸፍልዎ ዘለዉ ግብሪ ንልምዓታውን ዲሞክራሲያውን ምንቅስቓስ ዝውዕል ፍትሓውን ተመጣጣንን ግብሪ ከም ዝኾነን ግብሪ ብምኽፋሎም ሕጉሳት ከም ዝኾኑን ሓቢሮም
ደ/ከ/ስ/ርክብ ህዝቢ በዓል መዚ ልምዓት እቶት ክልል ትግራይ
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 21 guests and no members online


text:
ኣብ ኤርትራ ግዝኣት ሕጊ ብወግዒ ተቐቢሩ መንግስቲ ኤርትራ ኣብ ትሕቲ ሕጊ ዘይኮነስ ኣብ ልዕሊ ሕጊ ኮይኑ ከመሓድር (ማለት ክገዝእ) ካብ ዝጅምር እነሆ ክልተ ጥማር ዓመታት ሓሊፉ ኣሎ። ካብ ግዜ ናብ ግዜ ድማ ኣብ ልዕሊ ህዝቢ ኤርትራ ዝወርድ ግፍዕታት እንዳዓበየ ክመጽእ ጸኒሑ ኣሎ።
ኣብዚ ዝሓለፈ 25 ዓመታት ንመብጸዓን ባህግን ናይቲ ብቓልሱ ሃገሩ ሓራ ዝገበረ ህዝቢ ዓሚጹ፡ ብዘይመስርሕ ሕጊ ባዕሉ ኸሳሲ፡ ፈራድን ሓያርን ቀታልን ኮይኑ ዝጸንሐ ጉጅለ፡ ናይ ዕንደራ ባህርያቱ ክገድድ እምበር ኪመሓየሽ ከምዘይኮነ ንጹር ኮይኑ ኣሎ።ናይዚ ብደዐ መልእኽቲ ድማ ሓደን ንጹርን ኢዩ፤ ንሱ ድማ ህዝቢ ኤርትራ ለውጢ ባዕሉ ብምርግጋጽ ጥራይ ካብዚ መወዳእታ ዘይብሉ ዓመጽ ኪገላገል ከምዘለዎ ዝሕብር እዉጅ መልእኽቲ ሙኻኑ ኢዩ።
ሎሚ ካብ ኤርትራ ወርሓዊ ክሳብ ኣርባዕተ ወይ ሓሙሽተ ሽሕ ሰባት ናበይ ከይፈለጡ እግሮም ናብ ዝመርሖም ናብ ስደት ይኽዱ ኣለዉ። ኣብ ዓለም ቁጽሪ ናይቶም ናብ መዓስከራት ስደተኛታት ዝኣትዉ ኤርትራውያን ድሕሪ እታ ኣብ ውዑይ ኩናት እትርከብ ሶርያ ተሰሪዑ ካልኣይ ኮይኑ ኣሎ። በዚ ኣሃዛት እዚ ዋሕዚ ኤርትራውያን እንተቐጺሉ እታ ሃገር ጥራሓ ክትተርፍ ኢያ ዝብል ትንታነ ዘይክውንነታዊ ኣይከውንን።
ልክዕ ኢዩ እዚ ስደት እዚ ዝገልጾ ሓቅታት ኣሎ። ኤርትራውያን መንግስትኹም ኢየ እንዳበለ ዝበልዖም ኣብ ዓዶም ዘሎ ሻርክ ካብቲ ኣብ ውቅያኖሳት እንተጥሒሎም ክበልዖም ዝኽእል ሻርክ ዘይንእስ ስለዝኾነ ኢዮም ዕድልና ክንርኢ ኢሎም ዝብገሰሉ ዘሎ፤ ምብጋሶም ድማ ንሕሰሞም ዘረድእ ኢዩ።
ካብ ሶርያን ኤርትራን ዝውሕዙ ስደተኛታት ብብዝሒ ዝቀራረብ እንተኾይኑ ኩነታት ናይታ ኣብ ኩናት እትጥበስ ዘላ ሃገር ሱርያን ኩነታት ናይ ኤርትራን ተመሳሳሊ ኢዩ ንህዝብታተን ማለት ኢዩ ዝትርጎም።
ሰላም ማለት ኩናት ዘይምህላዉ ማለት ኣይኮነን። ሰላም ማለት ሓርነትን ራህዋን፤ መሰልን ህይወትን፤ ቅሳነትን ፍቕርን ምህላዉ ማለት ኢዩ። ምሹቕራር፥ ባርነት፥ ጥሜት፥ ዓመጽ፥ ግፍዒ፥ ኣድልዎ፥ ምሕራም ኩሎም መሰላት፥ ድምጺ ዘይብሎም ኩናት ኢዮም። ስለዚ ኢዩ ድማ ካብታ ብኣጽዋር ናይ ክልቲኤን ልዕለ ሓያላት ዝሳተፈኦ ሶርያ፥ ካብቲ ብኣረመናዊ ግፍዕታቱ ዝልለ ዳዕሽ ዝርከቦ ከባቢታት ዝስደዱ ህዝቢ ሶርያን ካብ ኤርትራ ዝስደዱ ህዝብን ጸገሞም ተመሳሳሊ ቁጽሮም ውን ከምኡ ቀዳማይን ካልኣይን ዝኾነ።
ስደት ግን መፍትሒ ዲዩ። ብርግጽ ኣይኮነን። ብፍላይ ንኤርትራውያን ለውጢ ምርግጋጽ እምበር ሃገር ንዓማጽን መሰልቱን ራሕሪሕካ ምኻድ ስቓይካ ምንዋሕ ጥራይ ኢዩ።
ኣብ ኤርትራ ሎሚ ኣብ ክልተ ደምበታት ተኸፈሉ ጉጅለታት ኢዮም ዘለዉ። ኣብቲ ሓደ ወገን ብዓመጽ ዝሳቐ ኩሎም መሰላቱ ዝተነፍገ፤ ናይ ምንባር ሓርነቱ ውን ዝተመንዘዐ መላእ ህዝቢ ክህሉ ከሎ፥ በቲ ካልእ ወገን ድማ ኣዚዮም ውሑዳት ነዚ ዓመጽ ዝባርኹ፥ ኣካሉ ዝኾኑ ገበኘኛታት ዓመጽቲ ይርከቡ።እቲ ምፍጣት ኣብ መንጎ ሰናይን ሰይጣንን፥ ኣብ መንጎ ግሩምን ክፉእን፥ ኣብ መንጎ ሓራዲን ገንሸልን ኢዩ።
ካብዞም ብፍላጥ ነቲ ስርዓት ዝድግፉ ወይ ውን ኣካሉ ዝኾኑ ክርከብ ዝኽእል ለውጢ ዘይምህላዉ ርእሰ ግሉጽ ነገር ኢዩ። ኣብ ኤርትራ ሰላምን ራህዋን ኢዩ ዘሎ፤ ዝተኣስረ ይኹን ዝተኸላበተ ሰብ የለን ዝብሉ፤ ኣብ ለውጢ ክሳተፉ ኢዶም ክሕውሱን ትጽቢት ዝግበር ኣይኮነን። ንሶም ንባዕሎም ውን ንነብሶም ከም ህያው ዝቖጽርዋ ኣይኮኑን ምኽንያቱ ገዛእ ኣሕዋቱ እናተቐትሉን ናብ ፈቐዶ ሃገራት ፋሕ እናበሉን ስቕ ኢሉ ዝርኢ ሰብ፡ ይትረፍ ብኻልኦት ንገዛእ ርእሱ’ውን ከም ሰብ ክቘጽራ ይጽገም ይኸውን።
ገለ ኣብ ወጻኢ ዝርከቡ ውን ንዓመጽ ናይ ህዝቦም ዝኽሕዱ ውን ኣይተሳእኑን። ነቲ ኣብ ኣሕዋቶም ዝወርድ ዘሎ ስቓይን፡ ነታ ሃገር ክትለምስ ዝካየድ ዘሎ ስራሕን ኪኽሕዱ ዘበግሶም ዘሎ ድርኺት እንታይ ክኸውን ከምዝኽእል ንምርድኡ ሓደ ሓደ እዋን የጸግም። ሃገር ከምቲ ኽትኰኖ ዝግባእ እንተዝህሉ እቲ ነዞም ሓቂ ጓዕጺጾም ንህዝቦምን ንኻልእ ተዓዛብን ከደንቁሩ ዝብገሱ ዝወሃቦም ቁራቦ ጥራይ ዘይኰነ ዘድልዮም ሽሻይ ኣብ ሃገሮም ምረኸቡ። ነቲ ውዱቕ ኩነት ከም ቅቡል ወሲዶም፡ ንደቀቕቲ ረብሓታት ኢሎም ክግዝኡ ኸኣ ኣይመድለዮምን።
እቲ ንኤርትራን ህዝባን እናድከመን ኣንጋፍዐን ዝነብር ዘሎ ጉጅለ ብዛዕባ ዕላማታቱ ዝዀነ ይኹን ምጥርጣር የብሉን። ብፍርሂ ርዒዶም ዝእዘዙ፡ ኣእምሮኦም ስሕዩ ዝጣበቑሉን ውልቃዊ ረብሓ ዓጢጥዎም ዝለኣኹን ክሳዕ ዘለዉ ኸኣ ነቲ እዚ ዘለናዮ ኽፍለዘመን ካብ ዝኣቱ ዘየቋረጾ ግፍዒ ክቕጽሎ’ዩ። ኩሎም በበቲ ዝመስሎም መኽንያት እዚ ኣብ ሃገርን ህዝብን ዝወርድ ዘሎ ማህሰይቲ ኽወርድ ዝተሓባበሩ ካብቶም መራሕቶም ብዝውሕድ ክሕተቱ ኣይክእሉን። ኣዒንቶም እናረኣየ ንሞት ኣሕዋቶም ከም ህይወት ስለዝገለጽዎ፡ ዝረኽብዎ ረብሓን፡ ተታሊልናሉ ኽብልዎ ዝኽእሉሉ መኽኒትን ብዘየገድስ፡ ደም ኣሕዋቶም ኣብ ኢዶም’ዩ ዘሎ።
እቲ ቀንዲ ጉዳይ እምበኣር ኣብቶም ንለውጢ ዝኣምኑ ሰባት እንታይ ክግበር ኣለዎ ዝብል ሕቶ ኢዩ። ከምቲ ልዕል ኢሉ ዝተገልጸ ስደት መፍትሒ ኣይኮነን።
ኣብዚ መድረኽ’ዚ ህዝቢ ኤርትራ ንናጽነቱ ልዕሊ ዝዀነ እዋን ይደልያ ኣሎ። ኩሎም በብወገኖም ኣብ ውሽጥን ኣብ ደገን ኰይኖም ዝቃለሱ ዘለዉ ዜጋታት ነዚ ናጽነት ንምግሃድ ዝከኣኣሎም ይገብሩ ኣለዉ። ምሉእ ለውጥን ፍትሕን ክርከብ እንተዀይኑ ዝሰፍሐ ተሳትፍነት ሓፋሽ ስለዘድሊ እቶም ክሳብ ሕጂ ክጠራጠሩ ዝጸንሑ ቀልጢፎም ንለውጢ ኽብገሱ ይግባእ። ኩሎም’ቶም ኣማኻንዮም ነቲ ሃገር ኣዳኺሙ፡ ህዝቢ ዘሪጉ፡ ናጽነት ረጊኡ ዝነብር ዘሎ ደንጉዮም ዘስተውዕሉሉ ዘለዉ፡ እቲ ብግርህነት ዝገበርዎ ጌጋ ኸም ጌጋ ኽእመነሎም እንተዀይኑ ሕጂ ብዘይወዓል ሕደር ንለውጢ ኽብገሱ ይግባእ። ኩሎም ካብ ፈለማ’ቲ ዓመጽ ዝተቓለሱ፡ ኣንስተውዓልዎ ብፍርሂ ርዒዶም ዝለመሱ፡ ብግርህነት ነቲ ጉጅለ ዝሰዓቡ፡ መሲልዎም ዝተደናገሩ ብሓባር እዛ ሃገር ናይ ኩላቶም’ያ።
ካብቲ ንህዝቢ ኤርትራን ንኹሎም ተዓዘብትን ዘሰምበደ ናይ 2001 ማእሰርትታት ክሳዕ ሕጂ ለውጢ ዘይምምኡ ዘነጽሮ ነገር እንተሎ፡ ኣብ ኤርትራ ንሓፋሽ መሊኹ ዝኸይድ ዘሎ ጉጅለ ለውጢ ኸምጽእ ድሉው ከምዘይኰነ’ዩ። ስለዚ እቲ ናይ ፍርሒ እዋን፡ ናይ ምትላል እዋንን ናይ ግርህነት እዋንን ኣኽቲሙ፡ ኩሉ ኣሕዋቱን ሃገሩን ዘፍቅር ዜጋ ብሓባር ንለውጢ ዝሰርሑሉ እዋን’ዩ ተበጺሑ ዘሎ።


text:
ብተወልደብርሃን ገብረ
መእተዊ
ኤርትራን ህዝባን ብኽልተ ተጋራጨውቲ ሓይልታት ኣብ ትሕቲ ዘይፍትሓውን ዘይሞራላውን እገዳታት ይሳቐዩ ምህላዎም ኩሉ ዝፈልጦ ሓቂ ኢዩ። ህዝቢ ኤርትራ ድሕሪ ነዊሕ ሓርጎጽጎጽ ካብ 2005 ንድሓር ብመንግስቲ ኤርትራ ቁጠባዊ እገዳ ክጻዓኖ እንከሎ ካብ 2009 ንድሓር ድማ ብኣሜርካ/ውድብ ሕቡራት ሃገራት ኣብ ልዕሊኡ ወትሃደራዊ እገዳ ተነቢሩሉ ጸኒሑን ኣሎን። ምስ ምንዋሕ ጊዜ እዞም እገዳታት ፈጢሮሞ ዘሎዉ ቁጠባውን ስነ-ኣእምራውን ሃሲያ ብቃላት ክትገልጾም ኣዚዩ ከቢድ ኢዩ። ስለዚ ክልቲኦም እገዳታት ሕጋዊ ይኹን ሞራላዊ ባይታ ስለ ዘይብሎም ብዘይ ዋዓል ሕደር ክላዓሉ ኣሎዎም።
ወትሃደራዊ እገዳ ውድብ ሕቡራት ሃገራት ወይ ኣሜሪካ
ንብዙሓት ተመራመርትን ተንተንትን ውድብ ሕቡራት ሃገራት ኣካል ሲቪል ሰራሕተኛታት ኣሜሪካ ምዃኑ ኢዩ ዝፍለጥ። ብትኽክል ካኣ ከምኡ ኢዩ። ፎክስ ኒውስ ኣብ ሰነ 2015 ዓምዲ ሪኢቶኡ ከም ዘስፈሮ ኣሜሪካ ንውድብ ሕቡራት ሃገራትን ኣካላቱን ኣብ ነፍሲ ወከፍ ዓመት ከባቢ $8 ቢሊዮን ትኸፍል። እዚ መሻርፍ ንውድብ ሕቡራት ሃገራት ኢዩ። ምናልባት ብመንገዲ እዚ ዉድብ ድኻታት ሃገራት ቁሩብ ቁራቦ ይረኽባ ይኾና። ነቲ “መንግስታት ንምቁጽጻር ገንዘብ ምቁጽጻር ህዝቢ ንምቁጽጻር ዳማ መግቢ ምቁጽጻር” ዝብል ፈሊጥ ኣሜርካውያን ኣብ ግምት ኣእቲኻ ምስ እትዕዘቦ ድማ ሃገራት ይኹና ህዝብታት ካብ ኣሜሪካ ብውልቂ ዝምጠወሎም ኣሎዉ። ስለዚ ንሃገርን ንህዝብን ብገንዘብን ብመግብን ጅሆ ብምሓዝ ዝደልዩዎን ዝኣምንሉን ካምዝራብን ምውሳንን ዓዲ ይውዕሉ ማለት ኢዩ።
ስለዚ ወትሃደራዊ እገዳ ኤርራ ብቐንዱ ናይ ውድብ ሕቡራት ሃገራት ዘይኮነ ናይ ኣሜሪካ ኢዩ እንተ ተባሃለ ምግናን ኣይኮነን። ስለዚ ቅድሚ ኤርትራ በቲ ተኸሲሳትሉ ዘላ ጉዳይ ቅኑዕ ኢዩ ቅኑዕ ኣይኮነን ዝብል ንትርኽ፡ እቲ ውድብ ሕቡራት ሃገራት ዝብል ናይ ሓምደ-ጉንዳን ስም ኣቦቱኡ ክሳብ ዘየሎ እቲ እገዳ ፍትሓውን ርትዓውን ኣይኮነን። ብዙሕ ሰብ ብዛዕባ ዘይሕጋውነት ወትሃደራዊ እገዳ ኤርትራ ይዛረብ ኢዩ። ኣነ ግን ኣድማሳዊ ሕጊ ዝባሃል ነገር የሎን ባሃላይ ኢየ። ምኽንያቱ ኤርትራ ንባዓላ ትኣምነሉን ትትግብሮን ኣድማሳዊ ሕጊ የሎን። ስለዚ ጉዳይ እገዳ ዘይሕጋውነቱ ዘይኮነስ ዘይፍትሓውነቱ ዝያዳ ከገድሳን ጉዳይ ዲፕሎማሲ ምዃኑ ተገንዚባ ብዲፕሎማሲያዊ መንገዲ ፍታሕ ከተናዲ ኣሎዋ። ሕጋዊ ኣይኮነን ዝብል ናይ ጎደና ዲፕሎማሲ ኣይሰረሐን ክሰርሕ’ውን ኣይኮነን። እቲ ጉዳይ ብ ኣህጉራዊ ዝምድናታትን ኣህጉራዊ ዲፕሎማስን ጥራሕ ኢዩ ዝፍታሕ። ግን እንካን ሃባን ዘይብሉ ኣህጉራዊ/ዓለማዊ ዝምድናን ዲፕሎማስን ስለ ዘየሎ ንእንካን ሃባን ክትዳሎ ኣለዋ።
እገዳ ክላዓል ኣለዎ ወይ የብሉን ኢልካ ሰላማዊ ሰልፊ ምውዳብ ትርጉም ከም ዘይሃበ ሪኢናን ሰሚዕናን ኣሎና። ዝተረኸበ ቁምነገር ግን የሎን። ኩሉዚ ንህዝብን ሃገርን ኤርትራ ዘማእከለ ኣይኮነን። እቲ ፍታሕ ኣህጉራዊ ዝምድናን ዲፕሎማሲያዊ ስራሕን ጻዕርን መንግስቲ ጥራሕ ኢዩ። በዚ መዳይ እንክረአ ድኽመታት ኣሎና። ንምእራሙ ምትዕጽጻፍ መንግስቲ ይሓትት። ምትዕጽጻፍ ትብል ዝውትርቲ ቃል ሃገርና ኣብዚ’ውን ቦታ ዘሎዋ ኮይኑ ይስማዓኒ። ክሳብ ሕጂ ዘሎ ኣካይዳ ኣብዚ ጉዳይ እገዳ ግን ከም ንግደት ዓድና ጸብጻብ ተቖጻጻሪት ኣካል ሕቡራት መንግስታት ኤርትራን ሶማሊያን ጸብጻባ ኣብ ዝለጠፈትሉ ድሕሪ ዓመት ብናይ ምክልኻል ዲፕሎማሲ ንኒው-ዮርክ ክንነግድ ኢና ጸኒሕና። እዚ ካኣ ኣይሰረሐን። ስለዚ ብስግር ሩባ ዘሎ ዘይፍትሓዊ ኣካይዳ እንዳ ኣማረርና ንሕና ክንገብሮ ዘሎና ክንዝንግዕ የብልናን።
ባዕላዊ ቁጠባዊ እገዳ ኣብ ልዕሊ ህዝቢ ኤርትራ
ብፍትሓዊ መንገዲ ክረአ እንከሎ ካብ ወትሃደራዊ እገዳ ቁጠባዊ እገዳ ብዝላዓለ ንህዝብን ሃገርን ይጎድእ። ልክዕ ኢዩ ብየማንን ጸጋምን ብጸላእቲ ተኸቢብካ ኣብ ልዕሊኡ ካኣ ወትሃደርዊ እገዳ ኣብ ልዕሌኻ ተነቢሩ ደቂስካ ዝሕደር ኣይኮነን። ብፍላይ እቲ ንወትሃደራዊ እገዳ ዝወትወተ ሓይሊ ምዕራብ በቲ ሓደ ተሞኹሊዩ ንጸላኢ እዛ ሃገር ንዝኾነ ወገን ሕጂ’ኸ ንክትወርር ዓቕሚ ኣሎካ’ዶ? ንኽትወርር ዘሎካ ዕድል ሕጂ እዚ እንዳ ከይተላዕለ እንከሎ’ዩ እንዳ በለ ዝውትውት እንተ ኾይኑ ድርብ ሓደጋ ኢዩ። ይኹን እምበር ጸላእቲ ኤርትራ ኲናት ከም ዘየዋጽኦም ብምግማት ንምትብባዕ ኣሜሪካ ኣይተቐበሉዎን። ምኽንያቱ መራሕቲ ዘመናውያን መሳፍንቲ ትግራይ ኣይኮነን ንበይኖም ንህዝቢ ኢትይጵያ ካብ ሰሜን ክሳብ ደቡብ፡ ካብ ምዕራብ ድማ ክሳብ ምብራቕ ሆ ኢሉ ኣብ ዝተላዓለሉ ብኲናት ድሌቶም ኣይረኸቡን።
እቲ ዝገርም ግን ህዝቢ ኤርትራ ዝሳቐ ዘሎ ዋላ ፍትሓዊ ኣይኩን እምበር ብወትሃደራዊ እገዳ ዘይኮነስ መንግስቲ ኤርትራ ባዕሉ ኣብ ልዕሊ ህዝቡ ብዝገበሮ ቁጠባዊ እገዳ ኢዩ። ዋላ’ኳ ኣብ ልዕሊ ማሕበረ-ሰብ ወፍሪ ክግበር ዝጸንሐ ኣደራዕን ጸቕጥን ነዊሕ ታሪኽ እንተ ሃለዎ ካብ 2005 ጀሚሩ ግን ፍቓድ ንግድታት (ልቸንሳታት) ላኣኽትን ኣምጻእትን፡ ናይ ህንጻ ኮንትራክተራትን ካልእን ብወግዒ ንኸይሕደስ ኣጊዱ ኢዩ። ብዘይካ’ዚ ዜጋታት ሰሪሖም ቤተ-ሰቦም ከይ ኣልዩን ዝጭበጥ ቁጠባዊ ተሳትፎ ከይህልዎም ክግበር ጸኒሑን ኣሎን ኢዩ። ዜጋታት ብወፍርን ስራሕን ሃገሮም ከይ ሃንጹ ስለ ዝተኸልከሉን ዘይተፈቐደሎምን ካኣ ሎሚ ኤርትራን ህዝባን ንሕሰም መነባብሮ ተሳጢሖም ይርከቡ። እዚ ዓይነት እገዳ ወይ ፖሊሲ መንግስቲ ኣብ ጊዜ ማኦ ቻይና ነይሩ ኢዩ።
ኣቦ ወምበር ማኦ ካብዛ ዓለም ኣብ መበል 82 ዓመቱ ኣብ 1976 ብሞት ካብ ዝተፋነወሉ ጊዜ ንድሓር ግን ነቲ ኣቦ ወምበር ማኦ ብሒትዎ ዝነበረ ቁጠባዊ፡ ማሕበራዊ፡ ባህላውን ፖለቲካውን ሂይወት ቻይናውያን፡ ሓዱሽ መሪሕነት ቻይና ቁጠባዊ ፖሊሲኡ ድሕሪ ሕልፈት ማኦ ብምትዕርራይ ሎሚ ቻይና ተኣምራት ትሰርሕ ኣላ። ዝገርም ግን ኣቦ ወምበር ማኦ ምስ ዓረፈ ቻይናውያን ከም ሕሱም ኢዮም ኣልቂሶምሉ። ምኽንያቱ ሂይወቶም ድሕሪ ማኦ ከም ዝማሓየሽ ኣይፈልጡን ስለ ዝነበሩ። ዝገርም ኢዩ! ምናልባት’ውን ኣቦ ወምበር ማኦ ኣቐድም ኣቢሉ ማለት ኣብ 1940-1950 ዘሎ ጊዜ ብሂይወት ሓሊፉ ነይሩ እንተ ዝኾውን ቻይና ካብ መጀመርታ ጀሚራ ምስተን ኣብ ቀዳማይ ዓለም ዝስራዓ ሃገራት ናይ ምዃን ዕድላ ዝላዓለ ክኸውን ምኻኣለ ነይሩ። መን ይፈልጥ። ማኦ ሎሚ ካብ መቓብር ወጺኡ ንቻይና ንሓደ ሰሙን እንተ ዝርእያ ብዝሓለፈ ተግባሩ’ዶ ምስ ተጣዕሰ ይመስለኩም?
መደምደምታ
እዚ ናይ ማኦ ቻይና ዝሕብረና ንህዝብን ሃገርን ጅሆ ሒዝካ ክመጽእ ዝኽእል ቁጠባዊ ለውጢ ይኹን ካልእ ክህሉ ዘይሕሰብ ምዃኑ ኢዩ። ንፖሊሲስታ ማኦ ከም ኣብነት ይጠቅስ ኣሎኹ’ምበር እቲ ሓቅስ ዳርጋ ናይ ኩሎም ባሓቲ ቁጠባዊ፡ ማሕበራዊ፡ ባህላውን ፖለቲካውን ሂይወት ዜጋታት ሃገሮም ዝነበሩ መራሕቲ ሃገራት ዓለምና ኢዩ። ስለዚ መራሕቲ ኤርትራ እንተ ኾነ ናብ ልብኹም ተመለሱ እንተ ዘይኮነ ግን ኤርትራን ኤርትራውያንን ሓደ ጊዜ ታሪኽ ቻይናውያን ክደግምዎ ከም ዝኽእሉ ኣይትዘንግዑ። ንህዝብን ሃገርን ብናብርኡን ብባህሉን ዓፊንኩም ዝመጽእ ለውጢ ስለ ዘየሎ በዚ ናትኩም መንገዲ ራህዋ ክሪኢ ዝጽበ እንተ’ሎ ውሑድን ናይ ጊዜ ጉዳይን ጥራሕ ኢዩ።


text:
ተበግሶ ማሕበር ደቂ- ኣንስትዮ ኤርትራ ኣብ ጀርመን – በዓል 8 መጋቢት 2017
ተበግሶ ማሕበር ደቂ- ኣንስትዮ ኤርትራ ኣብ ጀርመን e.V Initiative Eritreischer Frauenverein in Deutschland e.V በዓል 8 መጋቢት 2017 ተበግሶ ማሕበር ደቂ-ኣንስትዮ ኤርትራ ኣብ ጀርመን ምስ ኩሎም ንዲሞክራስን ማሕበራዊ ማዕርነትን ንምንጋስ ዝቃለሱ ሓቢረን፥ ኣብ ከተማ ፍራንክፎርት ንዕለት 11.03.2017
ተበግሶ ማሕበር ደቂ- ኣንስትዮ ኤርትራ ኣብ ጀርመን e.V
Initiative Eritreischer Frauenverein in Deutschland e.V
በዓል 8 መጋቢት 2017
ተበግሶ ማሕበር ደቂ-ኣንስትዮ ኤርትራ ኣብ ጀርመን ምስ ኩሎም ንዲሞክራስን ማሕበራዊ ማዕርነትን ንምንጋስ ዝቃለሱ ሓቢረን፥ ኣብ ከተማ ፍራንክፎርት ንዕለት 11.03.2017 8መጋቢት ኣህጉራዊት መዓልቲ ደቂ-ኣንስትዮ ንምዝካር ይዳለዋ ኣሎዋ። እዛ መዓልቲ እዚኣ ሰብኣዊ መሰልን ጾታዊ ማዕርነትን ብከምይ ይረጋገጽ ብዝብል ንናይ ሓባር ተርድኦ ከነጥሪ ትጽውዓና መዓልቲ ሰለ ዝኮነት ሎሚውን ኣብ ዛልባው ኒድ ንክንራከብ ብኽብሪ ንጽውዕ።
መራክቢ ቦታ
ዛልባው ኒድ
Saalbau Nied
Heinrich-stahl str 3
65934 Frankfurt
ካብ ሰዓት 15:00 ድሕሪ ቀትሪ እዩ።
ንመሰልና ባዕልና!!!
ብድሐን ምጽኣ/ኡ


text:
‘ትመጣጠርዶ’ ኣሎኻ፧
ክልተ ሽማግለታት ንፈርናንዶ ንበይኑ ኸዘራርብዎ ምስ ሓተትዎ፡ ፈርናንዶ * ተጨነቐ። ከመይሲ፡ ኣብ ቀረባ እዋናት ሓላው ወረዳ ኺበጽሖም ከሎ፡ ፈርናንዶ ኣብ ጉባኤ ተወሳኺ ሓላፍነታት ንኪቕበል ምእንቲ ኺበቅዕ፡ ካብኡ እንታይ ከም ዚድለ ሽማግለታት ገሊጾምሉ ነይሮም እዮም። ግዜ እናሓለፈ ምስ ከደ፡ ፈርናንዶ ሽማግለ ኪኸውን ብስሩ ዚበቅዕ እንተ ዀይኑ ኼተሓሳስቦ ጀመረ። ኣብ ቀረባ እዋን ከኣ፡ ሓላው ወረዳ ነታ ጉባኤ እንደገና በጺሕዋ ነይሩ እዩ። ሕጂ፡ ሽማግለታት ንፈርናንዶ እንታይ ኪብልዎ ዀን እዮም ደልዮም፧
ሓደ ኻብቶም ሽማግለታት ኪዛረብ ከሎ፡ ፈርናንዶ ጽን ኢሉ ይሰምዖ ነበረ። እቲ ሓው ነቲ ኣብ 1 ጢሞቴዎስ 3:1 ዘሎ ሓሳብ ብቓሉ ብምጥቃስ፡ ሽማግለታት ጉባኤ፡ ፈርናንዶ ሽማግለ ኪኸውን ምሻሙ ኸም እተነግሮም ሓበሮ። ፈርናንዶ ስለ ዝደንጸዎ፡ “እንታይ ኢኻ ዝበልካ፧” በሎ። እቲ ሓው ነቲ ዝበሎ ደገሞ፡ ፈርናንዶ ኸኣ ፍሽኽ ኪብል ጀመረ። ድሕሪኡ፡ ፈርናንዶ ኸም እተሸመ ኣብ ጉባኤ ምስ ተነግረ፡ ኵሎም ተሓጐሱ።
ኣብ ጉባኤ ሓላፍነት ክትረክብ ምድላይ ጌጋ ድዩ፧ ኣይኰነን። ቀዳማይ ጢሞቴዎስ 3:1፡ “ሓደ እኳ ሓላዊ ኪኸውን እንተ ተመጣጠረ፡ ሰናይ ግብሪ ይምነ ኣሎ” ትብል። ሓያሎ ክርስትያናት ሰብኡት ነዚ መተባብዒ እዚ ይዓይዩሉ እዮም፣ ኣብ ጉባኤ ንሓላፍነት ምእንቲ ኺበቕዑ ኸኣ መንፈሳዊ ዕቤት ይገብሩ እዮም። ሳላ እዚ ዕቤት እዚ ድማ ህዝቢ ኣምላኽ ብኣሽሓት ብዚቝጸሩ ኽኢላታት ሽማግለታትን ኣገልገልቲ ጉባኤን ተባሪኾም እዮም። ይኹን እምበር፡ ኣብ ጉባኤታት ወሰኽ ይርአ ስለ ዘሎ፡ ኪመጣጠሩ ዜድልዮም ዝያዳ ኣሕዋት ይድለዩ ኣለዉ። ነዚ ኽትገብረሉ እትኽእል ግቡእ መገዲ እንታይ እዩ፧ እቶም ሽማግለታት ኪዀኑ ዚደልዩኸ ብዛዕባ እቲ ጕዳይ ከም ፈርናንዶ ኺጭነቑ ይግብኦም ድዩ፧
‘ምምጥጣር’ እንታይ ማለት እዩ፧
እዛ ኣብ መጽሓፍ ቅዱስ “ተመጣጠረ” ብዚብል ተተርጒማ ዘላ ናይ ግሪኽኛ ቓል፡ ልባዊ ድሌት እተመልክት ክትከውን ከላ፡ ብዛዕባ ሓደ ኣብ ገረብ ንእተንጠልጠለት ማራኺት ፍረ ዓቲሩ ንኼውርድ ኢዱ ዘርጊሑ ዚመጣጠር ሰብ ከም እትሓስብ እያ እትገብረካ። ይኹን እምበር፡ ምምጥጣር ኪብሃል ከሎ፡ ‘ሓላዊ ኽትከውን’ ኢልካ ነዚ ፍሉይ መሰል እዚ ብስስዐ ኽትዓትሮ ኣሎካ ማለት ኣይኰነን። ስለምንታይ፧ ምኽንያቱ፡ ሸቶ እቶም ሽማግለታት ኰይኖም ኬገልግሉ ልባዊ ድሌት ዘለዎም ሰባት፡ ሓላፍነት ንምሓዝ ዘይኰነስ፡ “ሰናይ ግብሪ” ንምግባር ኪኸውን ኣለዎ።
ምስዚ ሰናይ ግብሪ እተተሓሓዘ መብዛሕትኡ ብቕዓታት፡ ኣብ 1 ጢሞቴዎስ 3:2-7 ኸምኡ እውን ኣብ ቲቶስ 1:5-9 ተዘርዚሩ ኣሎ። ንነዊሕ ዓመታት ሽማግለ ዀይኑ ዘገልገለ ረይሞንድ፡ “ንዓይ ዝያዳ ዜገድሰኒ፡ መንነትና እዩ። ምዝራብን ምስትምሃርን ኣድላዪ እኳ እንተ ዀነ፡ እዚ ኽእለት እዚ፡ ነቲ ኸም እኒ ዘይውቀስ፡ ጥንቁቕ፡ ለባም፡ ስርዓት ዚሕሉ፡ ተቐባል ጋሻ፡ ከምኡ እውን ልዙብ ዝኣመሰለ ኣገዳሲ ባህርያት ኪዕብልሎ የብሉን” በለ።
ሓደ ብቕንዕና ዚመጣጠር ሓው፡ ንዅሉ ዓይነት ስስዐን ርኽሰትን ብምውጋድ ዘይውቀስ ምዃኑ የርኢ እዩ። ጥንቁቕን ለባምን ስርዓት ዚሕሉን ልዙብን ስለ ዝዀነ፡ ክርስትያን ብጾቱ ኣብ ጉባኤ ኸም ዚመርሖምን ኣብ ጸገማቶም ከም ዚሕግዞምን ይተኣማመኑሉ እዮም። ተቐባል ጋሻ ስለ ዝዀነ ንመንእሰያትን ነቶም ኣብ ሓቂ ሓደስቲ ዝዀኑ ሰባትን ምንጪ ምትብባዕ እዩ ዚዀኖም። ሰናይ ዚፈቱ ብምዃኑ ንዝሓመሙን ንኣረጋውያንን የጸናንዖምን ይሕግዞምን እዩ። ነዚ ባህርያት እዚ ዜማዕብሎ፡ ንኻልኦት ንምሕጋዝ ኢሉ ደኣ እምበር፡ ንኺሽየም ኢሉ ኣይኰነን። *
ኣካል ሽማግለታት ምኽርን ምትብባዕን ኪህቡ ሕጕሳት እኳ እንተ ዀኑ፡ ነቲ ቕዱስ ጽሑፋዊ ብቕዓታት ምትግባሩ ግና ኣብቲ ዚመጣጠር ዘሎ ሰብ እዩ ዚምርኰስ። ሄንሪ ዝስሙ ምኩር ሽማግለ፡ “ትመጣጠር እንተ ኣሊኻ፡ ብቑዕ ምዃንካ ንኸተርኢ ጽዓር” በለ። መክብብ 9:10 ብምጥቃስ ከኣ፡ “‘ኢድካ ኽትገብሮ እትረኽቦ ዘበለ ዅሉ ብሓይልኻ ግበሮ።’ ሽማግለታት ዝዀነ ይኹን ዕዮ ኺህቡኻ ኸለዉ፡ ንኽትፍጽሞ ዚከኣለካ ግበር። ንዅሉ እቲ ኣብ ጉባኤ ዚውሃበካ ዕዮ፡ እንተላይ ምድሪ ቤት ምዅስታር ፍተዎ። ድሕሪ ግዜ፡ ካልኦት ንዕዮኻን ንጻዕርኻ ኼስተብህሉሉ እዮም” በለ። ሽማግለ ዄንካ ኸተገልግል ትምነ እንተ ዄንካ፡ ኣብ ኵሉ መዳያት ቅዱስ ኣገልግሎት ብትግሃትን ብተኣማንነትን ዕየ። ብትሕትና ደኣ እምበር ንስልጣን ብዘሎካ ህርፋን ክትልለ የብልካን።—ማቴ. 23:8-12።
ዘይቅኑዕ ኣተሓሳስባን ተግባርን ኣርሕቕ
ኣብ ጉባኤ ፍሉይ መሰል ኪረኽቡ ዚደልዩ ገሊኦም ሰባት፡ እዚ ድሌት እዚ ኸም ዘለዎም ንኺእምቱ ይፍተኑ ይዀኑ፡ ወይ ከኣ ንኣካል ሽማግለታት ጽልዋ ኺገብሩሎም ይጽዕሩ ይዀኑ። ገሊኦም ከኣ ሽማግለታት ኪመኽርዎም ከለዉ ኣይሕጐሱን ይዀኑ። እዞም ሰባት እዚኦም፡ ‘ጥቕሚ ርእሰይ ከቐድም ድየ ዝደሊ፡ ወይስ ንኣባጊዕ የሆዋ ኼገልግል እየ ዝደሊ’ ኢሎም ንርእሶም ኪሓትትዋ ይግባእ።
እቶም ዚመጣጠሩ ኣሕዋት ኪርስዕዎ ዘይብሎም ካልእ ካብ ሽማግለታት ዚድለ ብቕዓት ከኣ፡ “ነቲ መጓሰ ኣርኣያ እናዀንኩምዎ” ዚብል እዩ። (1 ጴጥ. 5:1-3) ንጉባኤ ኣብነት ዚኸውን ሰብ፡ ቄናን ኣተሓሳስባን ተግባራትን የወግድ እዩ። እዚ ሓው እዚ፡ ይሸየም ኣይሸየም ብዘየገድስ ብትዕግስቲ ይጸንዕ እዩ። ሓደ ሓው ሽማግለ ምዃኑ፡ ጕድለት ንኸይፍጽም ውሕስነት ኣይኰኖን እዩ። (ዘሁ. 12:3፣ መዝ. 106:32, 33) ብዘይካዚ፡ ሓደ ሓው “ሕልናይ ኣይወቕሰንን እዩ” ዚብል እኳ እንተ ዀነ፡ ካልኦት ግና ብዛዕባኡ ኣሉታዊ ኣረኣእያ ይህልዎም ይኸውን። (1 ቈረ. 4:4) ስለዚ፡ ሽማግለታት ልባዊ ዝዀነ ኣብ መጽሓፍ ቅዱስ እተመስረተ ምኽሪ ምስ ዚህቡኻ፡ ተሓጒስካ ስምዓዮም። ነቲ ዝሃቡኻ ምኽሪ ኣብ ግብሪ ኸተውዕሎ ድማ ጽዓር።
ትጽቢት እንተ ነውሐኸ፧
ሓያሎ ኣሕዋት ቅድሚ ምሻሞም ነዊሕ ትጽቢት እተጸበዩ ዀይኑ እዩ ዚስምዖም። ንሓያሎ ዓመታት ዚኣክል፡ ‘ሓላዊ ኽትከውን ክትመጣጠር’ እንተ ጸኒሕካ፡ ሓድሓደ ግዜ፡ ‘ዘይተሸምኩ’ ኢልካ ትጭነቕ ዲኻ፧ ከምዚ ምስ ዜጋጥመካ፡ “ነዊሕ ትጽቢት ንልቢ የማህምኖ፡ እተፈጸመ ድሌት ግና ኦም ህይወት እዩ” ንዚብል መንፈስ ኣምላኽ ዝነፈሶ ጥቕሲ ኣቕልበሉ።—ምሳ. 13:12።
ሓደ ሰብ ኪበጽሖ ዚምነዮ ሸቶ ኸይወቕዖ ምስ ዚተርፍ፡ ልቡ ‘ኺምህምን’ ወይ ኪሓምም ይኽእል እዩ። ኣብርሃም ከምኡ ኣጋጢምዎ ነይሩ እዩ። የሆዋ ንኣብርሃም ውሉድ ኪህቦ ተመባጺዑሉ እኳ እንተ ነበረ፡ ኣብርሃምን ሳራን ከይወለዱ ዓመታት ሓለፎም። (ዘፍ. 12:1-3, 7) ኣብርሃም ብዕድመ እናደፍአ ምስ ከደ፡ “ዎ እግዚኣብሄር ጐይታይ፡ ኣነ ውሉድ ዜብለይ እኸይድ አሎኹ፡ . . . ገለ ዘርኢ ኣይሀብካንን” በለ። የሆዋ ንኣብርሃም እቲ ውሉድ ከም ዝህቦ እተመባጽዓሉ መብጽዓ ኸም ዚፍጸም ኣረጋገጸሉ። ይኹን እምበር፡ ኣምላኽ ቃሉ ቕድሚ ምፍጻሙ 14 ዓመት ሓለፈ።—ዘፍ. 15:2-4፣ 16:16፣ 21:5።
ኣብርሃም ኣብ ዚጽበየሉ ዝነበረ እዋን፡ ነቲ ኣብ ኣገልግሎት ኣምላኽ ዝነበሮ ሓጐስ ኣጥፊእዎ ድዩ፧ ኣይፋሉን። መብጽዓታት ኣምላኽ ከም ዚፍጸም ፈጺሙ ኣይተጠራጠረን። ነቲ ተስፋ ኽሳዕ ዚረኽቡ ኻብ ምጽባይ ዓዲ ኣይውዓለን። ሃዋርያ ጳውሎስ፡ “ኣብርሃም ድማ ተዓጊሱ፡ ነዛ ተስፋ እዚኣ ረኸባ” ኢሉ ጸሓፈ። (እብ. 6:15) ኣብ መወዳእታ ኸኣ፡ እቲ ዅሉ ዚኽእል ኣምላኽ ነቲ እሙን ዝነበረ ኣብርሃም ካብ እተጸበዮ ንላዕሊ ሃቦ። ካብ ኣብርሃም እንታይ ክትመሃር ትኽእል፧
ሽማግለ ኽትከውን ትደሊ እንተ ዄንካ፡ ግናኸ ዓመታት እኳ እንተ ሓለፈ ዛጊት እንተ ዘይተሸምካ፡ ብየሆዋ ተኣመን። ነቲ ኣብ ኣገልግሎቱ ዘሎካ ሓጐስ ኣይተጥፍኣዮ። ስለምንታይ፧ ንሓያሎ ኣሕዋት መንፈሳዊ ዕቤት ኪገብሩ ዝሓገዞም ዋርን፡ “ሓደ ሰብ ሽማግለ ዀይኑ ንኺሽየም ከም ዚበቅዕ ንኺርአ ግዜ ይወስድ እዩ። ድሕሪ ግዜ ግና፡ ክእለቱን ኣረኣእያኡን ብጠባዩን ንዕዮኡ ብዚሕዘሉ መገድን በብቝሩብ ይግሃድ እዩ። ገሊኣቶም ኣብ ኣገልግሎት የሆዋ ዘለዎም ዓወት ዚምርኰስ፡ ፍሉይ መሰል ወይ ሽመት ብምርካብ ኰይኑ ይስምዖም። እዚ ግጕይ ኣተሓሳስባ እዩ፡ ናብ ጭንቀት እውን ኪመርሕ ይኽእል እዩ። ሓላፍነትካ ብዘየገድስ፡ ኣብ ዝሃለኻ ሃሊኻ ንየሆዋ ብተኣማንነት እንተ ኣገልጊልካዮ ዕዉት ኢኻ” በለ።
ሓደ ሓው፡ ሽማግለ ኪኸውን ቅድሚ ምሻሙ፡ ንልዕሊ ዓሰርተ ዓመት ተጸብዩ እዩ። ነቲ ኣብ ህዝቅኤል ምዕራፍ 1 ዘሎ ፍሉጥ መግለጺ ብምጥቃም ከኣ፡ “የሆዋ ንሰረገላኡ፡ ማለት ንውድቡ፡ በቲ ንሱ ዝመረጾ መገዲ እዩ ዚመርሖ። እቲ ዜገድስ ግዜና ዘይኰነስ፡ ግዜ የሆዋ እዩ። ሽማግለ ዀይነ ኸገልግል ብዛዕባ ምድላየይ እውን፡ እቲ ዜገድስ ድሌተይ ወይ ትምኒተይ ኣይኰነን። እቲ ኣነ ዝደልዮን እቲ የሆዋ ብዛዕባይ ዚደልዮን በበይኑ ኪኸውን ይኽእል እዩ” በለ።
ሓደ ክርስትያን ሓላዊ ንዚዓይዮ ሰናይ ግብሪ ኽትዓዪ ምስ እትደሊ፡ ኣብ ሓጐስ እታ ጉባኤ ኣበርክቶ እናገበርካ ተመጣጠር። ዝደንጐየካ ዀይኑ እንተ ተሰሚዑካ፡ ንዚስምዓካ ጭንቀትን ዓቕሊ ጽበትን ተቓለሶ። እቲ ኣቐዲሙ እተጠቕሰ ረይሞንድ፡ “ሓላፍነት ንምርካብ ህርፋን እንተ ኣልዩካ፡ ክትዓግብ ኣይትኽእልን ኢኻ። እቶም ሓላፍነት ንኺረኽቡ ወትሩ ዚህንጠዩ ሰባት ነቲ ንየሆዋ ብምግልጋል ዚርከብ ሓጐስ ኣይረኽብዎን እዮም” በለ። ፍረ መንፈስ ኣምላኽ ብፍላይ ከኣ ትዕግስቲ፡ ብዝያዳ ኣማዕብል። ቅዱሳት ጽሑፋት ብምጽናዕ መንፈሳውነትካ ኸተመሓይሽ ጽዓር። ነቲ ብስራት መንግስቲ ኣምላኽ ኣብ ምስባኽን ንተገደስቲ ሰባት መጽናዕቲ መጽሓፍ ቅዱስ ኣብ ምምራሕን እተሕልፎ ግዜ ኣዛይዶ። ንስድራ ቤትካ ኣብ መንፈሳዊ ንጥፈታትን ኣብ ኣምልኾ ስድራ ቤትን ምርሓዮም። ነቲ ምስ ኣሕዋትካን ኣሓትካን እተሕልፎ ግዜ ተሓጐሰሉ። ከምዚ እናገበርካ ኣብ ሸቶኻ ንምብጻሕ ክትጽዕር ከለኻ፡ ንየሆዋ ምግልጋልካ ኽትሕጐሰሉ ኢኻ።
ኣብ ጉባኤ ንዘሎ ኽቡር መሰላት ምእንቲ ኽትበቅዕ ዚግበር ጻዕሪ፡ ካብ የሆዋ እተዋህበ ፍሉይ ኣጋጣሚ እዩ። የሆዋ ዀነ ውድቡ ነቶም ነዚ ዚመጣጠሩ ኣሕዋት፡ ተስፋ ኪቘርጹን ኣብ ኣገልግሎት የሆዋ ዘለዎም ሓጐስ ኬጥፍኡን ኣይደልይዎምን እዮም። ኣምላኽ ንዅሎም እቶም ብጽቡቕ ስምዒት ተደሪኾም ዜገልግልዎ ሰባት ይድግፎምን ይባርኾምን እዩ። ወትሩ፡ ንበረኸቱ “ሽጋር” ወይ ስቓይ “ኣይውስኸሉን” እዩ።—ምሳ. 10:22።
ዛጊት ንእተወሰነ ግዜ ኽትመጣጠር እንተ ጸኒሕካ፡ ሕጂ እውን እንተ ዀነ ዜደንቕ መንፈሳዊ ዕቤት ክትገብር ትኽእል ኢኻ። ዜድሊ ባህርያት ንኸተማዕብልን ንስድራ ቤትካ ዕሽሽ ከይበልካ ኣብ ጉባኤ ንኸተገልግልን ክትጽዕር ከለኻ፡ የሆዋ ነዚ ቕዱስ ኣገልግሎት እዚ ኣይኪርስዖን እዩ። እተዋህበካ ዕዮ ኣገልግሎት እንታይ ምዃኑ ብዘየገድስ፡ ወትሩ ንየሆዋ ብምግልጋልካ ተሓጐስ።
^ ሕ.ጽ. 2 ኣብዛ ዓንቀጽ ዚርከብ ስማት ተቐዪሩ እዩ።
^ ሕ.ጽ. 8 እቲ ኣብዛ ዓንቀጽ እዚኣ ተዋሂቡ ዘሎ ስርዓታት፡ ኣብቶም ኣገልገልቲ ጉባኤ ኪዀኑ ዚደልዩ እውን ይውዕል እዩ። ኣገልገልቲ ጉባኤ ኼማልእዎ ዘለዎም ብቕዓታት ኣብ 1 ጢሞቴዎስ 3:8-10, 12, 13 ይርከብ።


text:
1ዓካሪ ኑኡኮ ዓዳሢ፥ ዓብራሃሜ «ዴንቄኔ» ኑ ጋዓሢ ዓይጌንዴዳይ? 2ዓብራሃሜ ዎንዴ ፂሌሢ ማዾና ማዔያታቴ ዒ ሄርሺንታንዳ ባኣዚ ዴንቃንዳዖኬ፤ ጋዓንቴ ዒ ፆኦሲ ቤርታ ሄርሺንታኒ ዳንዳዑዋሴ። 3ዓይጎሮ ጌዔቴ፦ «ዓብራሃሜ ፆኦሲ ጉሙርቄሢሮ ጉሙርቂፃ ዒዛኮ ፂሉሞ ማዒ ፓይዲንቴኔ» ጌይንቲ ፃኣፒንቴኔ። 4ማዾ ማዻ ዓሲም ማዾ ዛሎ ዒንጊንታ ባካ ዒዛኮ ዎልቆ ዛሎኬ፤ ጉሪ ዒንጎያቱዋሴ። 5ዓሲ ኮሺ ባኣዚ ማዺባኣያ ማዔቴያ ጎሞ ዓሶ ፂሊሳ ፆኦዛሢ ጉሙርቄቶ ጉሙርቂፃ ፂሉሞ ማዒ ዒዛም ፓይዲንታንዳኔ። 6ዓሲ ኮሺ ማዼ ዛላሮቱዋንቴ ፆኦሲ ጉሪ ፂሊሳ ዓሲ ዓንጂንቴያ ማዒፆ ዳውቴ ዔርዛዖ፦ 7«ዻቢንታ ዓቶም ጌይንቴዞንሢና ጎሞዋ ሃሾና ዓሳ ዓንጂንቴያኬ! 8ፆኦሲ ጎሞ ዒዛኮ ዓርቂባኣ ዓሢ ዓንጂንቴያኬ!» ጌዔኔ። 9ዓካሪ ዬይ፥ ዳውቴ ኬኤዜ፥ ዓንጃ ዓቲንቶ ቤርቶ ቲቂንቴ ዓሶም ሌሊሞ? ቲቂንቲባኣ ዓሶማኣ ኬኤዜይ? ቲቂንቲባኣዞንሢማኣ ኬኤዜኔ። ዓይጎሮ ጌዔቴ፦ «ዓብራሃሜ ፆኦሲ ጉሙርቄሢሮ ጉሙርቂፃ ዒዛኮ ፂሉሞ ማዒ ዒዛም ፓይዲንቴኔ» ኑ ጌዔኔ። 10ዓብራሃሜኮ ጉሙርቂፃ ፂሉሞ ማዒ ፓይዲንቴሢ ዓይዴዳይ? ዓቲንቶ ቤርቶ ቲቂንቶኮ ቤርታሞ? ጊንፃኣዳይ? ዓቲንቶ ቤርቶ ቲቂፆኮ ቤርታኬ፥ ጊንፃኣቱዋሴ። 11ዓብራሃሜ ዓቲንቶ ቤርቶ ቲቂንታንዳሢኮ ቤርታ ዒዛኮ ጉሙርቂፃ ፂሉሞ ማዒ ዒዛም ፓይዲንቴሢ ዔርዛንዳ ማላታ ማዓንዳጉዲ ዓቲንቶ ቤርቶ ዒ ቲቂንቴኔ፤ ዬያሮ ዓብራሃሜ ዓቲንቶ ቤርቶ ቲቂንቱዋዖ ጉሙርቃዞንሢና ጉሙርቂፃኣ ፂሉሞ ማዒ ፓይዲንታዞንሢኮ ቢያ ዓዶኬ። 12ዬያጉዲ ሃሣ ዓብራሃሜ ዓቲንቶ ቤርታ ቲቂንቴዞንሢኮዋ ዓዶኬ፤ ዓቲንቶ ቤርቶ ቲቂንቴዞንሢኮ ዓዶ ማዔ ጎይፃ ዔያቶኮ ዓቲንቶ ቤርቶ ቲቂንቶና ሌሊቱዋንቴ ዒዚ ዓቲንቶ ቤርቶ ቲቂንቶኮ ቤርታ ዓኣ ዒዛኮ ጉሙርቂፆጉዴያ ዔያታ ጉሙርቄሢሮኬ። 13ዓብራሃሜ ፔ ዜርፆና ዓጮ ዻካላንዳያታሢ ፆኦሲ ዒዛም ሃጊ ማዓንዳ ዎዛ ዒንጌኔ፤ ዬይ ዎዛ ጴዼሢ ዓብራሃሜ ዎጎ ኩንሤሢሮቱዋንቴ ጉሙርቄሢሮና ጉሙርቂፃኣ ዒዛም ፂሉሞ ማዒ ፓይዲንቴሢሮኬ። 14ዬያ ሃጊ ማዓንዳ ዎዞ ዴንቃንዳዞንሢ ዎጎ ካፓ ዓሶ ማዔቴ ጉሙርቂሢ ፓሡዋ ባኣዚ ማዓኔ፤ ዒንጊንቴ ዎዛኣ ጉሪ ማዓኔ ጌይሢኬ። 15ዎጌ ፆኦሲ ጎሪንቲ ዔኪ ዬዓኔ፤ ዎጌባኣያ ማዔቶ ጋዓንቴ ዎጌኮ ዑሣ ዓኣዺ ዻቦ ዻቢንቲ ባኣያ ማዓንዳኔ። 16ሃጊ ማዓ ዎዞኮ ዓይፃ ጉሙርቂሢኬ፤ ዬያሮ ዓብራሃሜ ዜርፃ ቢያ ዬያ ዔርቴ ዎዞ ፆኦሲኮ ኮሹሞ ዒንጊፆና ዴንቃንዳኔ፤ ዬይያ፦ ዎጎ ዛሎና ፂላዞንሢም ሌሊቱዋንቴ ዓብራሃሜጉዲ ጉሙርቂፆና ፂላንዳዞንሢማኣ ማዓንዳኔ፤ ዓብራሃሜ ጉሙርቂፆ ዛሎና ኑና ቢያሢኮ ዓዶ ማዔሢሮኬ። 17ዬይ ያዺ ማዔሢ፦ «ሚርጌ ዴሬኮ ታ ኔና ዓዶ ማሄኔ» ጌይንቲ ፃኣፒንቴ ጎይፆናኬ። ዬያሮ ዓብራሃሜ ጉሙርቄ ፆኦዛሢ፥ ሃይቄሢያ ዔቂሳሢና ባኣ ባኮዋ ዓኣያ ማዓንዳጉዲ ማሃ ፆኦዛሢኮ ቤርታ ሃጊ ማዓ ዎዛ ዒዛኮ ዶዲኬ። 18ዓብራሃሜ ጉሙርቂሢና ሃጊ ማዓ ዎዛ ጌሤሢ ዓይጎ ባኣዚያ ሃጊ ማዓ ዎዛ ማሆንዶ ባኣዚ ባኣያይዳኬ፤ ዬያሮ፦ «ዜርፃ ኔኤኮ ዬያጉዲ ሚርጋንዳኔ» ጌይንቲ ፃኣፒንቴ ጎይፆና ሚርጌ ዴሬኮ ዒ ዓዶ ማዔኔ። 19ሌዓ ዒዛኮ ፄኤታ ሄላያ ማዔ፥ ጋርቼ ዓሲታዖ ዒዛንታ ማቾ ሳኣራንታ ጋርቺ ሾዓኒ ዳንዳዑዋኣሢ ዔሬቴያ ፆኦሲ ጉሙርቂፆ ዒ ሼሌዒሲባኣሴ። 20ጉሙርቂፆና ዒዚ ዶዲ ፆኦሲ ቦንቼያፓዓቴም ፆኦሲ ዒንጌ ሃጊ ማዓ ዎዛ፦ «ማዓያሞ ማዑዋያዳይ?» ጌይ ማሊባኣሴ። 21ዓይጎሮ ጌዔቴ ፆኦሲ ዒዛም ዒንጌ ዎዞ ኩንሣኒ ዳንዳዓሢ ዒ ዔሬሢሮኬ። 22ዓብራሃሜኮ ጉሙርቂፃ ፂሉሞ ማዒ ፓይዲንቴሢ ዬያናኬ። 23ጋዓንቴ፦ «ፂሉሞ ማዒ ዒዛም ፓይዲንቴኔ» ጋዓ ቃኣላ ፃኣፒንቴሢ ዓብራሃሜም ሌሊቱዋንቴ፥ 24ኑማኣ ማዓያኬ፤ ጎዳ ዬሱሴ ሃይባፓ ዔቂሴ ፆኦዛሢ ኑ ጉሙርቃሢሮ ኑማኣ ኑ ጉሙርቂፃ ፂሉሞ ማዒ ፓይዲንታንዳኔ። 25ዬይ ኑ ጎዳሢ፥ ዬሱሴ ኑ ጎሞሮ ሃይቢም ዓኣሢንቲ ዒንጊንቴሢና ኑናኣ ፂሊሳኒ ሃይባፓ ዔቄሢኬ።
Copyright
Learn More


text:
ሜሪ ሃርፐር፡ ጋዜጠኛን ጸሓፊትን ጉዳያት ኣፍሪቃ ኣብ ቢቢሲ’ያ ካብ 1990 ኣትሒዛ ኣብ ዝተፈላለያ ሃገራት ኣፍሪቃ ብምጋሽ ጸብጻባት ኣመሓላሊፋን ዝተፈላለዩ ዓንቀጻትን መጻሕፍትን ኣበርኪታ’ያ። ሜሪ ሃርፐር፡ ብዘይካ ኣብ ቢቢሲ፡ ኣብ ካልኦት ማዕከናት ሜድያ’ውን ጽሑፋት ተበርክት’ያ። ኣብ ብሩራዊ ኢዮቤልዩ ጽምብል ናጽነት ኤርትራ ድሕሪ ምስታፋ፡ ጋዜጠኛ ፕሮፋይል ቢልዮን ተመስገን ምስኣ ሓጺር ጻንሖት ገይራ ነይራ። ትርጉሙ እንሆ።
ኤርትራውያን ብዛዕባ ሃገሮም ትስፉዋት’ዮም
ብኹሉ መለኪዒታት እሙን መልስታት ከም ዝረኸብኩ ርግጸኛ’የ። እቶም ዘዘራረብክዎም ሰባት፡ ብዛዕባይ ኣፍልጦ ኣይነበሮምን። ኣባላት ቢቢሲ ምዃንና ባዕልና ኢና ነጊርናዮም። ገለ ሕቶታት ክንሓቶም ብትሕትና ምስ ተወከስናዮም፡ ብዘይ ስክፍታ’ዮም ኣብ ቅድሚ ካሜራና ደው ክብሉ ድልዋት ምዃኖም ኣረጋጊጾምልና። ምሳና ዝኾነ ተርጓሚ ወይ’ውን ዝተሓባበር መንግስታዊ ሰራሕተኛ ኣይነበረን። ኣነን እቲ ናተይ ሰኣላይን ጥራይ ኢና ነይርና። ኣብ ዝተፈላለዩ፡ ቦታታት ኤርትራ በጺሕና ምስ ዝተፈላለዩ፡ ሰባት’ውን ተዛሪብና ኢና። ኩሎም ድማ ብዛዕባ ኤርትራ ሃገሮም ኣወንታዊ ዝኾነ ነገራት’ዮም ተዛሪቦም። ዋላ’ኳ ብድሆታት ከም ዘሎ እንተሓበሩ። ብፍላይ ኣብ ቁጠባዊ መዳይ። ዝተፈላለዩ ሓሳባት’የ ረኺበ። ኣብ መወዳእታ ግን፡ ኤርትራውያን ኣብ ሃገሮም ልዑል ክብርን ሓበንን ከም ዘለዎም ክዕዘብ ክኢለ።
ናጻ ኮይነ’የ ስርሐይ ፈጺመ
ምስ መን ከም ዝዘራረብ ብፍጹም ኣይተነግረንን። ከም ጋዜጠኛ መጠን፡ ናጻ ኮይነ ብዝተኻእለ መጠን ካብ ኩሉ ጾታን ዕድመን፡ ባዕለይ ዝመረጽክዎም፡ ምስ ብዝሕ ዝበሉ ሰባት ክራኸብ’የ ፈቲነ። ብኻልእ ኣካል ዝተዋህቡኒ ኣይነበሩን። ኩሉ ብናተይ ምርጫ’ዩ ነይሩ። ምስ ዝተፈላለዩ ሰባት’የ ተዘራሪበ። ምስ ኣብ’ቲ ጽምብል ንምስታፍ ካብ ወጻኢ ዝመጹ መንእሰያትን፡ ካብ ስደት ጠቕሊሎም ናብ ሃገሮም ብምምላስ ናብርኦም ዝመርሑ ዘለዉን። ምስ ተራን ክሳብ ዝለዓሉ ሚኒስተራትን ሓለፍቲ መንግስትን ርክባት ነይሩኒ። ገለ ጋዜጠኛታት ኣብ ኤርትራ ቀይድታት ይፍጸመልካ’ዩ ክብሉ ሸሃብ ኣርኣያ “ኣብ መርበባት ሓበሬታ፡ ህዝቢ ኤርትራ ኣይኮነንዶ ክዛረብ ክሓስብ’ውን መሰል የብሉን ዝብል ኣንቢበ – ከም ትዕዝብተይ ግን. .” ጋዜጠኛ ቢቢሲ ሰሚዐ’የ። ቅድሚ ሕጂ ከም’ዚ ዓይነት ተመኩሮ ኣብ ሱዳን ኣጋጢሙኒ ነይሩ’ዩ። ጋዜጠኛታት ከም’ዚ ዓይነት ጸቕጢ ኣብ ብዙሓት ሃገራት የጋጥሞም’ዩ። ብወገነይ ኣብ ከም’ዚ ዓይነት ኩነታት ምስራሕ ኣይቅበሎን’የ። ዝኾነ ኣካል መንግስቲ ኣብ እዋን ስራሕካ ይከታተለካ እንተሎ ብጋህዲ ክትቃወም ኣለካ። ኣብ’ዚ ናይ ሕጂ ናብ ኤርትራ ዝገበርክዎ ምብጻሕ ይኹን ቅድሚ ሕጂ ዝመጻእክዎ ንምንቅስቓሰይ ዝገትእን ክገብሮ ዝግበኣኒ ዝሕብርን ዝኾነ ይኹን ኣካል ኣይነበረን። ሰለ’ዚ እየ ድማ ተተባቢዐ ንኽሰርሕ መደባተይ ከውጽእ ዝድረኽ ነይረ። ከም ልሙድ ጸብጻብካ ከተሕልፍ ናብ ዝኾነት ሃገር ኣብ እትገሸሉ እዋን ናይ’ታ ሃገር ጋዜጠኛ ከም ኣሳማዒ ኮይኑ ምሳኻ ይንቀሳቐስን ንጉዳያትካ የሳልጥን’ዩ። ኣብ ኤርትራ ግን ኣነን እቲ ናተይ ሰኣላይን ጥራይ ኢና ነይርና። ባዕላትና ጉዳያትና ነሳልጥን ናብ ዝመደብናዮ ንበጽሕን። ምሉእ ናጽነት’ዩ ተዋሂቡኒ ክብል እኽእል። መብዛሕትኡ እዋን በይንና ብምዃን ኢና ሓበሬታ ንምእርር ዝነበርና – ኣቐዲሙ ዝተዳለወልና መራሒ ጉዕዞ ኣይነበረን። እዚ ኣብ ልዕሊ ዕማምና ገለ ክብደት ነይርዎ ክኸውን ይኽእል’ዩ። እንተኾነ ግን ብዙሕ ዘይትሓስቡ ነገራት ነይርዎ። ከም ርእይቶይ ድማ “እቲ እምነት ዝመልኦ ጋዜጠኝነት’ዩ” ክብሎ እደፍር።
ንፖሊሲ ኤርትራ ኣድኒቐ
ኣብ ብዙሕ ቦታታት በጺሐ እየ። ናብ ከረን፡ ቢሻን ዝተፈላለያ ከተማታትን ዓድታትን በጺሐ። ኣባይቲ ምህናጽ ዝተባባዕ ምዃኑ ተዓዚበ። ንኣብነት ኣብ ምጽዋዕን ካልእ ርሑቕ ገጠራትን ዝህነጹ ዘለዉ ኣባይቲ ርእየ። ብተወሳኺ ኣብ ሕርሻ ገዚፍ ወፍሪ ከም ዘሎን ሓረስቶት ዝግበረሎም ዘሎ ምትብባዕን ተዓዚበ። ፖሊሲ መንግስቲ ኤርትራ ንርሑቕ ገጠራት ቀዳምነት ዝህብ ብምዃኑ ዝድነቕ’ዩ። ብርክት ዝበላ ኣብያተ ትምህርቲ ርእየ። ዋላ’ውን እተን ብዙሓት ነበርቲ ዘይብለን ዓድታት’ውን ናይ ትምህርቲ ኣገልግሎት ከም ዝረኽባ ተዓዚበ። እንተ ወሓደ ኣብ ሓንቲ ቁሸት ሓንቲ ቤት ትምህርቲ ኣላ። ኣብ ኤርትራ ዋላ’ኳ ብድሆታት ይሃልው፡ ነቲ ሕማም ኣፍሪቃን ጠንቂ ድሕረታን ዝኾነ ሌላን ጉሌላን ቅድሚ ምስፍሕፍሑ ናይ ምጥፋእ ስምዒት ኣሎ። ኣብ መንጎ ሃብታማትን ድኻታትን ዘሎ ጋግ ኣዝዩ ጸቢብ’ዩ። ክትዕዘቦ’ውን ኣይትኽእልን ኢኻ። ውልቃውነትን ብኻልኦት ዘይምግዳስን ኣብ ሃገራት ኣፍሪቃን ኤውሮጳን ብዙሕ ጸገማት ፈጢሩ ኣሎ። ነዚ ግን ኣብ ኤርትራ ኣይተዓዘብክዎን። ኣብ ኣንጎላ ንኣብነት እኹል ታርፍ ሃብቲ ጸጋታት ኣሎ። እዚ ጸጋ ግን ኣብ ኢድ ውሑዳት ሃብታማት ጥራይ’ዩ ዘሎ። ኣዚዩ ዘሕርቕ’ዩ ድማ ። ሃገርኩም እትኽተሎ ዘላ ኣገባብ ግን ዝድነቕ ኣብነት’ዩ።
ፍልይቲ ተሞኩሮ እያ ኤርትራ
ከም ኩለን ሃገራት ዝተሓላለኸት ሃገር’ያ። ዋላ’ውን ሕጂ ንካልኣይ ግዜ ናብ’ዚ እንተመጻእኩን፡ ኣብ ጉዳያት ኣፍሪቃ ምኩርቲ ጋዜጠኛ እንተኾንኩን፡ ብዛዕባ ኤርትራ እኹል ኣፍልጦ ክህልወኒ ተወሳኺ ግዜ ከድልየኒ’ዩ። ብዝኾነ ግን ብኹሉ ነገሩ ኤርትራ ንዓይ ፍልይቲ ተመኩሮ’ያ። ምኽንያቱ ኤርትራ፡ እታ እንኮ ኣብ መርበባት ሓበሬታ ብዛዕብኣ ዝዝረብ ምስ ክውንነታ ዘይሰማማዕ ሃገር’ያ። ኣብ ጉዳይ ኤርትራ ናይ ግሉጽነት ጸገም ኣሎ። ቅድሚ’ቲ ኣብ መጋቢት ዝገበርክዎ ናብ ኤርትራ ናይ ፈለማ ዑደተይ፡ ብዛዕባ ኤርትራ እኹል ኣፍልጦ ክረክብ ልዕሊ’ቲ ዝተዋህበኒ ሓበሬታ ተወሳኺ ጸብጻባት ኣንቢበ ነይረ። ዝበዝሐ ካብኡ እቲ ብመርማሪት ኮሚተ፡ ኣብ ኤርትራ ግህሰት ሰብኣዊ መሰላት ኣሎ ዝብልን፡ ካልኦት ናይ ውድብ ሕቡራት ሃገራት ጸብጻባትን ኣንቢበ ነይረ። ኩሉ ድማ ብዛዕባ ኤርትራ ተሪር ኣመለኻኽታ ዘለዎ’ዩ። ነዚ ሒዘ’የ ናብ’ዚ መጺአ። ብመሰረት እዞም ጸብጻባት፡ ኤርትራ መንእሰያት ዘይብላን፡ ኩሎም ዜጋታታ ኣብ ማሕዩር ዝነብሩላ ናይ ስቓይ ሃገር’ያ። ኣብ ሓደ ጸብጻብ ከም ዘንበብክዎ ህዝቢ ኤርትራ ኣሽንኳይ’ዶ ክዛረብ ናይ ምሕሳብ መሰል’ውን የብሉን ዝብል ነይሩ። ናብ’ዚ ምስ በጻሕኩ ግን፡ ኤርትራ ዋላ’ኳ ውልቃዊ ጸገማት እንተለዋ፡ ነቲ ሰፊኑ ዘሎ ግጉይ ርድኢት ዝኣልዩ፡ ብዙሓት ክንገሩ ዝግብኦም ኣወንታውያን ነገራት ኣብ ምፍጻም ትርከብ ኣላ። ኤርትራ ንመደባታ ብቖራጽነትን ጽንዓትን ትፍጽሞም ኣላ።
እቲ ዘገርም ገለ ክፋል ማሕበረ ሰብ ዓለም ንኤርትራ ከም ቀሊል ዒላማ ምምራጾም’ዩ። ኣብ ብዙሓት ኣፍሪቃውያን ሃገራት፡ ሰብኣዊ መሰላት ብዝኸፍአ መልክዑ ብግልጺ ይገሃስ ኣሎ። እዞም ወገናት ግን፡ ነዚ ምስ’ቲ ንኤርትራ ዝኸስሉ ዘለዉ ብተመሳሳሊ ዓይኒ ዘይምጥማቶም ንድርብ ዕያሮም ዝገልጽ’ዩ። ዘደናግር ነገር ድማ’ዩ። ንምንታይ’ዩ ብፍላይ ብዛዕባ ኤርትራ ብኣሰልቻዊ ኣገባብ ዝደጋገም ሓደ ኣርእስቲ ግህሰት መሰላት ክንዲ’ዚ ዝዛረቡ?! ብዛዕባ’ዚ ኣዝየ ተገሪመ ኣለኹ።
ካብ’ዚ መገሻይ፡ ብዙሓት ዝንገሩ ትዕዝብትታት ኣዋህሊለ
ኣስመራ ምስተን ኣነ ዝፈልጠን ካልኦት ከተማታት ኣፍሪቃ እንተ ኣወዳዲርካያ፡ ዘድንቕ ጸጥታን ጽሬትን ኣለዋ። ምስ’ቲ ናተይ ሰኣላይ፡ ህጻናትን ደቂ ኣንስትዮን፡ ሰዓት ሕላፍ ብዘይ ስክፍታን ፍርህን ክንቀሳቐሱ ክንዕዘብ እንከሎና፡ ኣዚና ኢና ንግረም ነይርና። ንዓና ዘይልሙድ ነገር ብምዃኑ። እቲ ካልእ ዘደንጸወኒ፡ ኣስመራ እትውንኖ ዘገርም ቅዲ ህንጻ’ዩ። ካልኦት ከተማታት ሰማይ ጠቀስ ህንጻታት ኣለወን። ኣስመራ ግን ፍልይቲ ምዃና ተዓዚበ። ነዚ መለለይኣ ዝኾነ ፍሉይነት ዓቂባ፡ ኣብ መጻኢ መስሕብ በጻሕቲ ክትከውን እትስፎ። እቲ ደጋጊመ ዝዛረበሉ ግን፡ ብዛዕባ ፖሊሲ’ዩ። ከም’ቲ ዝተረዳእክዎ፡ ኤርትራ ንርሑቕ ከባቢታት ቀዳምነት ብምሃብ፡ ምዕሩይ ፖሊሲ ኣብ ምዝርጋሕ ትርከብ። ከም ውጽኢቱ ድማ፡ ኣብ ርሑቕ ከባቢታት ዝትግበሩ ዘለዉ ብዙሓት ንጥፈታት ተዓዚበ። ስለ’ዚ፡ ኣብ ክንዲ ንውሑዳት ከተማታት ጥራይ ኣማዕቢልካ፡ ንርሑቕ ገጠራት ምህማሽ፡ ኣብ ኤርትራ፡ እቲ ዕብየት ብማዕረ’ዩ ዝዝርጋሕ፡ እዚ ኣብ ካልኦት ሃገራት ኣፍሪቃ ሳሕቲ’ዩ ዝትግበር። ኣብ ሕብረተ ሰብ ኤርትራ ርኡይ ማዕርነት ተዓዚበ።
ሰፊሕ ተሳትፎ ህዝቢ ዝነበሮ ጽምብል
ናጽነት ጽምብል ብሩራዊ ኢዮቤልዩ ዝድነቕን ሰፊሕ ተሳትፎ ህዝቢ ዝነበሮን ጽምብል’ዩ። እቲ ካርኒቫልን ዝተፈላለዩ መደባትን፡ ብሓፈሽኡ እቲ ዝነበረ ሃዋሁ ስሒቡኒ። ዝኽሪ’ቲ ዝሓለፈ መሪር ናይ መግዛእቲ እዋን ጌና ኣይሃሰሰን ዘሎ። እቲ ታሪኽን ዝኽርን መሲጡኒ።
ናጽነትኩም ብኸቢድ ዋጋ ስለ ዝረኸብኩም፡ ብልዑል ክብርን ልባዊ ተሳትፎን ኢኹም እትጽምብልዎ። ስለ’ዚ፡ ነዚ ረዚን ዝኽሪ ብሓጎስ ምጽምባሉ ፍጹምን ሓያልን ይገብሮ ምስሊ ኤርትራ ብኸቢድ ተደዊኑ ኣሎ ኤርትራውያን ጋዜጠኛታት ነዚ ኣብ ማሕበራዊ መርበባት ብዛዕባ
ኤርትራ ዝፍኖ ዘሎ ዝተጋነነ ኣሉታዊ ኣረኣእያ ብኸመይ ክምክትዎ ኣለዎም ትብሊ?
ቅድሚ 20 ዓመታት’የ ሞያ ጋዜጠኝነት፡ ኣብ ቢቢሲ ኣሃዱ ኢለ ፈሊመዮ። ኣብ’ዚ ዘለኽዎ ደረጃ ክበጽሕ ቢቢሲ ዓቢ ተራ ተጻዊታ’ያ።
ቢቢሲ ንኤርትራ ኣትሪራ ከም እትነቅፍ እፈልጥ’የ።
እቲ ሓቀኛን ቅኑዕን ምስልኹም ምንጽብራቕ ግን ስራሕኩም’ዩ። ስለ’ዚ ግሉጻት ኩኑ። ኣበርክቶ ኣብ ምብርካት ኣይትዘንግዑ።
ብዛዕባ ዘለኩም ጽቡቕ ነገራት ብሰፊሑ ተዛረቡ። ፊት ንፊት ምግጣምኩም ዘይተርፈኩም ብምዃኑ፡ ኣብ ርእሰ ምክልኻል ክሕግዘኩም’ዩ። ንግዳማውያን ተዓዘብቲ ብዝተኻእለ መጠን ብዝሕ ዝበለ ርእይቶታት ሃቡ።
ንኣተሓሳስባኹምን ነብስኹምን ተኸላኸሉ። ነቲ ኣብ መንጎና ዘሎ ርሕቀት፡ ብሃናጺ መንገዲ ከተቀራርቡ ፈትኑ። ኣብ መወዳእታ፡ ከም ርድኢተይ እቲ ዝበለጸ መንገዲ ንሓቀኛ ታሪኽ ኤርትራ ምሕባር ብኣኹም በቶም መንእሰያት ጋዜጠኛታት ክኽወን ኣለዎ። ብጥበብ ዝተሓወሶ መንገዲ፡ ዛንታኹም ኣቓልቦ ዓለማዊ ማሕበረ ሰብ ክስሕብ ኣለዎ። ምስሊ ኤርትራ ብኸቢድ ተደዊኑ ኣሎ።
ብዓቕምኹም ዝከኣለኩም እንተጽዒርኩም፡ ኪኖ እቲ ምቕሉልን ዘይተጃሃርን ባህልኹም፡ ብርግጽ እቲ ኣብ መርትዖ ዝተመርኮሰ ስልጡን ምስልኹም ከተንጸባርቑ ኢኹም።
ኣቅራቢ ሸሃብ ኣርኣያ


text:
ፈትዮም ይመጹ—ማይክሮነዥያ
ካትሪን ኣብ ሕቡራት መንግስትታት ኣመሪካ እያ ዓብያ፣ ጓል 16 ዓመት ከላ ድማ፡ ናይ የሆዋ ምስክር ኰይና ተጠምቀት። ንኣገልግሎት ኣርዚና ትርእዮ እኳ እንተ ነበረት፡ ኣብቲ እትሰብከሉ ዝነበረት ቦታ፡ ንመልእኽቲ መንግስቲ ኣምላኽ ጽቡቕ ምላሽ ዚህቡ ብዙሓት ሰባት ክትረክብ ኣይከኣለትን። ካትሪን፡ “ብዛዕባ እቶም ዚሕግዞም ሰብ ምእንቲ ኺልእከሎም ናብ ኣምላኽ ዝጸለዩ ሰባት ዚገልጽ ተመክሮ ኣንቢበ እየ። ከምኡ ዓይነት ሰብ ንኽረክብ ብዙሕ ሳዕ እምነ እኳ እንተ ነበርኩ፡ ክረክብ ግና ኣይከኣልኩን” በለት።
ካትሪን ኣብቲ እትነብረሉ ኸባቢ ንዓመታት ድሕሪ ምስባኽ፡ ናብቲ ሰባት ንመልእኽቲ መንግስቲ ኣምላኽ ብዝያዳ ዚቕበሉሉ ቦታ ንኽትግዕዝ ክትሓስብ ጀመረት። ኰይኑ ግና፡ ትኽእሎ እንተ ዀይና ኣተሓሳሰባ። ሓደ እዋን ጥራይ እያ ኻብ ስድራ ቤታ ተፈልያ እትፈልጥ፡ ንሱ ድማ ንኽልተ ሰሙን ጥራይ እዩ ነይሩ፣ ኰይኑ ግና፡ መዓልታዊ ትናፍቖም ነበረት። ይኹን እምበር፡ ነቶም ንየሆዋ ዚደልይዎ ሰባት ብምሕጋዝ ንኽትሕጐስ ዝነበራ ልባዊ ባህጊ፡ ንናፍቖት ከም እትዋጽኣሉ ገበራ። ብዛዕባ ኽትከዶ እትኽእል ሓያሎ ቦታታት ምስ ሓሰበት ድማ፡ ናብቲ ኣብ ጓም ዚርከብ ቤት ጽሕፈት ጨንፈር ጸሓፈት፣ ዜድልያ ሓበሬታ ኸኣ ረኸበት። ኣብ ሓምለ 2007 ጓል 26 ዓመት ከላ፡ ናብታ ኻብቲ እትነብረሉ ሃገር 10,000 ኪሎ ሜተር ርሒቓ ኣብ ፓሲፊክ ውቅያኖስ እትርከብ ደሴት ሳይፓን ገዓዘት። እሞኸ እንታይ ተመክሮ ረኸበት፧
ንኽልተ ጸሎት ዚኸውን መልሲ
ካትሪን ኣብታ ሓዳስ ጉባኤኣ ምስ በጽሐት ነዊሕ ከይጸንሐ፡ ምስታ ኣብ መፋርቕ 40ታት ዕድሚኣ ዝነበረት ዶሪስ ተራኸበት፣ ዶሪስ ድማ ምስ ካትሪን መጽሓፍ ቅዱስ ከተጽንዕ ተሰማምዐት። ነተን ኣብታ መጽሓፍ ቅዱስ ዚምህር እትብሃል መጽሓፍ ዚርከባ ሰለስተ ምዕራፍ ምስ ኣጽንዓ፡ ሓደ ጕዳይ ንካትሪን ኬተሓሳስባ ጀመረ። ከምዚ በለት፦ “ዶሪስ ንፍዕቲ ተመሃሪት ስለ ዝነበረት፡ ብገለ መገዲ ኸይጋገ ፈራህኩ። ቅድሚኡ ስሩዕ መጽናዕቲ መጽሓፍ ቅዱስ መሪሐ ስለ ዘይፈልጥ፡ ንዶሪስ ዝያዳ ተመክሮ ዘለዋ፡ ምናልባት እውን መሰታኣ ዝዀነት ሓብቲ እተድልያ ዀይኑ ተሰምዓኒ።” በዚ ምኽንያት እዚ፡ ካትሪን ንየሆዋ፡ ንመጽናዕታ ጽቡቕ ገይራ መጽሓፍ ቅዱስ ከተጽንዓ እትኽእል ንፍዕቲ ሓብቲ ንኽትረክብ ምእንቲ ኺሕግዛ ብጸሎት ለመነቶ። ድሕሪኡ፡ ብዛዕባ እቲ ዝሓሰበቶ ለውጢ ንዶሪስ ክትነግራ ወሰነት።
ካትሪን ከምዚ በለት፦ “ገና ነቲ ጕዳይ ከየበገስክዎ ኸለኹ፡ ዶሪስ ብዛዕባ ሓደ ጸገም ከተዘራርበኒ ኸም እትደሊ ነገረትኒ። ነቲ ኽትነግረኒ ዝደለየት ጸገም ምስ ሰማዕክዎ፡ የሆዋ ንተመሳሳሊ ዅነታት ንኽጻወሮ ብኸመይ ከም ዝሓገዘኒ ሓበርኩዋ። ንሳ ድማ ኣመስገነትኒ።” ድሕሪኡ ዶሪስ ንካትሪን፡ “የሆዋ ብኣኺ ተጠቒሙ ሓጊዙኒ እዩ። ኣብታ ንመጀመርታ እዋን ናብ ቤተይ ዝመጻእክላ መዓልቲ፡ ንነዊሕ ሰዓታት መጽሓፍ ቅዱስ ኣንቢበ እየ። እናበኸኹ ድማ ንኣምላኽ፡ ንመጽሓፍ ቅዱስ ንኽርድኦ ዚሕግዘኒ ሰብ ኪልእከለይ ለመንክዎ። ሽዑ ንስኺ ኣብ ገዛይ ኳሕኲሕኪ። የሆዋ ንጸሎተይ መሊስዎ እዩ” በለታ። ካትሪን ነዚ ዛንታ እዚ ኸተዘንቱ ኸላ፡ ኣዒንታ እዩ ቕጽርጽር ዚብላ። “ቃላት ዶሪስ፡ መልሲ ጸሎተይ እዩ ነይሩ። የሆዋ፡ ነቲ መጽናዕቲ ባዕለይ ክመርሖ ኸም ዝኽእል ኣርኣየኒ” ድማ በለት።
ዶሪስ ብ2010 ተጠምቀት፣ ሎሚ ኸኣ ሓያሎ መጽናዕቲ መጽሓፍ ቅዱስ ትመርሕ ኣላ። ካትሪን፡ “እቲ ንነዊሕ እዋን ዝነበረኒ፡ ንሓደ ሰብ ኣገልጋሊ የሆዋ ንኪኸውን ናይ ምሕጋዝ ባህገይ ስለ እተፈጸመ፡ ኣዝየ እየ ዘመስግን” በለት። ሎሚ ካትሪን ኣብታ ኮስራኤ እትብሃል ደሴት ፓሲፊክ፡ ፍልይቲ ፈላሚት ኰይና ተሓጒሳ ተገልግል ኣላ።
ንሰለስተ ብድሆታት ብኸመይ ከም እትዋጽኣሉ
ልዕሊ ሚእቲ ዚዀኑ ኻብ 19 ኽሳዕ 79 ዝዕድሚኦም ወጻእተኛታት ኣሕዋትን ኣሓትን፡ ኣብ ማይክሮነዥያ ኣብቲ ዝያዳ ሓገዝ ዜድልየሉ ኸባቢታት ኣገልጊሎም እዮም። እታ ብ2006 ጓል 19 ዓመት ከላ ናብ ጓም ዝገዓዘት ኤሪካ፡ ንስምዒት እቶም ቀናኣት ዓየይቲ ብዚግባእ ገሊጻቶ ኣላ። ከምዚ በለት፦ “ጽምኢ ሓቂ ዘለዎም ሰባት ኣብ ዚነብሩሉ ኽሊ ፈላሚ ዄንካ ምግልጋል፡ ኣዝዩ ዜሐጕስ እዩ። የሆዋ ነዚ ኣገልግሎት እዚ ንኽጅምሮ ስለ ዝሓገዘኒ፡ ኣዝየ እየ ዘመስግኖ። እዚ ዝበለጸ መገዲ ህይወት እዩ።” ሎሚ ኤሪካ ፍልይቲ ፈላሚት ኰይና ኣብታ ኣብ ደሴታት ማርሻል እትርከብ ኢባይ ተገልግል ኣላ። ሓቂ እዩ፡ ኣብ ወጻኢ ሃገር ምግልጋል፡ ናቱ ብድሆታት ኣለዎ። ቀጺልና እስከ ብዛዕባ ሰለስተ ብድሆታትን እቶም ናብ ማይክሮነዥያ ዝገዓዙ ኣሕዋት ብኸመይ ከም ዚዋጽኡሉን ንርአ።
ናብራ። እቲ ወዲ 22 ዓመት ዝዀነ ሳይመን ብ2007 ኣብ ደሴት ፓላው ምስ በጽሐ፡ ካብቲ ኣብ ዓዲ እንግሊዝ ከሎ ዚረኽቦ ዝነበረ ዚውሕድ ኣታዊ ኸም ዚረክብ ተገንዘበ። “ዝደለኽዎ ነገር ክዕድግ ከም ዘይክእል ክመሃር ነይሩኒ። ዝዕድጎ ምግቢ ብጥንቃቐ እየ ዝመርጽ፣ ብተመጣጣኒ ዋጋ ምእንቲ ኽዕድግ ድማ፡ ኣብ ብዙሕ ቦታታት እሓትት እየ። ገለ ነገር ኪስበረኒ ኸሎ፡ ኣቐዲሙ ኣብ ጥቕሚ ዝወዓለ ኣቕሓ ዓዲገ፡ ንኸዐርዮ ዚሕግዘኒ ሰብ አናዲ” በለ። ቀሊል ናብራ ምንባር ብኸመይ ጸልይዎ፧ ከምዚ በለ፦ “ኣብ ህይወት ብሓቂ ዜገድስ እንታይ ምዃኑን ብኸመይ ብሒደት ኣታዊ ኽናበር ከም ዝኽእልን ንኽመሃር ሓጊዙኒ እዩ። የሆዋ እውን ኣብ ሓያሎ ኣጋጣሚታት ተኸናኺኑኒ እዩ። ኣብተን ኣብዚ ዝጸናሕኩለን ሸውዓተ ዓመታት፡ ዝበልዖ ምግብን ዝድቅሰሉ ቦታን ስኢነ ኣይፈልጥን እየ።” ብሓቂ እምበኣር፡ የሆዋ ነቶም ንመንግስቲ ኣምላኽ ቀዳምነት ንምሃብ ኢሎም ቀሊል ናብራ ዚነብሩ ሰባት ይድግፎም እዩ።—ማቴ. 6:32, 33።
ናፍቖት። ኤሪካ፡ “ምስ ስድራ ቤተይ ኣዚና ስለ እንቀራረብ፡ ናፍቖት ንኣገልግሎተይ ብኣሉታዊ መገዲ ዚጸልዎ ዀይኑ ተሰሚዑኒ ነይሩ” በለት። እሞኸ ንገዛእ ርእሳ ንኸተዳሉ እንታይ ገይራ፧ ከምዚ በለት፦ “ቅድሚ ምግዓዘይ፡ ብዛዕባ ናፍቖት ዚገልጽ ዓንቀጻት ግምቢ ዘብዐኛ ኣንበብኩ። እዚ ኸኣ ነቲ ብድሆ ምእንቲ ኽዋጽኣሉ፡ ንልበይ ኣዳልይዎ እዩ። ኣብ ሓንቲ ዓንቀጽ፡ ሓንቲ ኣደ ንጓላ፡ የሆዋ ኸም ዚኣልያ ኽትገልጸላ ኸላ፡ ‘ካባይ ንላዕሊ፡ የሆዋ ኺከናኸነኪ እዩ’ ኢላ ኣጸናንዓታ። እዚ ኸኣ ብሓቂ ኣበራቲዑኒ እዩ።” ሃናን ፓትሪክን ዚብሃሉ ሰብኣይን ሰበይትን፡ ኣብታ ኣብ ደሴታት ማርሻል እትርከብ ማጁሮ ኣገልጊሎም እዮም። ሃና ኣብቶም ኣብ ጉባኤኣ ዘለዉ ኣሕዋትን ኣሓትን ብምትኳር እያ ንናፍቖታ ኽትዋጽኣሉ እትጽዕር። ከምዚ በለት፦ “የሆዋ ነቶም ኣብ መላእ ዓለም ዘለዉ ኣሕዋትናን ኣሓትናን ስለ ዝሃበና፡ ወትሩ እየ ዘመስግኖ፣ ንሳቶም እውን እንተ ዀኑ ስድራ ቤትና እዮም። ብዘይ ፍቕራዊ ደገፎም ድማ፡ ኣብቲ ዝያዳ ዓየይቲ ዜድልዩሉ ቦታ ኸገልግል ኣይምኸኣልኩን ነይረ።”
ዕርክነት። ሳይመን፡ “ቅድሚ ሕጂ ኣብ ዘይትፈልጦ ሓድሽ ሃገር ምስ መጻእካ፡ ኵሉ ነገር እተፈልየ እዩ ዚዀነካ። ሓድሓደ ሳዕ፡ ነቲ ዝዛረቦ ዋዛ ምሉእ ብምሉእ ዚርድኦ ሰብ ክረክብ እህንጠ እየ” በለ። ኤሪካ እውን፡ “ኣብ መጀመርታ፡ ንበይነይ እተገለልኩ ዀይኑ እኳ እንተ ተሰምዓኒ፡ ንምንታይ ከም ዝገዓዝኩ ንኽሓስብ ግና ሓጊዙኒ እዩ። ንውልቃዊ ጥቕመይ ኢለ ዘይኰንኩስ፡ ንየሆዋ ብዝያዳ ንኸገልግሎ ኢለ እየ መጺአ” በለት። ኣስዕብ ኣቢላ እውን፡ “ድሕሪ ግዜ፡ ኣዝየ ዘኽብሮ ባህ ዜብል ምሕዝነት ክምስርት ከኣልኩ” በለት። ሳይመን፡ ፓላውኛ ንኺዛረብ ኣበርቲዑ ጸዓረ፣ እዚ ኸኣ፡ ነቶም ኣብቲ ኸባቢ ዚነብሩ ኣሕዋትን ኣሓትን ‘ልቡ ንኼርሑ’ ሓገዞ። (2 ቈረ. 6:13) ነቲ ቛንቋ ንኺመልኮ ዚገብሮ ዝነበረ ጻዕሪ፡ በቶም ኣሕዋት ከም ዚፍቶ ገበሮ። እወ፡ ኣጋይሽን ደቂ ዓድን ብሓባር ኢድ ንኢድ ተተሓሒዞም ኪዓይዩ ኸለዉ፡ ኣብ መንጎኦም ድልዱል ምሕዝነት ስለ ዚምስርቱ፡ ሕጉሳት እዮም ዚዀኑ። እቶም ናብቲ ዝያዳ ዓየይቲ ዜድልዩሉ ቦታታት ከይዶም ብምግልጋል ፈትዮም ዚመጹ ሰባት፡ እንታይ ካልእ ዓስቢ እዮም ዚረኽቡ፧
‘ብበረኸት ዕጸድ’
ሃዋርያ ጳውሎስ፡ “እቲ ብበረኸት ዚዘርእ . . . ብበረኸት ይዓጽድ” በለ። (2 ቈረ. 9:6) እዛ ጥቕሲ እዚኣ፡ ኣብቶም ንኣገልግሎቶም ዜስፍሑ ኣሕዋትን ኣሓትን እውን ትውዕል እያ። እሞኸ እቶም ኣብ ማይክሮነዥያ ዘለዉ እንታይ ‘በረኸት ይዓጽዱ’ ኣለዉ፧
ኣብ ማይክሮነዥያ፡ መጽናዕቲ መጽሓፍ ቅዱስ ንኸተጀምርን እቶም ንሓቅታት ቃል ኣምላኽ ተማሂሮም ዚትግብርዎ ውልቀ ሰባት ብኸመይ መንፈሳዊ ዕቤት ከም ዚገብሩ ንኽትርእን ዜኽእል ብዙሕ ኣጋጣሚታት ኣሎ። ፓትሪክን ሃናን ኣብታ 320 ተቐማጦ ዘለውዋ ንእሽቶ ደሴት ኣንጋውር እውን ኣገልጊሎም እዮም። ኣብኡ ንኽልተ ወርሒ ምስ ሰበኹ፡ ምስ ሓንቲ ንጽል ኣደ ተራኸቡ። እታ ኣደ ብኡብኡ መጽናዕቲ መጽሓፍ ቅዱስ ክትገብር ተሰማምዐት፣ ንሓቂ ብህንጥዮት ስለ እተቐበለታ ድማ፡ ኣብ ህይወታ ዓብዪ ለውጢ ገበረት። ሃና ብዛዕባ እዚ ኽትገልጽ ከላ፡ “ደድሕሪ ነፍሲ ወከፍ መጽናዕቲ፡ ካብ ቤታ ብብሽክለታ ኽንከይድ ከለና፡ ንሓድሕድና ንጠማመት እሞ፡ ‘የሆዋ ነመስግነካ’ ንብል” በለት። ኣስዕብ ኣቢላ እውን፡ “የሆዋ ነታ ሰበይቲ ብኻልእ መገዲ ገይሩ እውን ናብኡ ኺስሕባ ኸም ዚኽእል እፈልጥ እየ፣ ኰይኑ ግና፡ ነዛ በጊዕ የሆዋ እዚኣ ኽንረኽባን ንየሆዋ ንኽትፈልጦ ኽንሕግዛን ዝኸኣልና፡ ኣብቲ ዝያዳ ዓየይቲ ዜድልዩሉ ቦታ ስለ እነገልግል ኢና። እዚ ኣብ ህይወትና ኣዝዩ ዜሐጕሰና ተመክሮ እዩ” በለት። ከምቲ ኤሪካ ዝገለጸቶ፡ “ንሓደ ሰብ ንየሆዋ ኺፈልጦ ኽትሕግዞ ኸለኻ፡ ብቓላት ኪግለጽ ዘይክእል ሓጐስ ኢኻ እትረክብ።”
ንስኻኸ ኽትካፈል ትኽእልዶ፧
ኣብ ብዙሓት ሃገራት፡ ዝያዳ ሰበኽቲ መንግስቲ ኣምላኽ የድልዩ እዮም። እሞኸ ንስኻ ሓደ ኻባታቶም ክትከውን ትኽእልዶ፧ ነቲ ንኣገልግሎትካ ንኸተስፍሕ ዘሎካ ባህጊ ምእንቲ ኼደልድሎ፡ ንየሆዋ ብጸሎት ለምኖ። ነዚ ጕዳይ እዚ ምስ ሽማግለታት ጉባኤኻ፡ ምስ ሓላው ወረዳኻ፡ ወይ ከኣ ምስቶም ኣብቲ ዝያዳ ዓየይቲ ዜድልዩሉ ቦታታት ናይ ምግልጋል ፍሉይ መሰል ዝረኸቡ ሰባት ተዘራረበሉ። መደባትካ ቕርጺ ምስ ሓዘ፡ ናብቲ ኼድካ ኸተገልግለሉ እትደሊ ኽሊ ዚርከብ ቤት ጽሕፈት ጨንፈር ጽሓፍ፣ ዝያዳ ሓበሬታ ድማ ሕተት። * ምናልባት ንስኻ እውን ነቶም ዓበይትን ንኣሽቱን ንጽልን ምርዑዋትን ዜጠቓልሉ፡ ፈትዮም ዝመጹን ‘ብበረኸት ብምዕጻድ’ ዚሕጐሱ ዘለዉን ብኣሽሓት ዚቝጸሩ ኣሕዋትን ኣሓትን ክትሓብሮም ትኽእል ትኸውን።
^ ሕ.ጽ. 17 ነታ ኣብ ናይ ነሓሰ 2011 ናይ መንግስቲ ኣገልግሎትና ዝወጸት፡ “‘ናብ መቄዶንያ ኽትሓልፍ’ ትኽእልዶ፧” ዘርእስታ ዓንቀጽ ርአ።
ዝያዳ ፍለጥ
ሎሚ ፍቓድ የሆዋ ዚገብሩ ዘለዉ መን እዮም፧
ኣገልግሎት ሚስዮናውነት እንታይ እዩ፧
ሚስዮናዊ ምዃን እንታይ የጠቓልል፧ እንታይ ፍሉይ ስልጠና እዩ ዚውሃብ


text:
ኣብ ዓዲ እንግሊዝ ዝርከቡ መንእሰያትን ተቓወምቲ ባእታታትን፡ ነቲ ስርዓት ህግደፍ ኣብ ለንደን ከካይዶ ወጢኑዎ ዘሎ ፈስቲቫል ንምቅዋምን ንምልካዊ ስርዓቱ ንምዅናንን ሰላማዊ ሰልፊ ከካይዱ ምድላዋት ይገብሩ ኣለዉ።
ብመሰረት ሓበሬታ ኣወሃሃዲት ሽማግለ፡ እቲ ንቀዳም 22 ጥቅምቲ ኣብ ለንደን wood Green ክካየድ ተመዲቡ ዘሎ ሰላማዊ ሰልፊ ካብ ሰዓት 11
እቲ ኣብዚ ሒዝናዮ ዘለና ወርሒ ጥቅምቲ ካብ ዕለት 22 ኣትሒዙ ኣብ ኣዲስ ኣበባ ክካየድ ተመዲቡ ዝነበረ ሃገራዊ ጉባኤ ንዲሞክራስያዊ ለውጢ ብሰንኪ ጸቕጥን ምጕብዕባዕን 6 ኣባላት ኪዳን ዝኾና ውድባት ንሓደ ወርሒ ከምዝተሰጋገረ ኣባል ኮምሽን ሃገራዊ ጉባኤ ንዲሞክራስያዊ ለውጢ መንእሰይ በረኸት ካሕሳይ ሎሚ ምስ ኣሰና ኣብ ዝገበሮ
ንሳ’ያ እታ መፍትሕ
ኩቡራት ኤርትራውያን ኣብ ዘለኹሞ ሰላምታይ ይብጻሕኩም
ብዘይ ምግናን እዘን ዝሓለፋ ክልተ ወርሒ፡ ብናተይ መለክዒ፡ ካብ ሊድ ሃገር እንግሊዝ ዝጀመረ መንፈስካን ሞራልካን ስምዒትካን ሰማይ ዘዕርግ ህዝባዊ ተቓውሞ ኣንጻር ህግደፍ፡ ብዓይነቱ ፉሉይ ተርእዮታት ዝገብሮ፡ ብተባዓትን በላሕትን ሰራሕቲ ታሪኽ ሓደስቲ ወለዶ ተካእቲ ዝሓለፉ ሓርበኛታት ኣያታቶም ምንባሩ ጥራይ
ኣብ ዝሓለፈ ቅነ ኣብ ከተማ ጊሰን (ጀርመን) ኣኼባ ህግደፍን ከምኡ ድማ ኣንጻር እዚ ኣኼባ ህግደፍ ዝቃወሙ መንእሰያት ዝመብዝሕተኦም ሰላማዊ ሰልፊ ዘካይዱ ኔሮም ብሕጽር ዝበለ ክልተ ውራይ ኣብ ሓደ ህሞት ።
ቅድሚ ጽሑፈይ ምፍላመይ ነዚ ጽሑፍ “ለብም ኢሰያስ ኣፈወርቂ“ ዝብለ ዘበገሰኒ ሓደ ፈታዊየይ ብስልኪ (ቴሌፎን) ዘዕለለኒ ክነግር
ደሓን ኩኒ ኪዳን ሰላም ቅድሚ ምፍራስኪ፡
ኣደ ኩሉ ውድብ መጓ’ዪ ስልጣን ኔርኪ።
ኣይሓሰብናን ንሕና ትወርዲ ብሕፍረት፡
በዓል ተጸበና ምስጋና ብኽብረት።
ጣቕዒት ክኸውን ደዊልኪ ኣብ መድረኽ፡
ሹክረን ክትብልዮም ጉባኤ ክባረኽ።
መንእሰይ ክርከብ ታሪኽኪ ተንቲኑ፡
ጽቡቕኪ ክወስድ ሕመቕኪ ጠንጢኑ።
ኮደብደብ ጀመርኪ ከንፈርኪ ሓቢጡ፡
ቀባሕባሕ ጀመርኪ ዓይንኺ ፈጢጡ።
ዓዲምኪ ዓዲምኪ ተኣኪቡ ህዝቢ፡
ምድላው ተኾይኑ ኣለዎንዶ ፈውሲ። ፈጠንጠን!!!!!!!!
ኣጋይሽ ዓዲምኪ ገዛ
ዘገርም አዩ ኣላጋጭ ነቲ መሰረታዊ ፍታሕ ንህግደፍ ካብ ስሩ ምሒኻ ናብ ናይ ታሪኽ ጉሓፍ ደርቢኻ ንህዝብናን ሃገርናን ንምድሓን ተባሂሉ ንምሉእ ዓመት ክስረሖ ዝጸንሐ መስርሕ ሃገራዊ ጉባኤ ንምዕዋት ብኹሉ ኩርኑዓት ዓለም ጽዑቅ ምንቅስቓስን ናህሪ ተሳትፎ መንእሰያትን ናህሪ ምሁራትን ደቂ-ኣንስትዮን ኣብ ደምበ ተቓዉሞ ተራእዩ ዘይፈልጥ ተሳታፍነት ብሩህ
ኣብ ሽወደንን ዝርከቡ ኤርትራውያን፡ ካብ ነርወይን ካልኦት ሃገራት ስካንዲነቭያን ንሰዓታት ተጓዒዞም ናብ ስቶክሆልም ምስ ዝመጹ ሓያለ ኤርትርውያን ደለይቲ ለውጢ ተሓባቢሮም፡ ማዕከናት ዜና ሽወደን ምእንቲ ናጽነት ፕረስን ዲሞክራስን ኣብ ኤርትራ ንዘካይዳኦ ቀጻሊ ጎስጓሳት ዝድግፍ፡ ንዲክታተርያዊ ስርዓት ህግደፍ ዝዅንን፡ ውዕዉዕ ሰላምዊ ሰልፊ ኣካይዶም።
እቲ ሎሚ 7 ጥቅምቲ
ብምጽናት ዓሌት ተኸሲሶም ንሕልፈትን ሞትን ተፈሪዶም ካብ ዝነበሩ ላዕለዎት ሰበስልጣን ደርግ 16 ነጻ ከም እተለቁ ጋዜጣታት ኢትዮጵያ ገሊጸን።
ብምጽናት ዓሌት ተኸሲሶም ንሕልፈትን ሞትን ተፈሪዶም ን20 ዓመታት ኣብ ማሕቡስ ካብ ዝጸንሑ 23 ላዕለዎት ሰበስልጣን ደርግ 16 ትማሊ ሓሙስ 6 ጥቅምቲ ነጻ ከም እተለቁ ጋዜጣ ሪፖርተር ናይ
ውርይቲ ደራፊት ኤልሳ ኪዳነ ኣብ ወርሒ ሰነ 2011 ምስ ወዲ ትሕቲ ሓደ ዓመት ዕሸል ውላዳ ብስርዓት ህግደፍ ኣብ ኣስመራ ከባቢ ቤት መኻእ ኣብ ዝርከብ ቤት ማሕቡስ ከምተኣስረት ደንጕዩ ካብ ምንጭታት ዝበጽሓና ሓበሬታ ኣረዲኡ።
ብመሰረት ሓበሬታ ናይቶም ምንጭታት፡ ኤልሳ ኪዳነ፡ ሓደ ዓቢ ወዳ ናብ ሱዳን ኣህዲምኪ
ብስም ኩሉ ደላይ ሰላመን ደሞክራሰያዊ ለውጥን ኣገናዕ ምንቅስቓስ መናእሰያት E.Y.G.M. ኣመሪካ፡፡እቲ ኣብ ልዕሊ ማፍያዊ መሪሕነት ህ.ግ. ደ.ፍ. ኢሳይያስን መሰልቱን ዝወሰድኩሞ ተባዕ ተበግሶ፡ ውጹዓት ወገናት ጸባ ዘስተየን ባብ ለውጢ ምሉእ ብምሉእ ንኽርሓው ንዝተታኸስና ዘበራበረን እዋናዊ ጉዳያትና ኢዩ፡፡ኢሳይያስን መሳስይቱን ድሕሪ ደጊም ገጽ ኒውዮርክ ኣይክርእዩን ኢዮም፡፡ ዘይከም ሓሶታዊ
ንሕና ኤርትራውያን ስዊደናውያን ተጣበቅቲ ደሞክራስያን ሰብኣዊ መሰላትን ኣብ ሃገረ ስዊደን ከም ኣካል ናይ ዓለምለኸ ኤርትራውያን በቲ ብዕሱባትን ደገፍትን ገባቲ ስርዓት ዓርቢ ዕለት 7october ካብ ሰዓት 12.00--16.00 ተመዲቡ ንዘሎ ሰላማዊ ሰልፊ ኣንጻር ነጻ መራኸቢ ብዙሓን ስዊደን ንምፍሻሉን ንምክሽሑን ሰላማዊ ሰልፊ ኣንጻሮም ከነካይድ ወሲናን ፍቃድ ፖሊስ ኣውጺእና
ኣብዚ ታሪኻዊ ዝኾነ ሃገራዊ ዋዕላ ንምእታው ንሽባሸበሉ ዘሎና ህሞት ሓደ ሓደ ኣገደስቲ ዝኾኑ ነገራት ብጥንቃቀ ክንርእዮም ዝግባእ ይመስለኒ።
እቲ ብወገን ኤርትራዊ ሃገራዊ ኮሚሽን ዝተፈጸመ ዘይንፁር ኣገባብ ኣወኻኽላ ተሳተፍቲ ሃገራዊ ጉባኤ ኣብ ቦታኡ እንዳሃለወ--መምርሒ ሃገራዊ ኮሚሽን ብጀካ ነቶም ኣብ ጽፍሒ መሪሕነት ፖለቲካዊ ዉዱባት ዘሎዉ ንተራ ኣባላት ብማዕረ
ካብቶም 365 ብመንግስቲ ሱዳን ኣብ ሽማሊያ ፍሉይ ስሙ ድንጓላ ዝባሃል ቦታ ተኣሲሮም ካብ ዘሎዉ ኤርትራዉያን ስደተኛታት 5 ሰባት ብሓይልታት ጸጥታ ስርዓት ህግደፍ ተጨዉዮም ከምዘሎዉ ክፍለጥ ተኻኢሉ ኣሎ።
እቶም ኣስታት ቅድሚ ሓደ ሰሙን ኣቢሉ ምስ ዘይሕጋዉያን ኣሰጋገርቲ ደቂ ብሔረ ራሻይዳ እንዳተጓዕዙ እንከለዉ ምስ ፖሊስ ሱዳን ተኹሲ ድሕሪ
ካብ ዝተፈላለያ ሃገራት ኤውሮጳ ናብ ጀርመን ዝወሓዙ ኤርትራውያን ደለይቲ ለውጢ ፡ ኣብ ከተማ ጊሰን ንውልቀምልካዊ ስርዓት ህግደፍ ዝዅንን ውዕዉዕ ሰላማዊ ሰልፊ ከም ዘካየዱ እቲ ሰላማዊ ሰልፊ እናተኻየደ ኸሎ ምስ ድምጺ ኣሰና ብቐጥታ ኣብ ዘካየዱዎ ዝርርብ ሓቢሮም።
እቶም ኣብ ውሽጢ ሳልስቲ ብዝተገብረሎም መጸዋዕታ ካብ ስዊዘርላንድ፡ ሽወደን፡ ሆላንድ
እቶም ትማሊ ሰንበት 25 መስከረም ንመላኺ ኢሳይያስ ክውድሱ ኒውዮርክ ተኣኪቦም ዝነበሩ 3 ሽሕ ኤርትራውያን: ‘ዘማች’ ምዃኖምስ ኣረጋጊጽና ኣለና። ‘ቀባሮ’ ድዮም ‘ኮማሮ’ ንምጽራይ ግን ገለ ሕጡበ-ጽሑፋት ከድልየና እዩ።
‘ዘማች’ በቲ ንቡር ትርጉሙ፡ ‘ወፋሪ’ ማለት ስለዝኾነ ዘጕሂ ኣይኮነን። ጥቁው ወፍሪ ‘ሎ እኩይ ወፍሪ ሎ። ‘ዘማች’ በቲ ናይ ሳሕል
ጎብየ ወዳጀ ጎብየ
መብጽዓ ኣትይለይ ክዕገስ ክጽመም
ዋላ ተዛሓለ እንተበለ ለመም
ቃሉ ከምዘይዓጽፍ ካብ ዝበሎ ቀደም
ሕድሪ ስዉኣት ፍጹም ከምዘይጠልም
ኣነ ዉን እምብዛ ኣሚነዮ
ሕሉፈይ ንጹፈይ ኣሕሊፈ ሂበዮ።
መሲልኒ ኔሩ ዝገምታ ጉዕዝኡ
ሰረት ዘንጽፈለይ፣ ኩርካሓት መድሚዱ
ሰላም ዘስፍነለይ ዕግርግር ኣህዲኡ።
ግና፣ ግና ንሱ እቲ መታለሊ
ንዝህመል ገብየ መሳሊ
ካብ ዕብየት ንጥፍኣት ዝሓሪ
ዉርደት እምበር ኣይምተገብኦን ክብሪ።
ህድኣት ርግኣት ብልሃት
ምርድዳእ
ንሰንበት ዕለት 2 ጥቅምቲ 2011 ኣንጻር‘ቲ ሕሱም ዲክታቶርያዊ ጉጅለ ህግደፍ ሰላማዊ ሰልፊ ኣብ ፊት ኤክስፖ (መሰ Messe Giessen) ከተማ ጊሰን ሰዓት 4 ድ.ቀ. (16) ክጀምር ምዃኑ ንኵሎም ግዱሳት ኣሕትን ኣሕዋትን ደጊምና ብኽብሪ ነፍልጥ።
ቆጸራና ኣብ መቐመጥ መኻይን ናይ ሽላኽትሆፍ ስትራሰ Schlachthofstraße
ኣውቶቡሳት ንኣሽቱ መኻይን መቐመጢ ኣብ Schlachthofstraße(ብነጻ)
ኩነታት
ኣብ ጀርመን እንርከብ ኤርትራውያን ተቓወምቲ፡ ሲቪካውያን ማሕበራትን ግዱሳትን ንዲክታተርያዊ ስርዓት ህግደፍ ብምዅናን፡ ኣብ ክንዲ ‘ቲ ብዓመጽ ህግደፍ ዝሳቐ ዘሎ ህዝብና ድምጽና ንምስማዕ ን 2 ጥቅምቲ 2011 ኣብ ጊሰን፡ ሜሰ ሃለ፡ ሰፊሕ ሰላማዊ ሰልፊ ከነካይድ መዲብና ስለዘለና፡ ኣብ ጀርመንን መላእ ሃገራት ኤውሮጳን እትርከቡ ደለይቲ ለውጢ ምሳና
ክቡር ኣቶ መልስ ዜናዊ
ቀዳማይ መኒስተር ፌደራላዊ ደሞክራስያዊ ረፓብሊክ ኢትዮጵያ
ዝዓዘዘ ሰላምታ ድሕሪ ምቕዳም፡
ብምኽንያት መስዋእቲ ኣባላት ጉጅለ ባህሊ ፖሊስ ኦርክስትራ ትግራይ ኣብ መንግዲ ቆቦ - ሆርሞት ብዝጋጠማ ሃንደበታዊ ሓደጋ ምግልባጥ መኪና ብስም ኤርትራዊ ዲሞክራስያዊ ኪዳን ብሓፈሻ ንመላእ ህዝቢ ኢትዮጵያ ብፍላይ ከኣ፡ ንህዝቢ ትግራይን ዝተሰመዓና መሪር ሓዝና ንገልጽ።
እዞም
ኣብ ሃገርዊ ጉባኤ ዝሳተፉ ሕጹያት ንምምራጽ ኣብ በርምንግሃም ህዝባዊ ኣኼባ ክካየድ ኢዩ
ተሓጋጋዚት ሽማግለ በርሚንግሃምን ሚድላንድስን ንሃገራዊ ኮሚሽን ንኣብ ሃገራዊ ጉባኤ ዝሳተፉ ሕጹያት ንምምራጽ ናይ ምድላው ስርሓ ኣብዚ እዋን እዚ ብምዝዛም ህዝባዊ ኣኼባ ትጽውዕ። ንኩሎም ወከልቲ ናይ ኩለን ደገፍቲ መስርሕ ዲሞክራስያዊ ለውጢ ከም ተዓዘብቲ፣ ንጡፋት ምዝጉባት
ኣብ ሱዳን ድንጎላ ኣብ ዝባሃል ቦታ ሕጹጽ ሓገዝ ድሕነትን ዝጽበዩ
ኣስታት ቅድሚ ሰሙን ኣቢሉ ካብ መዓስከር ስደተኛታት ሸገራይብ ብምህዳም ኣብ ኢድ ኣብቲ ከባቢ ዝርከቡ ኣብ መሸጣ ንግዲ ደቂ ሰባት ዝተዋፈሩ ተወላዶ ብሔረ ራሻ-ይዳ ዝወደቑ 94 ደቂኣንስትዮን ሓንቲ ነፍሰጾርን 10 ቆልዑኡ ዝርከብዎም 365 ኤርትራዊያን ስደተኛታት ኣብ
እቲ፡ ዳርጋ፡ ልቢ ኩሉ ኤርትራዊ ዘረስረሰ ሰላማዊ ሰልፊ ኒው ዮርክ ፡ኣብ ታሪኽ ቃልሲ ንዴሞክራሲ ኣብ ኤርትራ ብዘይ ምግናን ነጥቢ መቐይሮ ኢዩ ነይሩ።
መራሕ መንግስቲ ኤርትራ ከም ቀደም ተኣንገድ ተሸብሸብ ተባሂሉ ዘይኮነሲ ክሳብ መወዳእታ ሰዓት ብምስጢር ዝተታሕዘ ኣኼባ ኢዩ ኣካዪዱ። ሳላ መንፍዓት ኤርትራውያን ተቓወምቲ ኣብ ኒው ዮርክ
ምርጫ ወከልቲ ጉባኤ ንደሞክራስያዊ ለውጢ ፡ ኣብ ለንደን
ሰላም ኣብ ውሽጥን ወጻእን እትርከቡ ኩቡራት ኣሕዋት ደቂ ኤረይ ጻዕዳ፡፡እንቋዕ ናብ ብርሃነ መስቀል ብሰላም ኣብጸሓና፡፡ሎሚ ኣብ ድሮ በዓል መስቀል ኮይና ዓኾዃይ ዓኾዃይ ገዓት ሓምሊ ውጻእ ገዓት ጠስሚ እቶ፡እንብለሉ ኣብ ክልተ ገጽ ናይ መድረኽ መቐይሮ ኢና ዘለና፡፡በቲ ሓደ ካብ ዘመነ ሉቋስ ናብ ዘመነ ዮውሃንስ እንሰጋገረሉ መድረኽ
ካብ ዝሐለፈ መፋርቕ ወርሒ ነሐሰ 2011 ዓ/ም እቲ አብ መበል 21 ክ/ዘ ጸሊም ዘይርሳዕ ገበን አብ ልዕሊ ገዛእ ህዝቡን ሃገሩን ዝፈጸመ ኤርትራን ኤርትራውነትን ፍጹም በታቲኑ ብምብራስ ካብ ዝከፈአ ናብ ዝገደደ መዓሙቕ ድሕረትን ድኽነትን ዝሸመመ ገባቲ መሪሕነት ህ.ግ.ደ.ፍ. ብላዕለዋይ ማፍያዊ መራሒኡ ተማእዚኑ ነቶም ድሕሪ ጸሐይ ብራቕ
ናይ ኒውዮርክ ተኣንጎት ተሸብሸብ፣ ብዙሕ ጎስጓስ ዝተኻየደሉን ዘይተኣደነ ጥንቃቀ ዝተገብረሉን ብዕለት 25 መስከረም 2011 ርክብ ሰዓብቲ ህ.ግ.ደ.ፍ ምስ ውልቀመላኺ ኢሳያስ ተኻይዱ።
እቶም ደገፍትን ተደናገጽትን ናይ ስርዓት ህ.ግ.ደ.ፍ ብሕርያ ቅድሚት ክስርዑን ከመላኽዑን ከማዕርጉን ከምዘለዎም ክግበር እንከሎ፣ እሙናት ኣጋፈርቲ ከኣ ኣብ ዝለዓለ ተጠንቐቕ ኮይኖም ንጸጥታ ከኽብሩን ተቃወምቲ ከይሶልኩ
ብኣጋጣሚ ዕለት 18 መስከረም 2011 ዓ.ም ብዘይ ክስን ፍርድን መበል ዓሰርተ ዓመቶም ኣብ ትሕቲ ጨካን ማሕዩር ህግደፍ ዝበልዩ ዘለዉ ጀጋኑ ናይ ለውጢ ሃዋርያ ዝኾኑ ላዕለዎት መራሕቲ ሃገር ኣመልኪቱ ኣቶ ተወልደ ወልደገብሪኤል ኣገልግሎት ድምጺ ኣሜሪካ ምስ ኣምባሳዶር ኣድሓኖም ገብረማርያም ብስልኪ ዝገበሮ ሓጺር ቃለ-ምልልስ እንሆ ይቐርበልኩም ሰናይ
ክፉእ እናረአኹም ኣይትጨክኑ
ከም ኣቦታትና ሕያዎት ኩኑ
ብተስፋማርያም ወ/ጊዮርጊስ
26/09/2011 Norway
ሃገር ባዶ ኮይና ህዝብኹም ኣቃልቡ
ሓዲጎማ ከይዶም ግዜዊ ሰላም ተረኸቡ
ዘለዎ ኸኣ ብወግዒ ብጀነራል ተዓጂቡ
ገንዘቡ ጫሕ ኣቢሉ ንበሊዖም ዘይጸግቡ
ኣሕዋት ኣማዕዲኹም ኣይትታዓዘቡ
ማዕጾኹም ክፈቱዎ ብቓልዕ ተዛረቡ
ዘመነ ህግደፍ ጽሓይ ኣብ ምዕራቡ
ህዝብና ከይጸንት ብቶሎ ኣፈርክቡ
ኣብ NY.ሪኢና ብሓሶት ዝውድሱ
ዘይዕረዩ ምዕባለ ሃገራት ዘይወርሱሱ
ቅድሚት ሰሪዖም ንሂትለራት ዘሐጉሱ
ዘይተሰደ
ከተማ ኒው ዮርክ ነቲ ሃሲሱ ዝነበረ ታሪኽ ጅግንነትን ዘይተምበርካኽነትን ኤርትራውያን ዝኾልዔ ሓድሽ ቅያ ወቂራ። እቲ ንዝሓለፈ ኣስታት ዓሰርተ ዓመታት ንሃገርና ኣብሪሱ ንህዝብና ዘጽንት ዘሎን ንታሪኽ ጅግንነት ህዝቢ ኤርትራ ብኽድዓትን ጥልመትን ዝበረዘ ውልቀ መላኺ ኣብ ህይወቱ ንመጀመርታ ጊዜ ዓቢ ውርደትን ፍሽለትን ኣጋጢሞዎ። ኢሰያስ በቶም ንዓመታት ኣብ
ውልቀመላኺ ኢሳይያስ ኣፈወርቂ ሎሚ ኣብ ኒውዮርክ ንደገፍቱ ድሕሪ ዘካየዶ ኣኼባ Pain Le Quotidien ኣብ ዝተባህለ እንዳ ፒሳ ክምገብ ድሕሪ ምእትዉ፡ ናይ ተቓውሞ ሰልፊ ክገብሩ ዝወዓሉ ኣባላት ዓለም ለኻዊ ምንቅስቓስ ኤርትራውያን መንእሰያት (EYGM) ደድሕሪኡ ስዒቦም፡ “ቀታሊ፡ ሓራዲ” ኢሎም ስለዝሸደዱዎ ዝኣዘዞ መግቢ ከይጠዓመ ናብ ካልእ ኣብቲ 43rd
ኣብ ዝሓለፈ ቀዳም 17 መሰከም.2011 ምንቅስቃስ መንእሰያት ንዲሞከራስያዊ ለውጢ ስዊዘርላንድ ዓስራይ ዓመት ዝኽሪ እቶም ምሕደራዊን መንግስታን ኣካዪዳ ንኽቅየር ዝሓተቱን ላዕለዎት ሓለፍቲ ከምኡውን ነዚ ጻዊዒት‘ዚ ናብ ህዝቢ ዘብጽሑን ተባዓት ሰብ ሞያ ጋዜጠኛታትን ካልኦት ደለይቲ ለውጢን ዝተኣሰርሉ ክሳብ ሕጂ‘ውን ኣበይ ከምዘለዉ ዘይተፈለጠሉን ንምዝካር ኣብ ከተማ ዙሪክ ክብርቲ
[embed]http://demo.assenna.com/wp-content/uploads/2011/09/Adhanom-Gebremariam-Speech.pdf[/embed]
ቁጽሪ ናይቶም ብ19 መስከረም ኣብ ከተማ ሰንዓፈ ብነታጕ ዝሞቱ ሲቭል ኤርትራውያን ናብ ሸውዓተ ክብ ከም ዝበለ ምንጭታትና ካብ ኤርትራ ሓቢሮም።
ኣቐዲሙ ብመርበብ ሓበሬታ ኣሰና ከም እተገልጸ፡ ኣብ ከተማ ሰንዓፈ ናብ ቀብሪ ትጓዓዝ ዝነበረት መኪና ብነታጕ ድሕሪ ምህራማ ብኡንብኡ 5 ሰባት ክሞቱ ከለዉ እቶም ድሕሮም ዝሰዓቡ ክልተ
ከምቲ ኣብ ማዕከናት ዜና ኪቓላሕ ዚቐነየ፡ኣብታ ርአሰ-ከተማ ኢትዮጰያ ዝኾነት አዲስ ኣበባ፡ ዝተፈላለየ ሞያን ድሕረ ባይታንዘሎዎም ኤርትራዉያን፡ ዓዉደ መጽናዕቲ ኣካይዶም ነይሮም፡፡ ኣብዚ ዓውደ -መጽናዕቲ ከኣ ተሳቲፈ ነይረ፡፡ ነዚ መድረኽ እዚ ዝፈጠረ መንግስቲ ኢትዮጵያ ኮይኑ፡ኤርትራዊ ሃገራዊ ኮሚሸን ንዲሞክራሲያዊ ለዉጢድማ ነቲ መደብ ኣወሃሂዱ፡፡
ሓፈሻዊ ዕላማ ናይዚ ዓዉደ-መጽናዕቲ፡ መንግስቲ ኢትዮጵያ
ርሑስ በዓል ቅዱስ ዮሓንስ!
ሰላም ክቡራት ደቂ ኤርትራ! ብቕንያቱ ብዓበይቲ ሃገራውያንን ሃይማኖታውያንን በዓላት ተኸቢብና ኢና ቀኒና።
ኣመሪካ ዓርኪ የብላን፡ ረብሓ ጥራይ ኢዩ ዘለዋ ኪብሃል ሰሚዕና ኣሎና። ብተመሳሳሊ መገዲ፡ ኣነ ብወገነይ፡ ሓንቲ ሃገር ጸላኢ የብላን፡ ብዘይካ ግጉይ ፖሊሲ ክብል ምደለኹ።


text:
ጨንፈር ፍራንክፎርትን ከባቢኡን ብዕለት 26.02.2017 ወርሓዊ ኣኼባኡ ሰዓት 2፡00 ድ.ቀ. ጀሚሩ። ኣኼባ ብሓው ታደሰ ኣስመላሽ ኣቦመንበር ጨንፈር ብናይ እንቋዕ ደሓን መጻእኩም ምስ ተኸፈተ፥ ብሽማግለ ጨንፈር፡ ዲሲፕሊን ኣብ ጥርናፈን ሓድነትን ጽፈት ስራሕን ቅድመ-ተደላይነት ከም ዘለዎ ድሕሪ ምግላጽ፡ ናይ እዋናዊ ሓበሬታታት ምልውዋጥ ተኻይዱ።
ካብኡ ብምቕጻል፡ ኣብቲ ነዚ ኣኼባ‘ዚ ካብቶም ካልኦት ኣኼባታት ፍሉይ ዝገብሮ ጉዳይ መንእሰያት ተኣትዩ። ነቲ ፍሉይ መደብ መንእሰያት ሒዙ ዝቐረበ ኣባል ሽማግለ መንእሰይ ክብሮም ዓንዶም እዩ። ክብሮም ንመግለጺኡ ብቪድዮ ዝተቐርጸብፊልም ኣሰንዩ ንክልተ ሰዓት እዩ ዝርዝር ኣስተምህሮ ሂቡ።
ኣርእስትታት መግለጺኡ ድማ፡-
1 - ፍልልይ ኣብ መንጎ ዲሞክራስን ምልክን፤
2 - ጉዳይ ሓድነት ህዝቢ፤
3 - ብዛዕባ ናይ ጣዕሳ ወረቐት ምምላእን ምፍራምን መዘታቱን፤
4 - ኩነታት ስደተኛታት ኣብ ወጻኢ ከመይ ኣሎ፤
5 - ዓንዲ ገዛና፤ ዝብሉ እዮም ኔሮም።
ዝርዝር ዜና ኣኼባ
1 -መንእሰይ ክብሮም ነቲ ጉዳይ ደሞክራስን ምልክን ኣልዒሉ ክገልጽ እንከሎ፤ ኣድማሳዊ ኣዋጅ ሰብኣዊ መሰል ዝብል ብቪድዮ ኣብ ስክሪን እናኣርኣየ፡ ምልካዊ ስርዓት ኢሳያስ ድማ ክሳብ ክንደይ ነዚ ኣድማሳዊ ሕጊ‘ዚ ረጊጹ፡ ነቲ ብደም ውጹዓት ዝመጸ ነጻነት ጨውዩ፡ ንህዝቢ ብዘይቅዋም ብፍርሂ እናገዝአ፡ ካብቲ ቅድሚኡ ዝነበሩ ባዕዳውያን ገዛእቲ ዝፍጽሙዎ ዝነበሩ ዝኸፍአ ግፍዒ እናፈጸመ እዩ ንህዝቢ ዘመሓድር ዘሎ ይብል። ምልካዊ ኢሳያስ ካብ ትግባሬ ቅዋም ዝፈርህ ንረብሓኡ ስለ ዘይኮነ እዩ። እቲ ካብ 1993 ክሳብ 1997 ዝተነደፈ ቅዋም እውን ኣብ ግብሪ ከውዕሎ ኣይደለየን። ስለምንታይ እቲ ዝተነድፈ ቅዋም ዘይትግበር ዝብል ሕቶ ምስ ቀረበሉ ድማ፡ ቅዋም ከይተኣወጀ ዝሞተ‘ዩ እናበለ እናኣቈናጸቦ‘ውን ብቪድዮ ኣርእዩ።
ምልካዊ ኢሳያስ፡ ንኤርትራ ሲንጋፖር ክንገብራ ኢና እናበለ እናፈከረ‘ዩ መጺኡ። ግን ዝዓነወ እምበር ዝተሃንጸ ኣይረኣናን። ነተን ዝጀሃረለን ዘሎ ጥልያን ዝሃነጸን ትሕተ-ቅርጻታ‘ውን ከዐርየን ኣይበቕዐን ብምባል ስእሊ ናይ ኣስመራ ብቪድዮ እናኣርኣየ ዘሕዝን ዕንወት ሃገርና ኣርእዩ። ኢሳያስ እምበኣር ሲንጋፖር ንምግባራ ናብ ዘይዓቕሙ ካብ ምምጥጣር እታ ዝቐለለት ክገብራ ዝግብኦ ዝነበረ፡ ቅዋማውን ሕጋውን ደሞክራስያውን መንግስቲ ምትካል እያ ኔራ። ምስኡ ኣሰንዩ‘ውን ‘‘ኢሳያስ ኣፈወርቂ ኣውጽኣያ እታ ሓቂ” እትብል ግጥሚ ብሓደ ተባዕ ተቓላሳይ ዝተገጥመት ኣስሚዑ።
ቅዋም ተነፊጉና ብዘይሕጊ ብፍርሂ እናተመሓደርና፥ ኣብ ዓለም ተራእዩ ዘይፈልጥ ኩሊት ዜጋታትና እናተሸጠ፥ ህዝብና ብዘይሕጊ እናተኣስረን እናተጨፍጨፈን፥ ክሳብ እሱር ክትርእየሉ ዘይትኽእል ኩነታት እናሃለወን፥ ተቐቲሉ እንከሎ ዘይሕበረካን፥ ሬሳ ኣብ ዓዱ ምቕባር እናኣገድካን፥ ንህዝቢ ኮነ ኢልካ እናኣጥመኻን ዝወደቐ መግቢ እናሸጥካን፥ ኣብ ሃይማኖት ኢድካ እናኣእቶኻ ንህዝቢ ፋሕፋሕ እናኣበልካ፥ ንመንእሰያትካ ኣብ ብስም ኣገልግሎት ኣብ ባርነት እናቆረንካን ኣብ ዘይቅኑዕ ውግእ እናኣጽነትካን፥ ሃገር ገዲፎም ክጠፍኡን ግዳይ ገበነኛታት ክኾኑ እናገበርካን እንከሎኻ ሃገር ሰላም ኣላ ጽቡቕ ኣላ ምባልከ ምስ ምንታይ ይቚጸር? እዚ ኩሉ እናገበረ ድማ‘ዩ ኣብ ናይ 50 ዓመት ኢዮበልዩ የራኽበና ብምባል ገና ጸገምና ከም ዘይውዳእ ዝገለጸልና።
እታ ሓንቲ ንኣና ብፍላይ ንመንእሰያት ካብዚ ጸገም‘ዚ ንምንጋፍ እትጽበየና ዘላ እምበኣር፡ ኣብ ዓዲ ዲሞክራሲ እናተቐመጥና፡ ካብኦም ተማሂርና ፍርሂ ኣወጊድና ዓበይቲ ዝገደፉልና ቃልሲ ብምቕጻል፡ ምእንት‘ቲ ማንም ሰብ ፈትዩ ክህበና ጸሊኡ ድማ ክኸልኣና ዘይክእል መሰልና ብቘራጽነት ምቅላስ እያ ይብል መንእሰይ ክብሮም። ስርዓት ህግደፍ ሰብ ክኣስር እኽእልዩ ንሕልናና ክኣስሮ ግን ኣይክእልን‘ዩ። ስለዚ ሕልናና ነቃልሶ ብምባል‘ውን ምሕጽንታ ኣቕሪቡ።
2 -ካብኡ ቀጺሉ‘ውን መንእሰይ ክብሮም ሓርበኛዊ ኣበሃህላ ናይ ደጀዝማች ባህታ ሓጎስ ኣብነት ብምጥቃስ ሓርበኛዊ ስምዒትና ከነትርር ከም ዘሎና ይገልጽ። ደጀዝማች ባህታ ሓጎስ ኣብ 1894 ብጥልያን ኣዋልድ ክህቦም ምስ ተሓተቱ፡ ነዋልድ ሃገረይ ንባዕዲ ኣሕሊፈ ካብ ዝህብ ሞት ይሕሸኒ ብምባልዮም መሊሶሙሉ። ንሕና መንእሰያት ድማ ኣብነት ኣቦታትና ተኸቲልና ሓድነትና ነጽንዕ ንኣሕዋትና ንባዕዳውያን ኣሕሊፍና ኣይንሃብ ዝብል መልእኽቲ‘ውን ኣመሓላሊፉ።
3 -ኣብ ጉዳይ ጣዕሳ ምፍራም ክዛረብ እንከሎ‘ውን፡ ብቐዳምነት ናይ ጣዕሳ ምፍራም እንታይ‘ዩ ዕላምኡ ምፍላጥ የድሊ ይብል። ስርዓት ኢሳያስ በቲ ካብ ዓለም ዝወርዶ ዘሎ መሓንቖ ክድሕን ክብል፡ ብገንዘብ ህዝቢ ማለት ብሽያጥ ወርቂ ይኹን ብኻልእ ሜላታት ብዝእክቦ ገንዘብ ዕሱባት እናጥረየ ፕሮፓጋንዳ ዝነዝሑሉን ንህዝቢ ዘደናግሩሉን ብምውፋር‘ዩ ዝጐዓዝን ናይ ጣዕሳ ፈርሙ እናበለ ዝጉስጉስን ዘሎ። እቲ ናይ ጣዕሳ ዝተፈረመ ወረቐት እምበኣር ንብዙሓት መንእሰያት ኣብቲ ቦታ ናይ ኤምባሲ ዝተርፍ እዩ ዝመስሎም። ናብ ናይ ዝተፈላለያ ናይ ዓለም ትካላት እናኣመሓላለፎ እዩ ህዝቢ ኣብ ጐድነይ ኣሎ፡ ሃገር ጽቡቕ ከም ዘላ ጸገም ዝበሃል ከም ዘየለ ዘረጋግጽ ድማ እንሆ ኩሎም ተጋጊና ኔርና ኢሎም ናይ ጣዕሳ ወረቐት እጽሕፉ ብምባል‘ዩ ንከታልል ዝጥቀመሉ። እዚ ድማ ተመሊሱ ነቶም ዝፈረሙ ከም ዝጐድእ ርዱእ‘ዩ። እቲ ተረባሒ እምበኣር ስርዓት ኢሳያስ ጥራይ እዩ። ናብቲ ምኽንያት ናይ‘ዚ ኩሉ ስደትናን ጥፍኣትናን ዝኾነ ስርዓት ምምላስ ማለት ድማ ጥፍኣት እዩ፥ ስለምንታይ ኣብ እንዳ ህግደፍ እንተፈረምካ ትጠፍእ እንተዘይፈረምካ ድማ ጥጠፍእ‘ዩ። ንብዘይሕጊ ዝወጹ ጥራይ‘ውን ኣይኮኑን ዘፈርሙ ዘለዉ፤ ክሳብ ንብሕጊ ዝወጹ‘ውን የፈርሞ‘ዮም እቲ ቊጽሪ ክበዝሓሎም። ስለዚ ንጠንቂ ስደትና ዝኾነ ስርዓት ተቢዕና ንቃለሶ ይብል መንእሰይ ክብሮም።
4 -ቀጺሉ ኣብ ኩነታት ስደተኛታት ክዛረብ እንከሎ‘ውን፥ ኣብዚ ዘሎናዮ ግዜ ኤውሮጳውያን ብብዝሒ ስደተኛታት ዓቕሎም ስለ ዝጸበቦም፡ ንስደተኛታት ዝመልከት ሓድሽ ሕግታት እናኣውጽኡን እናኣትረሩዎን እዮም ዝኸዱ ዘለዉ፤ ኣብ ጀርመን ንገለ ዜጋታት ናይ ካልእ ሃገራት ኣብ ሃገሮም ጸገም ከም ዘሎ እናፈለጡ ይጥርዝዎም ኣለዉ፥ ከምኡ‘ውን ምስ መንግስቲ ኤርትራ ብምስምማዕ መፍትሒ ከናድዩ ይረኣዩ ኣለዉ፤ ኣብ ስዊትዘርላንድ‘ውን ብደረጃ ቤት ፍርዲ ኣብ ልዕሊ ኤርትራውያን ስደተኛታት ዝግበር ዘሎ ተጽዕኖ ንርእዮ ኣሎና፤ እስራኤል‘ውን ብወገና ንገለ ኣፍሪቃውያን ሃገራት ገንዘብ እናሃበት ንኤርትራውያን ስደተኛታት መጒሓፊ ትጥቀመለን ኣላ፤ ስለዚ መሰረታዊ ፍታሕ ካብ ካልኦት ከይተጸበኻ ምቅላስ ጥራሕ‘ዩ ይብል።
5 -ኣብ መወዳእታ ዘረብኡ‘ውን፡ ዓንዲ ገዛና ሓድነትናዩ ይብል። ኣብዚ ኣርእስቲ‘ዚ ናይ ብዙሓት ሃገራት ከም ኣብ ኡክረይን ዝተገበረ ህዝባዊ ናዕቢ ይኹን ካልእ ኣብነታት እናጠቐ፡ ህዝቢ እንተ ሓቢሩ ዝዓግቶ ከም ዘየለ ኣስፊሑ ገሊጹ። ህዝቢ ንገበነኛታት ሒዙ ኣብ ፍርዲ ዘቕርበሉ ግዜ‘ውን ክመጽእ‘ዩ ብምባል ድማ ኣገዳስነት ሓድነት ወሳኒ ምዃኑ ገሊጹ።
ኣብ መደምደምታ‘ውን ብዙሓት መንእሰያት ንዝሓለፈ ገዲፍና ንዝመጽእ ፍርሂ ኣወጊድና ብትብዓት ንቃለስ ዝብል መልእኽቲ ኣመሓላሊፎም። ዓበይቲ ኣቦታት‘ውን ብወገኖም ንሕልናን ነቃልሶ እዚ ስርዓት‘ዚ ብ1991 ናይ ውድባት ሓሸውየ የለን ምስ በለ ተቐቢጹ‘ዩ፡ ካብ ባዕዳውያን ገዛእትና ዝገደደ ስርዓት‘ዩ ዘሎና፥ ከምቲ ሽምዓ ንርእሳ መኺኻ ንገዛ ተብርህ፡ ነፍሶም ሰዊኦም ንኣና ከብርሁ ዝሓለፉ እታ ብርሃን ኣብ ጸልማት ተቐይራ ኣላ፥ ስለዚ ምስ በሰላኹም ኢኹም መጺእኩም ዘለኹም ሓላፍነትኩም ምኻኑ ፈሊጥኩም ተቓለሱ ዝብል ምዕዶታት ለጊሶም።
በዚ ድማ ኣኼባ ሰዓት 4፡30 ብዝክረሰማእታት ተደምዲሙ።


text:
Asylum Help (ሓገዝ ዑቕባ) ኣብ መላእ ዩኬ ከም ኣካል Migrant Help (ማይግራንት ሀልፕ) ኦርጋናይዜሽን ንሓተትቲ ዑቕባ ርእሱ ዝኸኣለ ምኽርን መምርሕን ይህብ፡፡ Migrant Help (ማይግራንት ሀልፕ) ካብ 1963 ጀሚሩ ንስደተኛታት ግልጋሎታት ሓገዝ እናሃበ ዝርከብ ናይ ዩኬ ትካል ገባሪ ሰናይ እዩ፡፡ ብዛዕባ Migrant Help (ማይግራንት ሀልፕ) ዚያዳ ሓበሬታ ንምርካብ ብኽብረትኩም ኣብዚ ጠዉቑ፡፡.
Asylum Help (ሓገዝ ዑቕባ) ከይዲ ዑቕባ ኣዝዩ ሕልኽላኽን ንምጽራይ ኣጸጋሚ ክኾን ከምዝኽእል ይግንዘብ፡፡ ንስኹም ኣብ ዩኬ ሓድሽ ዝመጻእኹም ወይ ዝተወሰነ ግዜ ዝጸናሕኹም እንተኾይንኩም፣ Asylum Help (ሓገዝ ዑቕባ) ኣብ ውሽጢ እቲ ከይዲ ንዓኹም ንምሕጋዝ ሓገዝን መምርሒን ንምሃብን ድልዉ እዩ፡፡.
Asylum Help (ሓገዝ ዑቕባ) ኣብ መላእ ዩኬ ዝሰርሕን ሚስጥራዊን ኣድልዎ ዘይብሉ ምኽሪ ንምሃብ ጻዕሪ ዝገብር እዩ፡፡ ኩነታትኩም ክትግንዘቡን ኣብ ሓበሬታ ተሞርኵስኩም ውሳነ ንክትወስኑን ዘድልየኩም ሓበሬታን እታዎትን ክህበኩም ኢና፡፡ እንተኾነ ግን፣ ግልጋሎት ጥብቅና ክንህብ ኣይንኽእልን፣ ግን ግቡእ እንተኾይኑ፣ ናብ ከባቢያዊ ሓገዝ ወሃብቲ ትካላት ኣሕሊፍና ክንህበኩም ንኽእል ኢና.
Asylum Help (ሓገዝ ዑቕባ) ኣብ ዩኬ ዑቕባ ንዝሓተተ ወይካኣ ዑቕባ ኣበይ ከምዝሕተት ሓበሬታ ንዝደሊ ዝኾነ ሰብ ይወሃብ፡፡
ብኽብረትኩም ብዛዕባ መሰልን ዝግባኣኩም ረብሓን ምኽሪ ምሃብ ከምንኽእል ግን ናይ ሕጊ ምኽሪ ወይ ሕጋዊ ውክልና ክንህብ ከምዘይንኽእል ተረድኡልና፡፡ ይኹንዳኣምበር፣ ዝርዝር ብቑዓት ናይ ሕጊ ተወከልቲ ክንህበኩም ንኽእል ኢና፡፡


text:
እቲ ኩባኒያ ሓዱሽ ዕድል ስራሕ ንምፍጣር ተሊሙ
መቐለ ለካቲት 30/2009(ድወት) ቻይናዊ ኩባኒያ መፍረዪ ጫማ ቲኮን 100ሽሕ ሓዱሽ ዕድል ስራሕ ኣብ ኢትዮጵያ ንምፍጣር ከምዝተለመ ገሊፁ።
እቲ ኩባኒያ ኣብ ኢትዮጵያ ብዘካየዶ ኢንቨስትመንት ብርክት ንዝበሉ ዜጋታት ልድል ስራሕ ብምፍጣር ኣብ ቑጠባ እታ ሃገር እጃሙ የበርክት ከምዘሎ ብምግላፅ ብኣንፃሩ ኣብ ኢትዮጵያ ብዘሎ ሕሳር ዋጋ ሓይሊ ሰብን ተመራፂ ፖሊሲ ኢንቨስትመንትን ተጠቃሚ ከምዝኾነ እቲ ኩባኒያ ገሊፁ ።
ኣብ 2011ዓ.ም.ፈረንጂ ኣብ ኢንቨስትመንት ኢትዮጵያ መዋእለ ንዋዩ ዘውፈረ እዚ ኩባኒያ ን6ሽሕ ዜጋታት ዕድል ስራሕ ዝፈጠረ ኾይኑ ሸርፊ ወፃኢ ኣብ ምርካብ’ውን ዝዓዘዘ እጃም ከምዘለዎ ገሊፆም ዳይሬክተር ሁጂያን ግሩፕ ዣንግ ሃሮንግ ተዛሪቦም።
ብቐፃልነት ኣብ ኢትዮጵያ 100ሽሕ ዕድል ስራሕ ብምፍጣር 10ቢሊዮን ዶላር ርእሰ ማል ንምፍራይ ትልሚ ከምዘለዎ ገሊፆም እቶም ዳይሬክተር ከም ፀብፃብ ጋዜጣ ፒፕልስ ዴይሊ።


text:
ገበር | ንስራሕካ ብኸመይ ከም እትሕጐሰሉ
ጻዕሪ ንዚሓትት ስራሕ ብኸመይ ከም እትሕጐሰሉ
“ሰብ እንተ በልዔን እንተ ሰተየን፡ ብዅሉ ጻዕሩ ጽቡቕ እንተ ረአየን፡ እዚውን ውህበት ኣምላኽ እዩ።” (መክብብ 3:13) ኣምላኽ ብስራሕና ባህ ኪብለና ዚደሊ እንተ ደኣ ዀይኑ፡ ብኸመይ ከምዚ ዝኣመሰለ ሓጐስ ክንረክብ ከም እንኽእል ኬርእየናስ ርትዓዊዶ ኣይኰነን፧ (ኢሳይያስ 48:17) እቲ ዜሐጕስ፡ በቲ ቓሉ ዝዀነ መጽሓፍ ቅዱስ ኣቢሉ ሓጐስ ክንረኽበሉ እንኽእል መገዲ የርእየና እዩ። ኣብ ስራሕካ ዕግበት ምእንቲ ኽትረክብ፡ ነዚ ዚስዕብ ኣብ መጻሓፍ ቅዱስ እተመስረተ ምኽሪ መርምር።
ብዛዕባ ስራሕ ኣወንታዊ ኣረኣእያ ኣማዕብል
ስራሕካ ኣእምሮኣዊ ወይ ጕልበታዊ ወይ እውን ክልቲኡ ዘጣመረ ይኹን ብዘየገድስ፡ “ኣብ ዕዮ ዘበለ ረብሓ አሎ።” (ምሳሌ 14:23) እንታይ ዓይነት ረብሓ እዩ፧ ቅድም ቀዳድም፡ ጻዕሪ ዚሓትት ስራሕ፡ ብስጋ ዜድልየና ነገራት ንኸነማልእ ይሕግዘና እዩ። ሓቂ እዩ፡ ኣምላኽ ነቶም ብቕንዕና ዜምልኽዎ ሰባት ዜድልዮም ዘበለ ነገራት ከም ዜማልኣሎም ተመባጺዑ እዩ። (ማቴዎስ 6:31, 32) ይኹን እምበር፡ ብትግሃትን ብቕንዕናን ንመነባብሮና ኢልና ብምዕያይ፡ ዝከኣለና ኽንገብር እውን ይጽበየና እዩ።—2 ተሰሎንቄ 3:10።
ስለዚ፡ ንስራሕ ከም ሓደ ናብ ሸቶና ዜብጽሕ ሜላ ጌርና ኽንርእዮ ንኽእል ኢና። ስራሕ፡ ክብረት ብዘለዎ መገዲ ሓላፍነትና ንኽንፍጽም ዚሕግዝ እዩ። ወዲ 25 ዓመት ዝዀነ ጆሽዋ፡ “ንገዛእ ርእስኻ ኽትናቢ ምኽኣል፡ ሓደ ዓወት እዩ” በለ። ቀጺሉ ኸኣ፡ “ወጻኢታትካ ኽትሽፍን እንተ ኽኢልካ፡ ስራሕካ ነቲ እትደልዮ ነገር ኣማሊኡልካ ኣሎ ማለት እዩ” በለ።
ብተወሳኺ፡ ጻዕሪ ዚሓትት ስራሕ፡ ጽዒርካ ስለ እትሰርሖ ንርእስኻ ኣኽብሮት ከም ዚህልወካ እዩ ዚገብር። ስራሕና ዜሰልኪ ወይ እውን ኣጸጋሚ እኳ እንተ መሰለ፡ ኣብ ስራሕና ንኽንጸንዕ ገዛእ ርእስና ምስ እንግስጽ፡ ልዑል መለክዒታት ንስዕብ ከም ዘለና ብምፍላጥና ዕግበት ክንረክብ ንኽእል ኢና። እዚ ኸኣ፡ ነቲ ኻብቲ ጻዕሪ ዚሓትት ስራሕ ንኽንሃድም ዘሎና ዝንባለ ኸም እተዓወትናሉ እዩ ዜርኢ። (ምሳሌ 26:14) ስለዚ እምበኣር፡ ስራሕ ብዙሕ ዕግበት እዩ ዜምጽእ። እቲ ኣብ ዝሓለፈት ዓንቀጽ እተጠቕሰ ኣሮን፡ “ምሉእ መዓልቲ ኽሰርሕ ድሕሪ ምውዓለይ፡ ጽቡቕ እዩ ዝስምዓኒ” በለ። ቀጺሉ ኸኣ፡ “ኣብ ስራሐይ ኣዝየ እኳ እንተ ደኸምኩ፡ ዋላ እውን ሰባት ንስራሐይ እንተ ዘየስተብሃልሉ፡ ሓደ ነገር ከም ዝዓመምኩ እፈልጥ እየ” በለ።
ኣብ ስራሕካ ብትግሃት ዕየ
መጽሓፍ ቅዱስ ብዛዕባ እቲ “ኣብ ዕዮኡ ፈጣን ዝዀነ” ሰብኣይን ብዛዕባ እታ ‘ተሐጒሳ ብኢዳ እትዓዪ’ ሰበይትን ብጽቡቕ ይዛረበሎም እዩ። (ምሳሌ 22:29፣ 31:13) ሓደ ሰብ ብኡብኡ ኽኢላ ኪኸውን ከም ዘይኽእል ፍሉጥ እዩ። መብዛሕትና ድማ ዘይንመልኮ ስራሕ ክንሰርሕ ኣየሐጕሰናን እዩ። ብዙሓት ሰባት ንዕዮኦም ዘይሕጐሱሉ እውን ብእኡ ምኽንያት እዩ፣ ንኺመልክዎ ኸኣ ኣይጽዕሩን እዮም።
ሓደ ሰብ፡ ሓደ ዕዮ ብኸመይ ብኽእለት ኪዕየ ኸም ዚከኣል ኪመሃር እንተ ጽዒሩ፡ ኣብ ዝዀነ ዓይነት ስራሕ ባህ ኢልዎ ኺሰርሕ ይኽእል እዩ። ወዲ 24 ዓመት ዝዀነ ዊልያም፡ “ኣብ ሓደ ዕዮ ዝከኣለካ ብምግባር ውጽኢቱ ኽትርኢ ኸለኻ፡ ኣዝዩ ዜዕግብ እዩ” በለ። ቀጺሉ ኸኣ፡ “ከምዚ ዝኣመሰለ ስምዒት ኪርከብ ዚከኣል ግና ብኣቋራጭ ወይ ካብቲ ዚግብኣና ንታሕቲ ብምዕያይ ኣይኰነን” በለ።
ስራሕካ ንኻልኦት ኣብ ዚጠቕመሉ መገዲ ኣተኵር
ብዛዕባ እቲ እተእትዎ ዘለኻ መጠን ገንዘብ ጥራይ ኣይትሕሰብ። ኣብ ክንዳኡስ፡ ‘እዚ ስራሕ እዚ ኣድላዪ ዝዀነ ስለምንታይ እዩ፧ እዚ ስራሕ እዚ፡ ብግቡእ እንተ ዘይዕይየ ወይ እውን ፈጺሙ እንተ ዘይስራሕ ነይሩኸ እንታይ መጋጠመ፧ ስራሐይ ንኻልኦት ብኸመይ እዩ ዚጠቕሞም፧’ ኢልካ ንርእስኻ ሕተታ።
ብፍላይ እታ ናይ መወዳእታ ሕቶ ኽንሓስበላ ጽቡቕ እዩ፣ ምኽንያቱ ስራሕ ኣዝዩ ዜዕግብ ኪኸውን ዚኽእል ንኻልኦት ሰባት ብኸመይ ከም ዚጠቕሞም ምስ እንግንዘብ እዩ። የሱስ እውን እንተ ዀነ፡ “ካብ ምቕባል፡ ምሃብ የሐጕስ” ኢሉ ነይሩ እዩ። (ግብሪ ሃዋርያት 20:35) ካብቲ እንህቦ ኣገልግሎት ብቐጥታ ዚጥቀሙ ኣስራሕትን ዓማዊልን እኳ እንተ ዀኑ፡ ካልኦት ሰባት እውን ካብ ጻዕርና ይጥቀሙ እዮም። እዚኣቶም ድማ ኣባላት ስድራ ቤትናን እቶም ስኡናትን እዮም።
ኣባላት ስድራ ቤትና። ሓደ ርእሲ ስድራ ቤት ንኣባላት ስድራቤቱ ንኺናቢ ኣበርቲዑ ምስ ዚዓዪ፡ እንተ ወሓደ ብኽልተ መገዲ ይጠቕሞም። ቀዳማይ፡ ዜድልዮም ስጋዊ ነገራት ማለት ምግብን ክዳንን መዕቘብን የማልኣሎም። በዚ ኸምዚ፡ ‘ነቶም ናቱ ኺናቢ’ ብኣምላኽ ንእተዋህቦ ሓላፍነት ይፍጽም። (1 ጢሞቴዎስ 5:8) ካልኣይ፡ ሓደ ትጉህ ኣላዪ ስድራ ቤት፡ ብኣብነቱ ኣቢሉ ጻዕሪ ዚሓትት ስራሕ ዘለዎ ኣገዳስነት ይምህር እዩ። እቲ ኣብ ዝሓለፈት ዓንቀጽ እተጠቕሰ ሼን፡ “ኣቦይ ጽቡቕ ናይ ስራሕ ልማድ እዩ ነይርዎ፣ በዚ ድማ ብሉጽ ኣብነት ዚኸውን እዩ” በለ። ኣስዒቡ እውን፡ “ኣቦይ ኣብ ምሉእ ህይወቱ ብጻዕሪ ዝዓየየ፡ ሓቀኛ ሰብኣይ እዩ፣ መብዛሕትኡ ግዜ ኸኣ ጸራቢ ዀይኑ እዩ ዓይዩ። ካብ ኣብነቱ ድማ በእዳውካ ብምዕያይ ንኻልኦት ሰባት ግብራዊ ጥቕሚ ዜምጽእ ነገር ምስራሕ፡ ዋጋ ኸም ዘለዎ ተማሂረ እየ” በለ።
ስኡናት። ሃዋርያ ጳውሎስ ንክርስትያናት “ነቲ ስኡን ዜማቕሎ ምእንቲ ኺህልዎስ . . . ይጽዓር” ብምባል ምኽሪ ሃበ። (ኤፌሶን 4:28) እወ፡ ንዓናን ንስድራ ቤትናን ብስጋ ዜድሊ ንምምላእ ምስ እንጽዕር: ንሽጉራት ክንሕግዝ ዜኽእለና ዓቕሚ እውን ይህልወና እዩ። (ምሳሌ 3:27) ስለዚ እምበኣር፡ ጻዕሪ ዚሓትት ስራሕ ምስራሕ፡ ነቲ ኻብ ምሃብ ዚርከብ ዝዓበየ ሓጐስ ንኸነስተማቕሮ ይሕግዘና እዩ።
ካብቲ ኻባኻ ዚድለ ንላዕሊ ዕየ
የሱስ ኣብቲ ውሩይ ናይ ከረን ስብከቱ፡ “ሓደ ብዓል ስልጣን ከተገልግሎ ኢሉ ሓደ ምዕራፍ ምስኡ ኽትከይድ እንተ ገዲዱካ፡ ክልተ ምዕራፍ ምስኡ ኺድ” በለ። (ማቴዎስ 5:41) ነዚ ስርዓት እዚ ኣብ ስራሕካ ኽትዓይየሉ እትኽእል ብኸመይ ኢኻ፧ ኣብ ክንዲ ኻብቲ ዚግብኣካ ንታሕቲ እትዓዪ፡ ካብቲ ዚግብኣካ ንላዕሊ ኽትዓይየሉ እትኽእል መገዲ ኣናዲ። ብሕታዊ ሸቶታት ኣውጽእ፣ ኣብ ስራሕካ ኻብቲ ዚግብኣካ ንላዕሊ ብዝበለጸን ብዝቐልጠፈን መገዲ ንኽትዓዪ ቘራጽነት ግበር። ኣብ ንኣሽቱ ነገራት እውን ከይተረፈ፡ ብብሉጽ መገዲ ኽትዓዪ ጽዓር።
ካብቲ ዚግብኣካ ንላዕሊ ምስ እትዓዪ፡ ንስራሕካ ብዝያዳ ኽትሕጐሰሉ ትኽእል ኢኻ። ስለምንታይ፧ ንተግባራትካ ባዕልኻ ስለ እትቈጻጸሮ እዩ። ዝያዳ እትዓዪ ዘለኻ ብፍታውካ ደኣ እምበር፡ ካልእ ሰብ ስለ ዘገደደካ ኣይኰነን። (ፊልሞን 14) እዚ ድማ ነቲ፡ “ኢድ ትጉሃት ክትገዝእ እያ፡ እታ ሃካይ ግና ክትግብር እያ” ዚብል ኣብ ምሳሌ 12:24 ዚርከብ ስርዓት እዩ ዜዘኻኽረና። ሓቂ እዩ፡ ሒደት ሰባት ቃል ብቓሉ ባሮት ኰይኖም ይዓይዩ ወይ ይግብሩ እዮም። ይኹን እምበር፡ ካብቲ ዚግብኦ ንታሕቲ ጥራይ ዚዓዪ ሰብ፡ ብትእዛዝ ካልኦት ስለ ዚሰርሕ፡ ባርያ ኸም ዝዀነ ይስምዖ ይኸውን። እቲ ፈትዩ ኻብቲ ዚግብኦ ንላዕሊ ዚዓዪ ሰብ ግና ንህይወቱ ባዕሉ ኸም ዚቈጻጸራ ዀይኑ እዩ ዚስምዖ። ጐይታ ተግባራቱ ኸኣ እዩ ዚኸውን።
ንስራሕ ብዚምልከት ሚዛንካ ሓሉ
ጻዕሪ ዚሓትት ስራሕ ምስራሕ ዚነኣድ እኳ እንተ ዀነ፡ ህይወት ግና ኣብ ስራሕ ጥራይ እተመርኰሰት ኣይኰነትን። መጽሓፍ ቅዱስ ብትግሃት ክንዓዪ እዩ ዜተባብዓና። (ምሳሌ 13:4) ብስራሕ ውሉፋት ክንከውን ግና ኣየተባብዓናን እዩ። ኣብ መክብብ 4:6፡ “ካብ ምሉእ ሕፍኒ ምስ ጻዕርን ደድሕሪ ንፋስ ምጕያይንሲ ሓንቲ ዕሙዅቲ ምስ ዕረፍቲ ይሐይሽ” ዚብል ነንብብ። እዚ እንታይ ትርጕም እዩ ዘለዎ፧ ብስራሕ ውሉፍ ዝዀነ ሰብ፡ ስራሑ ንዅሉ ግዜኡን ሓይሉን ዚጽንቅቖ እንተ ዀይኑ፡ ፍረ ጻዕሩ ፈጺሙ ዘየሐጕሶ ኪኸውን ይኽእል እዩ። ከም ውጽኢቱ ኸኣ ስራሑ ፋይዳ ዘይብሉ፡ “ደድሕሪ ንፋስ ምጕያይ” እዩ ዚኸውን።
መጽሓፍ ቅዱስ፡ ብዛዕባ ስራሕ ሚዛናዊ ኣረኣእያ ንኸነማዕብል ኪሕግዘና ይኽእል እዩ። ሽሕ እኳ ኣብ ስራሕና ብትግሃት ክንዓዪ ኸም ዘሎና ዚነግረና እንተ ዀነ፡ ‘እቲ ዚሓይሽ ክንምርምር’ እውን ይምዕደና እዩ። (ፊልጲ 1:10) እቲ ዚሓይሽ ተባሂሉ ዘሎ፡ ነቲ ምስ ስድራ ቤትካን ፈተውትኻን እተሕልፎ ግዜ እዩ ዜጠቓልል። ካብዚ ብዝያዳ ዚሓይሽ ድማ ከም ቃል ኣምላኽ ምንባብን ምስትንታንን ዝኣመሰለ መንፈሳዊ ንጥፈታት እዩ።
እቶም ንህይወቶም ብሚዛናዊ መገዲ ዚመርሕዋ ሰባት፡ ንስራሖም ብዝያዳ ኺሕጐሱሉ ይኽእሉ እዮም። እቲ ኣቐዲሙ እተጠቕሰ ዊልያም፡ “ሓደ ኻብቶም ናይ ቀደም ኣስራሕተይ፡ ሚዛናዊ ናይ ስራሕ ልማድ ብምህላው ዝመጸ ጽቡቕ ኣብነት እዩ ዚዀነኒ” በለ። ቀጺሉ ኸኣ ከምዚ በለ፦ “ኣበርቲዑ እዩ ዚዓዪ፣ ስራሑ ብሉጽ ስለ ዝዀነ ድማ ምስ ዓማዊሉ ጽቡቕ ርክብ እዩ ዘለዎ። እንተዀነ ግና፡ ኣብ ነፍሲ ወከፍ መዓልቲ ስራሑ ምስ ወድአ፡ ከመይ ገይሩ ስራሑ ገዲፉ ኣብ ስድራ ቤቱን ኣብ ኣምልኾኡን ጥራይ ከም ዜተኵር ይፈልጥ እዩ። ንሱ ሓደ ኻብቶም ኣነ ዝፈልጦም ኣዝዮም ሕጉሳት ሰባት እዩ።”
ዝያዳ ፍለጥ
ንቕሑ!
ናይ ሓቂ ዓወት ብኸመይ ከም ዚርከብ
ናብ ናይ ሓቂ ዓወት ኪመርሓካ ዚኽእል ሓሙሽተ ግብራዊ ነጥብታት።


text:
ሕጊ፡ ንስኒትን ዕቤትን፣ ገበናዊ ሕጊ ኤርትራ
ሳልሳይ ክፋል
ሰንበት ማዝያ ዕለት 2, 2017 ዓም (ብፈረንጂ)
ሰንበት መጋቢት ዕለት 24, 2009 ዓም (ብግዕዝ)
ምርግጋጽ ንጽህና፡ ብመሰረት’ዚ መትከል’ዚ፡ ድንጋገታት ገበናዊ ሕጊ ኤርትራ ወይ ከኣ ዝኾነ ካልእ ሕጊ ብኣንጻሩ እንተዘይደንጊጎም፡ ዝኾነ ክሱስ ኣብ መስርሕ ፍርዲ ንጽህናኡ ዘረጋግጸሉ መርትዖ ከቕርብ ክሕተት ከምዘይግባእ ድንጋገታት ሕጊ ገበናዊ ስርዓት ኤርትራ የነጽሩ። እዚ መትከል’ዚ፡ ክሱስ ገበነኛ ምዃኑ ኪኖ ምኽኑይ ምጥርጣር ሓሊፉ ዘረጋግጽ መርትዖ ናይ ምቕራብ ሓላፍነት ናይ ኣኽባር ሕጊ ምዃኑ የነጽር። እዚ ማለት ከኣ ኣኽባር ሕጊ ክሲ ቅድሚ ምምስራቱ ኣንጻር ክሱስ ዝውዕል እኹል መርትዖ ከምዝተኣከበ ናይ ምርግጋጽ ሓላፍነት ኣለዎ ማለት እዩ። ኣኽባር ሕጊ ኪኖ ምኽኑይ ምጥርጣር ሓሊፉ ዘረጋግጽ መርትዖ ከይሓዘ ክሲ ምስዝምስርት፡ ክሱስ ንጹህ ምዃኑ (ገበነኛ ዘይምዃኑ) ዘረድእ መርትዖ ምቕራብ ከየድለዮ ንጹህ ተባሂሉ ብነጻ ክሰናበት እዚ መትከል የገድድ። እዚ ማለት ግን ክሱስ ካብ ገበን ነጻ ንክበሃል ፈጺሙ መርትዖ ናይ ምቕራብ ግዴታ የብሉን ማለት ኣይኮነን። ምኽንያቱ፡ ደያኑ ነቲ ብኣኽባር ሕጊ ዝቐረበ መርትዖታት ድሕሪ ምምርማር ክሱስ ንዝቐረበሉ ክሲ ውዒልዎ ክኸውን ይኽእል እዩ ናብ ዝብል መደምደምታ እንተበጺሖም፡ ክሱስ ንዑኡ ዝድግፍ መርትዖ (መከላኸሊ መርትዖ) ብምቕራብ ክከላኸል ግዴታኡ እዩ። እዚ ኣብዚ ደረጃ’ዚ ብክሱስ ዝቐርብ መርትዖ ንጽህናኡ ብቀጥታዊ መገዲ ዘረጋግጽ ክኸውን ወይ’ውን ነቲ ብኣኽባር ሕጊ ዝቐረበ መርትዖታት ሕጋውነቱን ተኣማንነቱን ዝብድህ ወይ ኣብ ሕቶ ምልክት ዘውድቕ፡ ሚዛኑ ዘጉድልን እንተኾይኑ’ውን ናጻ ተባሂሉ ንክልቀቕ ዘኽእል ይኸውን።
1. መትከል ማዕርነት ኣብ ቅድሚ ሕጊ፡ እዚ መትከል’ዚ ኩሉ ሰብ ኣብ ቅድሚ ገበናዊ ሕጊ ማዕረ ምዃኑን ድንጋገታት ገበናዊ ሕጊ ንኩሉ ሰብ ብማዕረ ተፈጻምነት ከምዘለዎምን እዩ ዘውሕስ። ገበናዊ ሕጊ ኣብ ዓሌት፡ መበቆል፡ ቋንቋ፡ ሕብሪ፡ ጾታ፡ ሃይማኖት፡ ስንክልና፡ ዕድመ፡ ቁጠባዊ ወይ ማሕበራዊ ጽፍሒ ተመርኲሱ ብኣፈላላይ ዝፍጸም ከምዘይኮነ ከኣ የረጋግጽ።............................
..............*ኣብ`ዚ ታሕቲ ዘሎ መላግቦ ሕጥበ-ጽሑፍ ጠዊቕኩም ኣምብብዎ ኢኹም።
*ብርሃነ ሃብተማርያም


text:
መባእታ
ብመጀመርያ ርሑስ በዓለ ልደት ይግበረልና። ንሕዝብና፡ ጸሎቱ ሰሚዑ፡ ንዝጸምኦ ሰላምን ፍትሕን ዝህብ፡ ንሕማቑን ጠንቂ ሓዘኑን ዝቕንጥጥን በዓለ ልደት ይግበረሉ።
መእተዊ፡
ሃገር ኣሎና፡ ኣብ ሃገርና ፖለቲካዊ ምሕደራ’ሎ፡ ክብል ዝኽእል ዘሎ ኣይመስለንን፤ እንተሎ ከኣ ክንሰምዖ ድልዋት ኢና። እዚ ስለ ዝሰኣና ግን፡ ንቃለስ ኣሎና፤ እኻድኣ ከም ኣሕዛብ፡ ብሰንኪ’ቲ ርእሱ ዝተዘናበሎ መራሕን፡ ኣሳእኑን ኣእዳውን ኮይኖም ዝሰርሑ ዘለዉ ዓያሹ መጥፋእቲ ዓደቦኦምን፡ ከም ህዝቢ ኣብ ሓደጋ ንርከብ። ሓቀኛ ለውጢ ኣብ ኤርትራ፡ ኣማራጺ ዘይብሉ፡ ህጹጽ ጠለብና እዩ።
ሃገርና ብደረጃ ዓለም ከይተረፈ ስምን ኣድናቖትን ዘትረፉ ብዙሓት ምሁራንን ለባማትን ኣለዉዋ። እንተኾነ፡ ምሁርን ለባምን ዝጽይኑ በሃማት ‘ውን ስለዘለዉዋ፡ እሞ ድማ ንግዚኡ ሰብ ጠበንጃ ኮይኖም ላዕለዋይ ኢድ ስለዝሓዙ፡ እቶም ፍቕርን ድሌትን ሃገር ዘለዎም ሰብ ብርዕን ሓንጎልን ደቂ ሃገር ንዓዶም ክገብሩላ ዕድል ኣይረኸቡን።
ብሓቂ ዕድለኛያ ኤርትራ ክበሃል ይከኣል፣ ሕፉራት ሰባት ንዕኦም ኮሪዕም ንዓዶም ዘኹርዑ ደቂ ከተፍሪ ብምኽኣላ። ሰብ ወዲ ሰብ ዘኹርዖ እንታይ እንተ ኢልና፣ ብዙሕ ክበሃል ይከኣል ኢዩ። ብዓቢኡ ግን ብወገን


text:
ብዛዕባ
ንእሽቶ ትምህርቲ ሃይማኖት
እዛ ትምህርቲ ሃይማኖት ክፋል ናይ ዝዀነ ክርስትያን መደበር መጻሕፍቲ ክትከውን ይግባእ። እዛ ትምህርቲ ሃይማኖት፡ ሓጻርን ብርህቲ ጽሟቕ ቃል ኣማልኽን ብምዃና፡ ግለ ሰባትን ቤተሰባትን ከም ሓያል መሳርሒን መጽሓፍ ጸሎትን ኪጥቀሙላ ይከኣል። እዛ ትምህርቲ ሃይማኖት ብማርቲን ሉተር ብ 1529 እተጻሕፈት እኳ እንተ ዀነት፡ ብሕቶን መልስን ዚቐረበት፡ ግዝያዊ ገደብ ዘይብላ፡ ንኽትጥቀመላ ቀላልን ንዅሉ ሸነኻት ህይወትና ዚጠቅም ትምህርቲ ዝሓዘትን እያ።
ንእሽቶ ትምህርቲ ሃይማኖት፡ ነተን ሹዱሽተ ክፍለ ርእሲ ትምህርቲ ሃይማኖት ትምርምር። እተን ሹዱሽተ ክፍለ ርእሲ ትምህርቲ ሃይማኖት፤ ዓሰርተ ትእዛዛት፣ ናይ ሃዋርያት መርገጺ እምነት፣ ጸሎት ኣቦና፣ ምስጢር ጸጋ ቅዱስ ጥምቀት፣ኑዛዜ፣ ምስጢር ቅዱስ ቍርባን እየን። ብተወሳኺ፡ መዓልታዊ ጸሎት፡ ስርዓተ ክርስትያንን፡ ንቕዱስ ቍርባን ንምድላው ዚጠቅም መምርሕን ተማልእ።
ከምኡውን ከም ሓጻር መሪሐ መጽሓፍ ተባሂላ ትፍለጥ።
ነዛ ንእሽቶ ናይ ሉተር ትምህርቲ ሃይማኖት፡ ከብ መጀምርታ ታሪኽ ሉተራዊት ቤተክርስትያን ጀሚሩ፡ መግለጺ ክፍሊ ትሕዝቶኣ ዘማለአት እያ። ትምህርቲ ሃይማኖት፡ ግለሰባት ንትሕዝቶኣ ንኽርድእዎን ኣብ ጥቕሚ ህይወቶም ኬውዕልዎን ተሰርዐት። ናይ ሉተር ንእሽቶ ትምህርቲ ሃይማኖት ምስ መግለጺኣ ብዝተፈላለይ መልክዕ ካብ ኮንኮርድያ ማሕተም መጻሕፍቲ ክትግዛእ ይከኣል እዩ።
ብዛዕባ መሰል ደራሲ ዚምልከት መተሓሳሰቢ
ካብ ናይ ሉተር ንእሽቶ ጥምህርቲ ሃይማኖት œ 1986 ቤት ማሕተም ኮንኮርድያ። መሰል ደራሲ እተሓለወ እዩ። ካብ ንንግዳዊ ዘይኮነ ግላዊ፡ ማሕበራዊን፡ ትምህርታዊ ጥቕምን ሓሊፉ፣ ገለ ክፋል ናይዛ መጽሓፍ እዚኣ ብዘይ ቅድመ ጽሑፋዊ ፍቓድ ቤት ማሕተም ኮንኮርድያ ብዝዀነ ኣገባብ ወይ ዓይነት፡ ኤለክትሮኒካዊ፡ መካኒካዊን ወይ ካልእ መዳይ ኪባዛሕን ኣብ ኪምለሰሉ ዚኽእል መሳርሒ ኪኽዘንን፡ ወይ ኪመሓላለፍን ብሕጊ እተኸልከለ እዩ። ኮንኮርድያ ኣብ ናትካ/ኪ ወብ-ሳይትን ካልኦት ሶሻል ነትዎርክን ገጽ ነዛ ሰንሰለት መራኸቢት ኬተንብርዋ ትዕድመኩም። ንኻልኦት ጥቕምታት ፍቓድ ንምርካብ ብዚምልከት ንቤት ማሕተም ኮንኮርድያ ብተሌፎን - 1-800-325-0191 ወይ ብኢ-መይል copyright@cph.org ኪሕተት ይከኣል።


text:
እዚ ዝተሓበረ ሓደ ጥቅምቲ 2007 ዓ/ም ኣብ ከተማ መቐለ ኣብ ዝርከብ ሆቴል ሂል ቶፕስ ኣብያተ ትምህርቲ ምስዝሃንፃ ዓሰርተ ጨናፍር ማሕበር ልምዓት ትግራይ ክፍላተ ከተማ ኣዲስ ኣበባ፣ ቤት ትምህርቲ ዝህነፀለን ወረዳታትን ዓለምለኸ ቤት ፅሕፈት ማሕበር ልምዓት ትግራይን ኣብ ዝተገበረ ስምምዕ ስነ ስርዓት ፊርማን እንግዶት ድራርን’ዩ።
ማሕበር ልምዓት ትግራይ ተካይዶም ስራሕቲ ልምዓት ሰፋሕትን ሓደ ርብዒ ክፍለ ዘበን ዘቐፀሩን’ኳ እንትኾኑ ከምዚ ብዝተወደበ መልክዕ ዓሰርተ ጨናፍር ኣብያተ ትምህርቲ ንምህናፅ ዘኽእል ወፍሪ እንትገብራ ግና ንፈለማ እዋን ዝተካየደን ዘተባብዕን’ዩ ዝበሉ ኣተሓባበሪ ወዳበ ኣባላትን ምትእኽኻብ ሃፍትን ክላስተር ኣዲስ ኣበባ ኣይተ ፀጋይ ኣብርሃ እዮም።
ኣይተ ፀጋይ ኣብርሃ ኣብ ዘስምዑዎ መደረ “በቢደረጅኡ ዝርከብ ኣመራርሓ ውድብን መንግስትን ኢድን ጓንትን ኮይኑ ክልላዊ መንግስቲ ትግራይ ዘካይዶም ስራሕቲ ልምዓት ንምሕጋዝ ብምንቅስቓስ ዘጊድ ልዕሊ 6.5 ሚልዮን ብር ብምትእኽኻብ ካብ ኣባላትን ሰብ ውልቀ ሃፍትን ናብ ናይ ፕሮጀክት ኣካውንት ኣታዊ ኮይኑ’ሎ” ክብሉ ገሊፆም።
ሓላፊ ቢሮ ህንፀት ዓቕሚ ምምሕዳር ኣዲስ ኣበባን ምክትል ኣቦመንበር ቤት ምኽሪ ፍሉይ ዞባ ማሕበር ልምዓት ትግራይን ኣይተ ይሳቅ ግርማይ ብወገኖም፣ ” ኣብ ዝኾነ ይኹን ቦታ ዝርከብ ትግራዋይ ኣብ ማሕበር ልምዓት ትግራይ ተወዲቡ ግቡኡ ብምውፋይ ንትግራይ ክድግፍ ይግባእ” ድሕሪ ምባል፣ነዚ ሓገዝ ዝገበሩ ብፍላይ ኣብ ኣዲስ ኣበባ ንዝርከቡ ሰብ ሃፍቲ ኣመስጊኖም።
ኣብያተ ትምህርቲ ንዝህነፀለን ወረዳታት ብምውካል ዝተዘረቡ ኣመሓዳሪ ወረዳ ኣፅቢ ወምበርታ ኣይተ ወልዱ መዝገበ ድማ፣ ማሕበር ልምዓት ትግራይ ኣባላታ ብምትሕብባር ዘጊድ ዘይንዓቑ ስራሕቲ ልምዓት እናወነነት ምምፃኣ፣ ብፍላይ ኣብቲ ቀንዲ መፍትሒ ድኽነት ዝኾነ ዘፈር ትምህርቲ ተዋፊራ ትሰርሕ ምህላ ብምግባፅ፣ እምነሰረት ህንፀት ኣብያተ ትምህርቲ ክንብሩ ጨናፍሮም ወኪሎም ንዝመፁ ኣካላት ብምምስጋን ዝግበረልና ሓገዝ ከይተሸራረፈ ኣብ መዓልኡ ከነውዕሎ ኢና ኢሎም።
ማሕበር ልምዓት ትግራይ ምስ ህዝባን ብሄራዊ ክልላዊ መንግስቲ ትግራይን ተሓባቢራ ዝከኣላ ኩሉ ትገብር ምህላዋ ዘዘኸኸሩ ፈፃሚ ዳይሬክተር ዓለም ለኸ ቤት ፅሕፈት ማሕበር ልምዓት ትግራይ ደ/ር ታደለ ሓጎስ፣ ዓስርቲኤን ክፍለተ ከተማ አዲስ ኣበባ ንዝወሰድኦ ተወፋይነት ልምዓት ብስም ተጠቀምትን ማልትን ድሕሪ ምምስጋን ህንፀት እተን ኣብያተ ትምህርቲ ሎም ዘበን ብምዝዛም ተምሃሮ ኣብ ዝተመቻቸወ ክፍሊ ክመሃሩ ከምዝግበር ገሊፆም።
ክፍለ ከተማ ኣራዳ ኣብ ወረዳ ራያ ኣላማጣ፣ አዲስ ከተማ ኣብ ወረዳ ኣላጀ፣የካ ኣብ እንዳ መኾኒ፣ ንፋስ ስልክ ለፍቶ ኣብ ደጉዓ ተምቤን፣ ኮልፌ ቀራንዮን ቄርቆስን ሕድሕደን ኣብ ኣፅቢ ወንበርታ፣ጉለሌ ኣብ ጣንቋኣበርገለ፣ ልደታ ኣብ ቆላተምቤን፣ ቦሌ ኣብ ኣስገደ ፅምብላ፣ ኣቃቂ ቃሊቲ ኣብ ፀለምቲ ካብ 02-03 ጥቅምቲ እምነ ሰረት ከምዘንብራ ተፈሊጡ’ሎ፡፡
ውዳበ ማሕበር ልምዓት ትግራይ ከተማ አዲስ ኣባበ ዓሰርተ ሓደ ጨናፍር፣ ሓደ ሚእትን ትሽዓተን መሰረታዊ ማሕበራትን ሰለስተ ሚእትን ኣርባዓን ኣርባዕተን ንኡሳን መሰረታዊ ማሕበራትን ሴክተራትን ዘለዋ ኮይና፣ ኣብ ዓመተ 2004ን 2005ን ኩለን ጨናፍር ሓቢረን ክልተ ቀዳማይ ብርኪ ኣብያተ ትምህርቲ ኣብ ወረዳታት ወልቃይትን ፀገዴን ምህናፀን ዝዝከር’ዩ።


text:
መግለጺ መንበረ ጵጵስና ሰሜን ኣሜሪካ ብምኽንያት እቶም ኣብ ባሕሪ ላምፐዱሳ ዝሃለቑ ኤርትራውያን
በስመ ኣብ ወወልድ ወመንፈስ ቅዱስ ኣሓዱ ኣምላክ ኣሜን። እምበኣርሲ ሕጂ’ውን ብጾምን ብብኽያትን ብቑዝማን፣ ብምሉእ ልብኹም ናባይ ተመለሱ፣ ክዳንኩም ዘይኮነስ ልብኹም ደኣ ቅደዱ ይብል እግዚኣብሔ። ንሱ ንኹራ ደንጓዪ ብምሕረት ከኣ ምሉእ ካብ ክቐጽዕ ኪምሕርን ኪርኅርኅን እዩ ዚፈቱ
በስመ ኣብ ወወልድ ወመንፈስ ቅዱስ ኣሓዱ ኣምላክ ኣሜን።
እምበኣርሲ ሕጂ’ውን ብጾምን ብብኽያትን ብቑዝማን፣ ብምሉእ ልብኹም ናባይ ተመለሱ፣ ክዳንኩም ዘይኮነስ ልብኹም ደኣ ቅደዱ ይብል እግዚኣብሔ። ንሱ ንኹራ ደንጓዪ ብምሕረት ከኣ ምሉእ ካብ ክቐጽዕ ኪምሕርን ኪርኅርኅን እዩ ዚፈቱ እሞ። ናብ እግዚኣብሔር ኣምላኽኩም ተመለሱ። ኢዮኤል 2፣ 2፣12-13።
መንእሰያት ሃገርና ሎሚ ንቡር ቀብሪ ዘይኮነስ ንቡር ሞት ስኢኖም፣ ንኽትሰምዖ ዝኹርኵሕ፣ ክትርእዮ ዘስካሕክሕ፣ ክትኣምኖ ዘጸግም፣ ኣብ ዓለም ዘይተራእየ፣ ዘይተጻሕፈን ዘይተነገረን ታሪኽ፣ መዘና ዘይብሉ ህልቂት ኣብ ልዕሊ ዕሸላት መንእሰያትና ይፍጸም ኣሎ።
እዚ ኣሰቃቒ ህልቀት እዚ፣ ንዓለም ብምሉኡ ዘሰምበደ፣ ንወላዲት-ማህጸን ዘንቀጥቀጠ፣ እምኒ ዘቐንጠወ ሓዘን፣ ኣብ ልዕሊ ሕዝቢ ኤርትራ ወሪዱ እዩ። ብ2011’ውን 400 ዝኾኑ ኤርትራውያን ብተመሳሳሊ ሃሊቖም፣ ናይ እዋኑ ሓዘን ተሓዚኑ ከም ኩሉ ዝርሳዕ ተረሲዖም እዮም።
እዚ’ውን እቲ ብመራኸቢ ብዙኃን እንሰምዖን እንርእዮን ዘሎና ደኣ እምበር፣ እቲ ኣብ ዝተፈላለየ ቦታታት ኣብ ምሥጢራዊ ጎዳጉድን ኣብ መዓስከር ሰደተኛታትን፣ ምድረ በዳን ሲናይን ካልእ ውሕስነት ዘይብሉ ቦታታት ዝሃልቕ ዘሎ መንእሰይ ብውሑድ ናይ ኣሽሓት ቁጽሪ ዝሕለፍ ኣይኮነን።
ሕዝቢ ኤርትራ፣ ክቡርን ሕፉርን ባህሊ ዘለዎ፣ ፍርሃት ኣምላኽ ዘዘውትር ምሩቕ ሕዝቢ እዩ። እንተኾነ እዚ ናይ ሕጂ ወለዶ፣ “ወሊድካ ኣይትልኣኽ” ተባሂሉ ከም ዝተረገመ፣ ወሊዱ ክልእኽ ይትረፍስ፣ ነቲ ዝወለዶ ውሉዱ’ውን፣ ወደየ ጓለየ ኢሉ፣ ኣልዒሉ ኣንቢሩ፣ ናይ ምቕባርን ምቕባጽን ዕድል ስኢኑ፣ ዛራዪ ንብዓት እናነብዐ፣ ደበስ ዘይብሉ ሓዘን ተኸዲኑ ይነብር ኣሎ።
ሕዝብና ኣብዚ እዋን እዚ ዝለዓለ ምጽንናዕ ካብ ኣምላኽ ክመጾ ሓቢርና እንጽልየሉን፣ ነፍሲ ወከፍ ኃጢኣቱ ተኣሚኑ ምሕረት እግዚኣብሔር ዝልምነሉን እቲ እንኮ ኣማራጺ መገዲ ኣብ ኣምላኽ ምጽጋዕ ጥራይ እዩ።
እታ ዝወለደት ማህጸን፣ ቀዳማይ ዘርኢ- ምድሪ ንናጽነት ሞባእ፣ ካልኣይ ንሓጹር ምክልኻል ሃገር ወፍያ እያ። ነቲ ሳልሳይ ግን እታ ኩሉ ዝተኸፍላ መሬት ረመጽ ድጉል ሓዊ ተቐይራቶ፣ ኣብ ጎዳጉዲ፣ ኣብ ምድረ በዳን ባሕርን ብታእላው ይጠፍእ ኣሎ። እዚ መሪር ሓዘን እዚ ንወላዲት ክሳብ ክንደይ ከቢድን መሪርን ምኳኑ ንምግማቱ ዘጸግም ኣይኮነን።
ተወሊዶም “መርዓኹም የርእየና” ተባሂሎም ዝተመረቑ መንእሰያት፣ ደምበ ገዝኦም ኣብ ክንዲ ዳስ ንሓጎስ፣ ስብሕቲ ንሕጽኖት፣ ደምበ ንዕልልታ ዝስርሓሉ፣ ብኣንጻሩ፣ ዳስ ንሓዘኖም፣ ሕሩድ ንመስሓግ፣ ደምበ ንመሕዘኒ ምቕያሩ ንሓዘንና ዝያዳ የምርሮ።
ቆናጁ ጎራዙ መርዑትን ኣኃትና፣ ተመርዕየን ዝቑነናሉ ዝቑንጅዋሉ፣ ውላደን ዝሓቑፋሉን ዝዘምዳሉን ዕድመ ንእስነተን፣ ብኣንጻሩ ርእሰን ዝላጸያሉ፣ ዝድርመማሉ፣ ገጸን ዝማድዋሉ፣ ካብ ሰበይቲ እገለ፣ ሓያም ጓል እገለ: ናብ ዚብል ደረጃ ዝወረድናሉ ኣዝዩ ሕማቕ እዋን በጺሕና ኣሎና።
ልቢ ዘይሰኹዑ፣ ሕቑፈ ወላዲኦም ዘይጸገቡ ኣሎ እምበር የሎን ኢሎም ዘይፈጡ ጨላቅዕ ሕፃናት፣ ካብ ድኽነትናብ ዝኽትምና ዝተሰጋገሩ ሒደት ኣይኮኑን።
ክቡራት ሕዝቢ እግዚኣብሔር
“መን ቀዲሙ ኣእወየ” ዘስምዕ ናይ ፖለቲካ ሃልክን መኽሰብን ንምርካብ እንጓየየሉ እዋን ኣይኮነን። ሓደ ነቲ ካልእ ኣብ ምጽላም ንምእታው’ውን ክኸውን ኣይግባእን። ነፍሲ ወከፍና ካብቲ ናይ ወቐሳ ሕይወትን ታሪኽን ወጻኢ ክንከውን ዝከኣል ኣይኮነን። ስለዚ ድማ ነፍሲ ወከፍ ሰብ ንድሕሪት ምልስ ኢሉ ክግምግም፣ ብስድራ፣ ብሃይማኖት፣ ብሃገር ብመንግሥቲ፣ ዝተፈጸመ ጉድለት፣ “ብኃጢኣተይን ኃጢኣት ሕዝበይን” ዚብል መንፈስ ኬሕድር፣ ነፍሱ ኣብ ቅድሚ እግዚኣብሔር ከማዕቁብን፣ ኣብዚ ዘይሓልፍ ዚመስል ከቢድ ጸገም፣ ናብቲ ጽባሕ ብርሃን ሓጎስ ዘልብስ ኩሉ ከሕልፍ ዚኽእል እግዚኣብሔር ከነረክቦ ይግብኣና።
እዚ ሓደገኛ ኣካይዳ፣ ዓይንኻ ዓሚትካ እዝንኻ ሎዂኻ፣ ብሃውሪ ዝኽየድ ዘሎ ኣንፈቱ ዘጥፍአ ኣብ ቅድሚ ዓይንና እንርእዮ ዘሎና ዘፍርህ ጉዕዞን ዘመንን እዩ። ብሥጋ ብሓደጋ ሞት ዝተፈልዩና፣ ብጸሎትን ብሓዘንን “ንቑጻት እግሪ ይግበርኩም” ኢልና ኣፋኒና ዘብቅዕ ኣይኮነን። ደግሲ ሕማም ደሓር ሓዲጉልና ይኸይድ ምህላዉ ድማ ንመጻኢና ዝብድህ እዩ።
ክቡራት ሕዝቢ እግዚኣብሔር!
እዚ ኩሉ ዘሎና ጸገማትን ሽግራትን፣ ከንፈርና ብምርምጣጥን ነቢዕካን ዝሕለፍ’ውን ኣይኮነን። ከመይሲ፣ እቶም ኣብ ጎዳጉዲ ንዓመታት ብጽምዋን ብብኽያትን ዘሕለፍዎ፣ ጊዜ መርዓኦም፣ ጊዜ ትምህርቶም፣ ጊዜ ንእስነቶም ንብላሽ ዘሕለፉ፣ ብጣዕሳን ብጓህን ዝመልአ ኣእምሮ ልክዑ ዝሰሓተ ኣተሓሳስባ፣ ምዝንባል ናይ ኣእምሮን ክህልዎም ክንጽበዮ ዘሎና ከቢድ ናይ መጻኢ ብድሆና እዩ።
እቶም ኣብ ሓደ መኣዲ “ሥጋይ ሥጋኻ” ኢሎም ተመናጢሎም ዝተመገቡ፣ ኣብ ሓንቲ ዓራት ዝደቀሱ፣ ሓንቲ ክዳን ተከዲኖም ዝዓበዩ፣ ይትረፍ ንዘለዓለም ንሰዓታት ተፈላልዮም ዝናፋፈቑ ኣኅዋትን ኣኃትን፣ ዘሰቅቕ ኣማውታ ኣኅዋቶምን ኣኃቶምን ብዓይኖም ዝረኣዩ፣ ሰብ-ቃል ኪዳኖምን ደቆምን ብዘይንቡር ሓዘን ዘፋነዉ፣ ዘይሃስስ በሰላ ስቓይ ኣብ ኣእምሮኦም ሓዲጉ ምህላዉ ዘሻቕልን ኣብ ዝባን ኩልና ተጻዒኑ ዘሎ ከቢድ ጾርና ምዃኑ ሰለም እነብለሉ ጉዳይ ኣይኮነን።
ዓቢይ ገኒሑን ምዒዱን ዘየዕበዮም ወለዶ ዝፈረይዎ ዘመን ኢና በጺሕና ዘሎና። እዚ ወለዶዚ፡ ንቡርን ስሩዕን ናይ ሥነ ኣእምሮ ኣተሓሳስባን ናይ ጽቡቕ ሥነ ምግባር ባህርይን ክህልዎ ኢልካ ምሕሳብ ከቢድ እዩ። ናይ ባህልን ጽቡቕ ልማድን ዕንወት ክፍተት ሓዲጉልና ስለ ዘሎ’ውን ኤዕረፍቲ ዝህብ እዋን ኣይኮነን። ንዝፈረሰ ሕንጻ ዘይኮነ፣ ንዝፈረሰ ኣእምሮ ከተዕሪ ዝወስዶ ጊዜ ድማ ሓጺርን ቀሊልን ኣይከውንን። ነዚ ኩሉ መስበርትና ዚዝንን፣ ቁስልና ዝፍውስ፣ ፍሩስና ዝነድቕ ኣምላኽ ስለ ዝኾነ ድማ፣ ኩለንትናና እቲ ዘሎና ናብ ኣምላኽ ምስ እነቕርብ ጥራይ እዩ።
ክቡራት ሕዝቢ እግዚኣብሔር!
ቤተ ክርስቲያን ኣደ ኩሉ ከም ምዃና መጠን፣ ንግፍዒ ትቃወሞ፣ ፍትሒ ጎደለ፣ ድኻ ተበደለ ኢላ ኣብ ጎድኒ ውጹዓት ደው እትብል ኣምባሳደር ክርስቶስ እያ። ኣብዚ እዋን እዚ እቶም ዝበዝኁ ነዚ ሓደጋ’ዚ ተቓሊዖም ዘለዉ፣ ብጥምቀት ካብ ማሕጸን ቤተ ክርስቲያን ተዋሕዶ ዝተወልዱ ስለ ዝኾኑ ንሓዘንና ዝያዳ ዕጽፊ ይገብሮ። ስለዚ ድማ ኣብ ምጽንናዕ ሕዙናት፡ ኣብ ጸሎትን ምህልላን ዝያዳ ናብ ኣምላኽ ብንብዓት እትገልጸሉ እዋን እዩ።
ክቡራት ሕዝቢ እግዚኣብሔር
ጠንቂ እዚ ኩሉ ጸገምን ስደትን፣ ብዙኅ ኪበሃል ዝከኣል እኳ እንተኾነ፣ እቲ ኣብ ርእሲ ሃገርና ሰፊኑ ዘሎ ዘይፍትሓዊ ምሕደራ ምዃኑ ንኹሉ ብሩህ እዩ።
ስለዚ: መንበረ ጵጵስና ሰሜን ኣሜሪካ: እዚ ህልቂትን ዕንወትን ስደትን እዚ ከብቅዕ፣ ዝሰኸነ ኣእምሮ ዘለዎን፣ ኣርሒቑ ዝሓስብ ወለዶን ንምፍራይ፣ እቲ ጉዳይ ኣዝዩ ከቢድ እኳ እንተ ኾነ፣ እዋናዊ ፍታሕ ኪኸውን እዩ ኢልና ብምእማን እዚ ዚስዕብ ጸዋዒትን ለበዋታትን ናብ መንግሥትን ሕዝብን ኤርትራ ነቕርብ።
1. መንግሥቲ ኤርትራ፣ በዚ መወዳእታን ማዕልቦ ዘይብሉን ኩነታት፣ መንእሰያት ዓቕሎም ክሳብ ዝጽንቅቑን ዘይንቡር ውሳኔ ክሳብ ዝወስዱን ከይተጸበየ፣ ንመጻኢ ተመሳሳሊ ነገር ንኸይስዕብ፣ ማዕልቦ ክገብረሉ ብስም ቅድስት ቤተ ክርስቲያን ንሓትት።
2. “ብሕጊ ዝተቖርጸት ኢድ ከም ዘላ” ዝበሃል ምስላ ኣበው፣ ፍትሕን ርትዕን ኣብ ሃገር ክሰፍን፣ እዚ ንሓደ ምሉእ ዘመን ሰላምን ፍትሕን ዝሓረሞ ሕዝቢ: ፍትሒ ክረክብ፣ መንግሥቲ ናይ ምሕረት ኣዋጅ ኪህብ፣ ብስም ቅድስት ቤተ ክርስቲያን ኣቤቱታና ነቕርብ።
3. ኣብ ስደት ዘሎኹም መንእሰያት፣ ብድሕሬኹም፣ ኣብ ሽግር ሓዲግክምዎም ዝመጻእኩም፣ ዝሓለፍክምዎ ጸበባን ሽግርን፣ ብተግባር ነቲ ኣብዚ ፈተና እዚ ንምእታው ዝዳሎ ዘሎ መንእሰይ፣ ምኽርኹምን ሓበሬታኹምን ክትልግሱ፣ ኣብ ምእላይ እዚ ሓደገኛ ተርእዮ፡ እጃምኩም ከተበርክቱ ብስም ቅድስት ቤተ ክርስቲያን ንጽውዕ።
4. ኩለን ኣብያተ ክርስቲያናትን መሳጊድን፣ ነዞም ብሓደጋ ኣብ ባሕሪ ዝጠፍኡ ዘለዉን፣ ኣብ ፈቐዳ ስደትን ኣብያተ ማእሰርቲ ዝበልዩን ዝሓቁን ዘለዉ፣ ዓው ኢለን ቃለን ከስምዓን፣ ስደትን ጥፍኣትን ከብቅዕ፣ ጸሎትን ትምህርትን ኣብ ሕዝበን ከስፋሕፍሓ ምጽንናዕ ኣብ ሕዝቢ ክዝርግሓ ንጽውዕ።
5. ኦርቶዶክሳዊት ቤተ ክርስቲያን፣ መንፈሳዊ ሓላፍነታ ከይትፍጽም፣ ብኣስገዳድ ኣደራዕ ዝተጻዕና፣ ሓላፊ ምምሕዳር ኦርቶዶክሳዊት ተዋሕዶ ቤተ ክርስቲያን ቤት ጽሕፈት ፓትርያርክ ዚብል ተሰኪሙ፣ ኣብ ዝባና ደይቡ ከም መንደዓት ተጻዒንዋ ዝርከብ ኣቶ ዮፍታሄ ድሜጥሮስ፣ ክለዓል እቶም ብመንፈስ ቅዱስ ዝተመርጹ ቀኖናዊ ኣቦ ፓትርያርክ ኣቡነ እንጦንዮስ ኣብ ቦታኦም ክምለሱ፣ ንመላእ ምእመናን ኦርቶዶክስን ፈተውቱን ንመንግሥትን ጸዋዒትና ደጊምና ነመሓላልፍ።
6. ሬሳ ኤርትራውያን፣ ኣብ ሳንዱቕ ተዓሺጉ፣ ንቡር ናይ ቀብሪ ሥነ ሥርዓት ከይረኸበን ሓመድ ኣዳም ከይለበሰን፣ ኣብ ጓይላን ፈንጠዝያን ምልሃይ ይኣክል። ዓገብ ድማ ንብል።
ኣብ መደምደምታ፣
እግዚኣብሔር ንሕዝቢ ኤርትራ ብፍላይ ድማ ንቤተሰብ እዞም ብሓደጋ ዝጠፍኡ ጽንዓት ክህቦም፣ ኣብ ጎዳጉዲ በረኻታት ሲናይ ኮነ ኣብ ጸበባን ስቓይን ንዘለዉ ኤርትራውያን ድማ፣ ኣምላኽ መዋጽኦን ራህዋን ክፈጥረሎም ቤተ ክርስቲያን ወትሩ ብጸሎት ትዝክሮም።
ነታ ኣሽሓት ኣኅዋትናን ኣኃትናን ከፊልና ብረድኤት ኣምላኽ፣ ብጸሎት ወለዲ፣ ብስንክልና ኣሽሓት ዝተረኽበት ናጽነት ሃገር፣ ከምቲ ቀደም እግዚኣብሔር ንሃገርና ዝባረኸልናን ዘውዲ ዝደፍኣላን፣ ሕጂ ድማ ኣብ ማእከላ ኣምላኽ ክብሪ፣ ኣብ ዶባታ ቀጽሪ ሓዊ ኮይኑ ክሕልወልናን፣ ንኹሉ ተጻብኦታት ከርሕቐልናን ብጸሎት ናብ ኣምላኽና ንቐርብ።
እግዚኣብሔር ንዝሞቱ ሰማያዊ ዕረፍቲ፣ ንዝሓዘንና ድማ ዘጸናንዕ መንፈስ ቅዱስ ይሃበና። ኣሜን።
ኤርትራዊት ቤተ ክርስቲያን ተዋሕዶ፣ መንበረ ጵጵስና ሰሜን ኣሜሪካ።
2 ሕዳር 2013 (ጥቅምቲ ፳፫, ፳፻፮ ግእዝ)
ዋሽንግቶን ዲሲ ሕ.መ.ኣ


text:
ሰልሲ ደሞክራሲ ህዝቢ ኤርትራ (ሰደህኤ) ናብ ወጻኢ ጉዳይ ሚንስተራት ኢውሮጳ ኣብ ዝለኣኾ ተደጋጋሚ መዘክራት፡ መንግስታት ኤውሮጳ ኣብ 2016-2017 ነቲ ፓርላማ፡ ቤት ምኽሪ ሚንሲተራትን ናይ ፍርዲ ኣካላትን ሆላንድ ክወስድዎ ዝጸንሑ መርገጻትን ናይ 14 ማዝያ 2017 ውሳነ ከንቲባ ከተማ ቨልደሆቨን ንምእጋድ ኮንፈርንስ ደገፍቲ ጸረ-ህዝቢ መንግስቲ ኤርትራ እንተላይ እቶም ኤሪ-ደም ዝብል መለልይ ዝለጠፉ መንእሰያት እገዳ ኣስዒቡ እዩ። እዚ ኮንፈረንስ ብላዕለዋይ ኣማኻሪ ዲክታቶር ኢሳይያስን ካብቶም ብተደጋጋሚ ሰብኣዊ መሰል ብምግሃስ ብሕቡራት መንግስታት ብገበን ካብ ዝኽሰሱ ሓደ ከም ዝኾነ ዝግመትን የማነ ገብረኣብ ክምራሕ ዝተመደበ እዩ ነይሩ።
ሰደህኤ ናይ ኩሉ መዘክራቱ ቅዳሕ ናብ ሚኒስተር ወጻኢ ጉዳይ ሆላንድ ብርት ኮየንደርስ ካብ ምስዳድ ሓሊፉ፡ ንኹሎም ብዘይምስልካይ ንወጻዒ ተግባራት ኤምባሲ ኤርትራ ኣብ ሃገሮም መሳርሒ ህግደፍ ዝኾነ ክንፊ መንእሰይ ህግደፍን ክቃወሙ ንዝጸንሑ ናይታ ሃገር ላዕለዎት ሓለፍቲ ኣመስጊኑ።
“ብኽብረትኩም ንኣካላት ወጻዒ ኣካል ኤርትራ ኣብ ሃገራትኩም ዕድል ኣይትሃቡ” ኣብ ትሕቲ ዝብል ዝተዳለወ፡ መዘክራት ሰደህኤ፡ ናብ እዞም ዝስዕቡ ወጻኢ ጉዳይ ሚኒስተራት ኤውሮጳ ተላኢኹ እዩ። ወ/ሮ ዋርጎት ዋልስትሮየም ናይ ሽወደን፡ ሲግማር ጋብርኤል ናይ ጀርመን፡ ቦሪስ ጆንሶን ናይ ዓባይ ብሪጣንያ፡ ላዩረንት ፋቡይስ ናይ ፈረንሳ፡ ኣንጀሊኖ ኣልፋኖ ናይ ጣልያን፡ ዲዴር ረይንደርስ ናይ በልጅም፡ ቦርጅ ብረንደ ናይ ኖርወ፡ ኣንድረስ ሳሙየልሰን ናይ ደንማርክን ዲዴር ቡርካልተር ናይ ስዊዘርላንድ።
ነቲ ኣብ ዝሓለፈ ዓመታት እዚ መሳርሒ ህግደፍ ዝኾነ ኤሪ-ደም እናተባህለ ዝጽዋዕ ኣካል ኮንፈረንሳት ከካይድ ክፍቀደሉ ዝጸንሐ ዕድላት ብዝምልከት፡ ሰደህኤ ኣብ መዘክራቱ እዚ መደብዚ ኣተሓሳስባ ኤርትራ ዝመበቆሎም ኤውሮጳውያን መንእሰያትን ስደተኛታትን ንምብልሻውን ንምምራዝን፡ ከምኡ እውን ብዛዕባቲ ኣብ ኤርትራ ዘሎ ወጻዒ ጉጅለ ግጉይ መልእኽቲ ንምትሕልላፍ ምዃኑ ከመልክት ጸኒሑ እዩ።
ኣብ ክንፊ መንእሰይ ህግደፍ ጉጅለታት ኤሪ-ደም ወርትግ ንህውከት ቅሩባት እዮም
ከምቲ ኩሉ ናይ ቅድሚኡ ዝነበረ፡ እዚ ናይዚ ቀረባ ግዜ ናይ ሆላንድ ፈስቲቫል መንእሰያት ህግደፍ ብኤርትራውያን ተሓለቕቲ ደሞክራሲ ተቓውሞ ከጋጥሞ ጸኒሑ እዩ። ደገፍቲ ህግደፍ ኩሉ ግዜ ንዕግርግርን ህውከትን ዝተሰለፉ ምዃኖም ብምርዳእ፡ ደገፍቲ ደሞክራሲ ብኣንጻሩ ወትሩ ሰላማዊ ኣገባብ ተቓውሞ እዮም ዝመርጹ። እቲ መዘክራት ናይ ኤርትራውያን ተሓለቕቲ ደሞክራሲ ኣብ ኤውሮጳ፡ ኣብዚ እዋንዚ በቲ ብንግስነት ሆላንድ ዝተወስደ ስጉምቲ ብኸምዚ ዝስዕብ ብዙሕ ምኽንያታት ዝተባብዕ እዩ።
- ተስፋ ዝህብ መርገጽ መሪሕ ሰልፍታት ሆላንድ ኣብ ፓርላማ ኣብ ወርሒ ሰነ 2016 ኣብ ልዕሊ ዘይሕጋዊ ተግባራት ኤምባሲ ኤርትራን ከም ክንፊ መንእሰያት ዝኣመሰሉ መሳርሕታቱን ስጉምቲ ክውሰድ ምጽውዖም።
- ቤት ፍርዲ ሆላንድ ኣንጻርቶም እዝንን ዓይንን ናይቲ ኣብ ኤርትራ ዘሎ ወጻዕን ጸረ-ህዝብን ጉጅለ ኮይኖም፡ ኣብ ልዕሊ ምእንት ሲቪላዊ መሰል ዝተሕለቑ ሆላንዳውያንን ኤርትራዊ ስደተኛታትን ብዝፈጠርዎ ስግኣት ኣብ ልዕሊኦም ዝወሰዶ ስጉምቲ።
- ኣገዳሲ ተዓቅቦ ብቤት ምኽሪ ሚኒስተራት ሆላንድ ብዛዕባ ምክያድ ኮንፈረንስ መንእሰያት ህግደፍ 2017ን ብሓፈሻ ብላዕለዎት ሓለፍቲ እታ ሃገር ዝተዋህበ መፍትሒ ክሳብ ናብ ምዕጻው ኤምባሲ ኤርትራ ዝመጣጠር መጠንቀቕታን። እዚ ዝተጋህደ ድማ ኣባላት እቲ ኤምባሲ ካብ ዘይሕጋዊ ተግባራትን ዘይምኽኑይ ምውጻእ ገንዘብ ካብ መበቆል ኤርትራን ስለ ዘየቋረጽዎን እዩ።
- ናይ 14 ማዝያ 2017 ውሳነ ከንቲባ ቨልድሆቨንን እዚ ውሳነኡ ብናይ ሆላንድ ናይ ፍትሒ ቤት ፍርዲ ደገፍ ምርካቡን።
መልእኽቲ ሰልፊ ደሞክራሲ ህዝቢ ኤርትራ (ሰደህኤ) ኣብ መዛዘሚ፡ መንግስታት ኤውሮጳ ንምንቅስቓስ ኤምባሲ ኤርትራ ኣብ ሃገራተን ብተገዳስነት ክከታተላን ንኤርትራውያን ተሓለቕቲ ደሞክራሲ ክሕግዛን ኣትሪሩ ጸዊዑ። ኣተሓሒዙ ድማ ንጉጅለ ህግደፍን ናይ ህውከትን ጽልእን ኣካላቱን ኣብ ኤውሮጳ ናይ ምግባእ ዕድል ከይረኽቡ ጸዊዑ።


text:
1ዓካሪ ዓሲ ቢያ ኑና ኪሪስቶሴም ማዻ ዓሲ ሃሣ ፆኦሲኮ ዓኣሺንቴ ማሊፆ ፔጋሳንዳጉዲ፥ ጉሙርቂ ዒንጎና ዓሲኬ ጋዓንዳያ ኮይሳኔ። 2ጉሙርቂ ዒንጎና ዓሳ ጉሙርቂንታያ ማዓኒ ኮይሳኔ። 3ታና ዒንሢታቴያ ሃሣ ሜሌ ዓሳ «ዒ ዻቤኔ» ጌዒ ዎጋያ ማዔቴያ ሜታ ባኣሴ፥ ናንጎንጎ፤ ታኣኒታዖ «ታ ዻቤኔ» ጌዒ ታ ጊዳ ዎጋኒ ዳንዳዑዋሴ። 4ታ ዔራ ጎይፆናታቴ ታ ዒና ታና «ዻቤኔ» ጎዑዋሴ፤ ዬይ፦ ታኣኮ ዻቢንቲ ባኣያ ማዒፆ ዔርዙዋሴ፤ ጋዓንቴ ታ ጊዳ «ኔ ዻቤኔ» ጌይ ዎጋንዳሢ ጎዳ ዬሱሴ ሌሊኬ። 5ዬያሮ ጎዳ ዬሱሴ ጋፒንፆ ዎጎሮ ሙካንዳሢኮ ቤርታ ዖጊዳ ማዔቴያ ኮይሱዋ ጎይሢና ዎጊፖቴ፤ ዒዚ ሙኬ ዎዶና ዹሞይዳ ዓኣሺንቴ ባኮ ፔጋሳንዳኔ፤ ሃሣ ዓሳ ፔ ዒና ዓኣቺ ዓርቄ ማሊፆ ፔጋሲ ዒማና ዻዋንዳኔ። ዒማና ፔቴ ፔቴሢ ፆኦሲዳፓ ኮይሳ ጎይፆና ጋላታ ዴንቃንዳኔ። 6ታ ዒሾንሦ! ታ ሚሾንሦ! ዒንሢ ማኣዳኒ ጌዒ ታኣና ዓጲሎሴና ዬያ ዛሎኮ ኮኦኪንሢ ማሂ ታ ዒንሢም ኬኤዜኔ፤ ዬያ ታ ማዼሢ፦ «ፃኣፒንቴ ዎጎኮ ዑሣ ዓኣዺፖ» ጋዓ ዞሮ ኑ ዛሎና ዒንሢ ዔራንዳጉዲ ጌይኬ። ዬያሮ ፔቴያ ባጋሢዳፓ ባሼ ማሂ ዛጊ፥ ዒዛና ሄርሺንቲፖቴ። 7ኔና ሃንጎ ዓሶይዳፓ ባሼ ማሄሢ ዖናዳይ? ቢያ ባኮ ኔ ዔኬሢ ፆኦሲዳፓኬ፤ ኔኤሮ ማዔ፥ ዓይጎ ባኣዚያ ባኣሴ፤ ሂዳዖ ቢያ ባኮ ኔ ዔኬሢ ፆኦሲዳፓ ማዔቴ ዔኪባኣያ ማዒ ዓይጋ ኔ ሄርሺንታይ? 8ሃሢ ሃይሾ ዒንሢም ኮይሳ ባኮ ቢያ ዒንሢ ዴንቄኔ! ሃሣ ዒንሢ ዖርጎጬኔ! ኑ ጊዳፓ ዱማዺያ ዒንሢ ካኣታዼኔ! ጎኔ ዒንሢ ካኣታዼያ ማዔቴያ ኑኡኒ ዒንሢና ዎላ ካኣታዻንዳያታሢሮ ካኣቱማ ዒንሢኮ ኮሺ ማዓንዳንቴኬ። 9ዎይቲ ጌዔቴ ፆኦሲ ኑና፥ ዒዛ ማዾም ዳኪንቴዞንሢ ሃይቃንዳጉዲ ዎጊንቲ ዎዾ ቤዞ ዔኪ ዓኣዾ ዓሶ ባኣኮይዳፓ ጋፒንሢ ዓሲ ማሄያ ታኣም ማላኔ፤ ዬያይዳፓ ዔቄያና ዓጮ ቢያይዳ ፆኦሲ ኪኢታንቾንታ ዓሶንታ ቤርቶይዳ ዓማሊ ባኣዚ ሃሣ ሚኢቺም ማዓ ባኣዚ ማዒ ኑ ጴዻኔ። 10ኑኡኒ ኪሪስቶሴሮ ጌዒ ዔኤያ ማዔኔ፤ ዒንሢ ጋዓንቴ ኪሪስቶሴና ማዒፆና ዔራ ዓሲ ማዔኔ፤ ዬያጉዲ ዒንሢ ዶዲ ዓሲ ማዔኔ፤ ኑኡኒ ላቤ ዓሲ ማዔኔ፤ ሃሣ ዒንሢ ቦንቺንቴ ዓሲ ማዔኔ፤ ኑኡኒ ጋዓንቴ ቦሂንቴ ዓሲ ማዔኔ። 11ሃሢያ ሃይማ ሄላንዳኣና ኑ ናይዺንታኔ፥ ዼኤቢንታኔ፥ ካላዻኔ፥ ጳርቂንታኔ፤ ሃሣ ማኣሪ ባይዚ ኑ ሜታዻኔ። 12ሃሣ ኑ ኩቻ ኑ ማዺ ማዺ ላቢንታኔ፤ ዓሳ ኑና ጫሽካኣና ኑ ዓንጃኔ፤ ኑና ዒፂ ዳውሶዋና ኑ ጊቢ ዳንዳዓኔ፤ 13ኑና ጫሽኪ፥ ሱንፆዋ ኑኡኮ ፑርቲሳኣና ኮሺ ዑኡሲ ኑ ዔያቶም ማሃኔ፤ ሃሢ ሄላንዳኣና ሃያ ዓጮኮ ኬኤሪንቴያ ሃሣ ፒፆና ቡኡራጉዲ ኑ ማዒ ዓኣኔ። 14ሃያ ታ ዒንሢም ፃኣፓሢ ታኣኮ ናሽኪንቴ ናኣቶ ማሂ ዒንሢ ዞራኒ ማዓንዳኣፓዓቴም ዒንሢኮ ዒኔ ዱኡዛኒቱዋሴ። 15ዎዚ ዒንሢኮ ሚርጌ ሺያና ፓይዲንታ ዲቻ ዓሲ ኪሪስቶሴ ዛሎና ዓኣቴያ ሚርጌ ዓዶንሢ ዒንሢኮ ባኣሴ፤ ኮዦ ሃይሶ ኬኤዚፆና ዬሱስ ኪሪስቶሴ ዛሎና ዒንሢ ሾዔሢ ታና ሌሊኬ። 16ዬያሮ ታ ሃንቴ ጎይፆ ዒንሢ ሃንታንዳጉዲ ታ ዒንሢ ሺኢቃኔ፤ 17ጎዳ ሱንፆና ታኣኮ ናሽኪንታሢና ጉሙርቂንታ ናዓሢ ማዔ፥ ፂሞቴዎሴ ታ ዒንሢም ዳኬሢ ዬያሮኬ፤ ታኣኒ ቢያ ቤዞይዳ ሺኢጲፆ ማኣራ ዔርዜ ጎይፆ ሃሣ ኪሪስቶሴና ታ ዴንቄ ዓኮ ናንጎ ታ ናንጌ ጎይፆ ዒዚ ዒንሢ ዔርዛንዳኔ። 18ጋዓንቴ ዒንሢ ባኣካፓ ፔቴ ፔቴዞንሢ ታ ዒንሢ ኮይላ ሙኪንዱዋያ ዔያቶም ማሌም ሚርጌና ዖቶርቃኔ፤ 19ያዺ ማዔቴያ ፆኦሲ ጌዔቴ ዑኬ ኬሊዳ ታ ዒንሢ ኮይላ ሙኪ ዬኖ ዖቶርቃ ዓሶኮ ጌኤዞ ሌሊቱዋንቴ ዎልቆዋ ዔያቶኮ ታ ዔራኒ ኮዓኔ። 20ዓይጎሮ ጌዔቴ ፆኦሲ ካኣቱማ ማዒባኣ ጉሪ ሃይሴቱዋንቴ ፆኦሲ ዎልቄታሢሮኬ። 21ዒንሢ ኮዓ ባካ ዓይጎዳይ? ዒንሢ ጳርቆንዶ ኮኦሎ ታ ዔኪ ሙካንዳጉዲ ዒንሢ ኮዓሞ? ናሹሞና ሼሌዑሞ ዓያናና ማዒ ታ ዒንሢ ኮይላ ሙካንዳጉዲ ዒንሢ ኮዓይ?
Copyright
Learn More


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
6 ካብኡ ነቒሉ ናብ ዓዱ መጸ፣ ደቀ መዛሙርቱ ኸኣ ሰዓብዎ።
2 ሰንበት ምስ ኰነ፡ ኣብ ምኵራብ ኪምህር ጀመረ፣ ብዙሓት ካብቶም ዚሰምዕዎ ተገረሙ፣ ከምዚ ድማ በሉ፦ “እዚ ሰብ እዚ፡ ነዚ ኻበይ ረኸቦ፧ እዚ ጥበብ እዚ ንዕኡ እተዋህቦን ብኣእዳዉ ኸምዚ ዝበለ ግብርታት ሓይሊ እተገብረንከ ስለምንታይ እዩ፧
3 እዝስ እቲ ጸራቢ ወዲ ማርያም፡ ሓው ያእቆብን ዮሴፍን ይሁዳን ስምኦንን ደይኰነን፧ ኣሓቱስ ኣብዚ ምሳናዶ የለዋን፧” ብእኡ ኸኣ ተዓንቀፉ።
4 የሱስ ግና፡ “ነብዪ ብዘይካ ኣብ ዓዱን ኣብ ኣዝማዱን ኣብ ቤቱን ኣይነዓቕን እዩ” በሎም።
5 ኣብኡ ኸኣ፡ ብዘይካ ንሒደት ሕሙማት ኣእዳዉ ኣንቢሩ ዘሕወዮም እምበር፡ ግብሪ ሓይሊ ኺገብር ኣይከኣለን።
6 ብዘይምእማኖም ድማ ገረሞ። እናመሃረ ኸኣ ኣብተን ኣብቲ ኸባቢ ዝነበራ ኣቝሻት ዞረ።
7 ነቶም ዓሰርተው ክልተ ድማ ጸውዖም፣ በብኽልተ ኺልእኮም እውን ጀመረ፣ ርኹሳት መናፍስቲ ኼውጽኡ ኸኣ ስልጣን ሃቦም።
8 ንመገዲ ድማ በትሪ ጥራይ እምበር፡ እንጌራ ዀነ፡ ለቘታ ስንቂ ዀነ፡ ገንዘብ እኳ ኣብ ቅናውቶም ከይማልኡ ኣዘዞም፣
9 ኣሳእኖም ኪወድዩ እምበር፡ ክልተ ቐምሽ ከይክደኑ ነገሮም።
10 ከምዚ እውን በሎም፦ “ኣብ እትኣትውዋ ቤት፡ ካብኣ ኽሳዕ እትወጹ፡ ኣብኣ ተቐመጡ።
11 ኣብታ ዘይተቐበሉኹም ወይስ ዘይሰምዑኹም ቦታ፡ ካብኣ ወጺእኩም፡ ንምስክር ምእንቲ ኪዀኖም፡ ኣብ ከብዲ ኣእጋርኩም ዘሎ ደሮና ንገፉ።”
12 ንሳቶም ድማ ከይዶም፡ ሰባት ምእንቲ ኺንስሑ ሰበኹ፣
13 ብዙሓት ኣጋንንቲ ኣውጽኡ፣ ንብዙሓት ሕሙማት እውን ዘይቲ ለኽዮም ኣሕወይዎም።
14 ስም የሱስ ተወርዩ ስለ ዝነበረ፡ ንጉስ ሄሮድስ ብዛዕባ እዚ ሰምዐ፣ ሰባት ከኣ፡ “ዮሃንስ መጥምቕ ካብ ምዉታት ተንሲኡ፣ ስለዚ ድማ፡ ብእኡ ግብርታት ሓይሊ ይግበር ኣሎ” ይብሉ ነበሩ።
15 ካልኦት ግና፡ “ኤልያስ እዩ” ይብሉ ነበሩ። ካልኦት ከኣ፡ “ከም ሓደ ኻብ ናይ ጥንቲ ነብያት ዝበለ ነብዪ እዩ” ይብሉ ነበሩ።
16 ሄሮድስ ግና እዚ ምስ ሰምዐ፡ “እቲ ርእሱ ዘሰየፍክዎ ዮሃንስ፡ ንሱ ተንሲኡ” በለ።
17 ከመይሲ፡ ሄሮድስ ንዮሃንስ፡ ብሰሪ እታ እተመርዓዋ ሄሮድያዳ ሰበይቲ ፊልጶስ ሓዉ፡ ልኢኹ ሒዙ፡ ኣብ ቤት ማእሰርቲ ኣሲርዎ ነበረ።
18 ምኽንያቱ፡ ዮሃንስ ንሄሮድስ ብተደጋጋሚ፡ “ሰበይቲ ሓውካ ናትካ ኽትገብራ ኣይተፈቕደልካን” ይብሎ ነበረ።
19 ሄሮድያዳ ግና ተቐየመቶ፡ ክትቀትሎ እውን ትደሊ ነበረት፣ ግናኸ ኣይከኣለትን።
20 ምኽንያቱ፡ ሄሮድስ ንዮሃንስ፡ ጻድቕን ቅዱስን ሰብኣይ ምዃኑ ፈሊጡ ይፈርሆ ነበረ፣ ይሕልዎ ኸኣ ነበረ። መምስ ሰምዖ ድማ፡ ዚገብሮ ይጠፍኦ ነበረ፣ ግናኸ፡ ተሓጒሱ ይሰምዖ ነበረ።
21 ሄሮድስ ብመዓልቲ ልደቱ ንመኳንንቱን ንኣሕሉቕ ሽሕን ንኣውራታት ገሊላን ድራር ምስ ገበረሎም ግና፡ ምሽእቲ መዓልቲ መጸት።
22 ጓል ሄሮድያዳ ኣትያ ሳዕስዐት፡ ንሄሮድስን ነቶም ምስኡ እተቐመጡን ድማ ኣሐጐሰቶም። እቲ ንጉስ ነታ ጓል፡ “ዝደለኽዮ ለምንኒ እሞ ኽህበኪ እየ” በላ።
23 “ክሳዕ ፍርቂ መንግስተይ፡ ዝለመንክኒ ኽህበኪ እየ” ኢሉ እውን መሓለላ።
24 ንሳ ድማ ወጺኣ ንኣዲኣ፡ “እንታይ ክልምኖ፧” በለታ። ንሳ ኸኣ፡ “ርእሲ ዮሃንስ መጥምቕ” በለታ።
25 ብኡብኡ፡ ቀልጢፋ ናብ ንጉስ ኣትያ፡ “ርእሲ ዮሃንስ መጥምቕ፡ ሕጂ ሕጂ ኣብ ሸሓኒ ጌርካ ኽትህበኒ እየ ዝደሊ” ኢላ ለመነት።
26 እቲ ንጉስ ኣዝዩ እኳ እንተ ሓዘነ፡ ስለቲ ማሕላኡን ስለቶም ኣብ መኣዲ ተቐሚጦም ዝነበሩን ግና፡ ኪኣብያ ኣይደለየን።
27 ብኡብኡ ድማ፡ እቲ ንጉስ ንሓደ ዘብዐኛ፡ ርእሱ ኼምጽእ ኣዚዙ ለኣኾ። ንሱ ኸኣ ናብ ቤት ማእሰርቲ ኸይዱ ርእሱ ሰየፎ፣
28 ርእሱ ኣብ ሸሓኒ ኣምጺኡ ድማ፡ ነታ ጓል ሃባ፣ እታ ጓል እውን ንኣዲኣ ሃበታ።
29 ደቀ መዛሙርቱ ድማ ሰሚዖም መጹ፡ ሬሳኡ ወሲዶም፡ ኣብ መቓብር ኣንበርዎ።
30 እቶም ሃዋርያት ድማ፡ ኣብ ቅድሚ የሱስ ተኣከቡ፣ ዝገበርዎን ዝመሃርዎን ኵሉ ኸኣ ነገርዎ።
31 ንምብላዕ እኳ ግዜ ኽሳዕ ዚስእኑ፡ ብዙሓት ይመጹን ይኸዱን ስለ ዝነበሩ፡ “ኣብ ጽምዊ ቦታ ብሕት ኢልኩም፡ ሓንሳእ ከተዕርፉስ፡ ንዑናይ” በሎም።
32 በይኖም ብጃልባ ናብ ጽምዊ ቦታ ኸዱ።
33 ኪኸዱ ኸለዉ ግና፡ ሰባት ረኣይዎም፡ ብዙሓት እውን ፈለጡ፣ ካብ ኵለን ከተማታት ድማ፡ ብእግሪ ጐይዮም ቀደምዎም።
34 ምስ ወረደ፡ ብዙሕ ህዝቢ ረኣየ፣ ጓሳ ኸም ዘይብለን ኣባጊዕ ስለ ዝነበሩ፡ ደንገጸሎም። ብዙሕ ከኣ ኪምህሮም ጀመረ።
35 ግዜ ኸይዱ ስለ ዝነበረ ኸኣ፡ ደቀ መዛሙርቱ ናብኡ ቐሪቦም፡ “እዛ ቦታ እዚኣ ጽምውቲ እያ፡ ግዜ ኸኣ ከይዱ እዩ።
36 ኣብ ከባቢና ናብ ዘሎ ገጠራትን ኣቝሻትን ከይዶም፡ ዚብላዕ ምእንቲ ኺዕድጉ፡ ኣሰናብቶም” በልዎ።
37 ንሱ ግና፡ “ንስኻትኩም ዚብላዕ ሃብዎም” ኢሉ መለሰሎም። ንሳቶም ከኣ፡ “ኬድናዶ ናይ 200 ዲናር እንጌራ ዓዲግና ኺበልዑ ኽንህቦም፧” በልዎ።
38 ንሱ ድማ፡ “ክንደይ እንጌራ ኣሎኩም፧ ኪዱ ርኣዩ!” በሎም። ምስ ኣረጋገጹ፡ “ሓሙሽተ፡ ክልተ ዓሳ እውን” በልዎ።
39 ንዅላቶም ከኣ በብጕጅለ ኣብ ለምለም ሳዕሪ ኪቕመጡ ኣዘዘ።
40 ንሳቶም ድማ በብሚእትን በብሓምሳን ተቐመጡ።
41 ነተን ሓሙሽተ እንጌራን ክልተ ዓሳን ኣልዒሉ፡ ናብ ሰማይ ገጹ ቝሊሕ ኢሉ ባረኸ፣ ነቲ እንጌራ ቘሪሱ፡ ኬቕርቡሎም ኢሉ ንደቀ መዛሙርቱ ሃቦም፣ ነቲ ኽልተ ዓሳ እውን ንዅላቶም መቐሎም።
42 ኵላቶም ድማ በሊዖም ጸገቡ፣
43 ብዘይካ ኻብቲ ዓሳታት፡ ዓሰርተው ክልተ መሶብ ምሉእ ቍርስራስ ኣልዓሉ።
44 እቶም ካብቲ እንጌራ ዝበልዑ ድማ፡ 5,000 ሰብኡት ነበሩ።
45 ብኡብኡ ድማ፡ ንደቀ መዛሙርቱ ናብ ጃልባ ኺድይቡ እሞ፡ ነቶም ህዝቢ ኽሳዕ ዜሰናብቶም፡ ናብ ስግር ናብ ቤት-ሳይዳ ኪቕድምዎ ብግዲ በሎም።
46 ምስ ኣሰናበቶም ግና፡ ኪጽሊ ናብ ከረን ደየበ።
47 ምስ መሰየ፡ እታ ጃልባ ኣብ ማእከል ባሕሪ ነበረት፣ ንሱ ግና በይኑ ኣብ ምድሪ ነበረ።
48 ንፋስ ኣንጻሮም ስለ ዝነበረ፡ ንምቕዛፍ ኪቃለሱ ምስ ረኣዮም፡ ብባሕረ ባሕሪ እናኸደ፡ ኣብ ራብዓይ ክፋል ሓለዋ ለይቲ ናባታቶም በጽሐ፣ ግናኸ፡ ኪሓልፎም ዝበለ ይመስል ነበረ።
49 ብባሕረ ባሕሪ ኪኸይድ ምስ ረኣይዎ፡ “ምትሃት እዩ!” ኢሎም ሓሲቦም ኣእወዩ።
50 ኵላቶም ርእዮምዎ ነበሩ እሞ፡ ተረበሹ። ብኡብኡ ግና፡ “ኣጆኹም፡ ኣነ እየ፣ ኣይትፍርሁ” ኢሉ ተዛረቦም።
51 ናባታቶም ከኣ ናብ ጃልባ ደየበ፣ እቲ ንፋስ ድማ ሃድአ። ሽዑ፡ ንሳቶም ኣዝዮም ኣስተንከሩ፣
52 ከመይሲ፡ ልቦም ተደፊኑ ነበረ እምበር፡ ትርጕም እቲ እንጌራ ኣየስተውዓልዎን ነበሩ።
53 ናብ ምድሪ ምስ ተሳገሩ፡ ናብ ጌንሳሬጥ መጺኦም፡ ኣብኡ መልህቕ ደርብዮም ነታ ጃልባ ኣቘምዋ።
54 ካብ ጃልባ ምስ ወረዱ ግና፡ ብኡብኡ ሰባት ኣለለይዎ
55 እሞ፡ ኣብ ኵሉ እቲ ዞባ ጐይዮም፡ ዝሓመሙ ብቓሬዛ ጸይሮም ናብታ ኸም ዘለዋ እተነግሮም ቦታ ኼምጽእዎም ጀመሩ።
56 ኣብ ዝኣተዎ ዘበለ ኣቝሻት ኰነ፡ ከተማታት ኰነ፡ ወይ ገጠራት፡ ሕሙማት ኣብ ዕዳጋታት ይገብርዎም ነበሩ፣ ዘፈር ክዳኑ ኺትንክዩ ጥራይ እውን ይልምንዎ ነበሩ። ዝተንከየ ዘበለ እውን ሓወየ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ማርቆስ 6
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg